Resort thakuge hidhumaiy thah check kuran fashanee | Mihaaru\nޓޫރިޒަމް މިނިސްޓަރު އަލީ ވަހީދު މިއަދު ނޫސްވެރިންނާ ވާހަކަ ދައްކަވަނީ.---ފޮޓޯ: ނިޝާން އަލީ/މިހާރު\n17 ޖެނުއަރީ 2019 - 15:28 16 comments\nއެ މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަލީ ވަހީދު މިއަދު ވިދާޅުވީ، ޓޫރިޒަމްގެ ފެސިލިޓީތަކުގައި އަމަލުކުރުމަށް ރަނގަޅު އުސޫލުތަކެއް ހުރި ނަމަވެސް އެ އުސޫލުތަކުގެ ތެރެއިން އެންމެ ފުރިހަމަ އަށް އިންސްޕެކްޓް ކޮށްފައި ނެތް ކަމަށެވެ. ރައީސް އިބްރާހިމް މުހައްމަދު ސޯލިހްގެ އިސްނެންގެވުމުގެ ތެރެއިން ކުރިއަށް އޮތް ހަ މަހާއި އަށް މަހާ ދެމެދުގެ މުއްދަތެއްގެ ތެރޭގައި ޓޫރިޒަމް ދާއިރާގެ ހުރިހާ ތަނެއް އިންސްޕެކްޓް ކުރާނެ ކަމަށް އަލީ ވިދާޅުވި އެވެ.\n"ހުރިހާ ރިސޯޓެއް، ހުރިހާ ގެސްޓްހައުސެއް، ހުރިހާ ހޮޓަލެއް ހުރިހާ ސަފާރީއެއް ބެލިގެންދާނެ. ކޮށްފަ ގެންނަން ޖެހޭ ބަދަލުތައް ގެންނާނަން،" އަލީ ވިދާޅުވި އެވެ.\nމި އަހަރުގެ މިހާތަނަށް ނުވަ ޓޫރިސްޓުންނާއި ތިން ރިސޯޓު މުވައްޒަފަކު މަރުވެފައިވާ އިރު ޓޫރިސްޓުންގެ ގިނަ ބަޔަކު މަރުވެފައި ވަނީ ހިތާމަވެރި ހާދިސާތަކުގަ އެވެ. މީގެ އިތުރުން ދެ ރިސޯޓެއްގައި ވަނީ އަލިފާނުގެ ހާދިސާއެއް ވެސް ހިނގާފަ އެވެ.\nގިލިލަންކަން ފުށީގައި ހިނގައިދިޔަ އަލިފާނުގެ ހާދިސާގައި އެ ރިސޯޓުގެ މުވައްޒަފުންނާއި މެނޭޖްމެންޓުގެ އިތުރުން ކައިރީގައި ހުރި ރިސޯޓުތަކުގެ އެހީތެރިކަމާ އެކު ވަރަށް ފުރިހަމަ އަށް އެ ހާލަތުގައި އަމަލުކޮށްފައި ކަމަށް އަލީ ވިދާޅުވި އެވެ.\nއޭނާ ވިދާޅުވީ، މިނިސްޓްރީގައި އޮންނަ އުސޫލުގެ ތެރެއިން އިންސްޕެކްޓްތައް ކުރިއަށް ގެންދާ ކަމަށެވެ. އެހެން ނަމަވެސް އުސޫލުތަކުގެ ތެރެއިން ރިސޯޓުތަކުގައި ކަމެއް ހިނގާ ހިނދަކު އެކަމެއް ވީ އެންމެ އަވަހަކަށް ޓޫރިޒަމް މިނިސްޓްރީ އަށް އެނގެން ޖެހޭނެ ކަމަށް އޭނާ ވިދާޅުވި އެވެ.\nމިނިސްޓަރު ވިދާޅުވީ، އިންސްޕެކްޓް ކުރުމުގެ އިތުރުން މިހާރު އެކުލަވާލެވިފައިވާ ގަވައިދުތައް މުރާޖާ ކުރުމަށް ނިންމާފައިވާ ކަމަށެވެ. އެގޮތުން ފަޔާ ރެގިއުލޭޝަނާއި ސޭފްޓީ ރެގިއުލޭޝަނާއި ވޯޓާ ސްޕޯޓްސް ރެގިއުލޭޝަނުގެ އިތުރުން ރިސޯޓް ރެގިއުލޭޝަނާއި ޓްރެވެލް އޭޖެންސީ ރެގިއުލޭޝަނާއި ގެސްޓްހައުސް ގަވައިދުތަކަށް އިސްލާހު ގެންނަން ޖެހޭ ކަމަށެވެ.\nމި އުސޫލުތައް އިސްލާހު ކުރުމުގައި ސްޓޭކްހޯލްޑަރުންގެ ބައިވެރިވުމުގެ އިތުރުން އާންމުންގެ ހިޔާލު ހޯދާނެ ކަމަށް އޭނާ ވިދާޅުވި އެވެ.\nއިތުރު ލިޔުންތައް ޓޫރިސްޓުން ޓޫރިޒަމް އަލީ ވަހީދު، ޓޫރިޒަމް މިނިސްޓަރު ރިސޯޓްތައް ޓޫރިޒަމް މިނިސްޓަރު ޓޫރިޒަމް މިނިސްޓްރީ ސަލާމަތީ ފިޔަވަޅުތައް މަރު


(4 އެޕްރިލް 2021 އާ ގުޅޭ)\nއެ އަންހެން މީހާގެ އަޑު ސާފުކޮށް ރައުލާއަށް އިވުނެވެ. ގޭ ދޮރޯށި އެ ޒުވާނާ ހުޅުވާ ދިނެވެ. ދެމައިންގެ ފަހަތުން އެ ޒުވާނާ ވެސް ވަނުމުން ރައުލާ ފިހާރައިން ނުކުތީއެވެ. ގެއާ ދިމާއަށް ފަރުވާތެރިކަމާއެކު އޭނާ ބަލާލިއެވެ.\n"ފިރިމީހާކަން ޔަގީން." ރައުލާ އަމިއްލަ ހިތަށް ބުނެލި އެވެ.\nދެ ކުދީން ސްކޫލަށް ގެންގޮސް ބަލާދާކަށް ވެސް އަރީނަކަށް ނުޖެހުނެވެ. އެކަން ކުރީ ފަވާދެވެ. ރޭގައި ފަވާދު ކޮޓަރިއަށް ވަންކަމެއް އަރީނު ނުދެނަ ހުއްޓެވެ. ހެނދުނު އޭނާއަށް ހޭލެވެންވީއިރު ފަވާދު އޮފީހަށް ދާން ތައްޔާރުވެއްޖެއެވެ. އޭރުވެސް އޭނާ ހަމައަކަށް ނޭޅޭކަން އަރީނަށް ބުނެދިނީ ފަވާދުގެ ހިމޭން ކަމެވެ. ރުއްސަންވެއްޖެކަން އަރީނަށް ވިސްނުނެވެ. އެހެންވެ ހަވީރު އޮފީސް ނިންމާފައި ފަވާދު އަންނަން ވާއިރަށް އަރީން ދުވަހުގެ ކެއުން ތަފާތު ކޮށްލި އެވެ. މަސްބަތާއި ރިހާކުރާއި ފިހުނު މަސް ތައްޔާރުކޮށްފައި ހުއްޓެވެ. ފިރިމީހާއަށް ޔަގީނުން ވެސް މީރުވާނޭ ކާނާއެވެ.\nރިންގުވާން ފެށި ފޯނު ހިފައިގެން އަރީނު އައިސް ސޯފާގައި އިށީނެވެ. އޭނާއަށް ގުޅީ ޝެހެނާޒެވެ. އެ ގުޅީ އިއްޔެގެ ޚަބަރު އޮޅުން ފިލުވަންކަން ކޯލު ނެގުމުގެ ކުރީން ވެސް އަރީނަށް އެނގުނެވެ. އެކުވެރިޔާގެ ފޯނުކޯލު އަރީން ނެގީ ޔަގީންވެފައި ހުރެއެވެ.\n"ފަވާދު އެބައުޅޭތަ؟" ޝެހެނާޒު ފުރަތަމަ ވެސް އަހާލިއެވެ.\n"އަދި ނާދޭ، ސޮރީ އިނގޭ... ހިޔެއްނުކުރަން ޔޫއަށް ފަވާ ގުޅާނޭ." އަރީން ބުންޏެވެ.\n"ތިކަން ހަމަ ރަނގަޅަށް ވެސް ކުރަނީތަ؟ ދެން ފަވާދުއޯ... ފަވާ ގުޅާފަ އެހީމަ އަހަރެން ބިރުން ކިރިޔާ ހަލާކުނުވީ، އަހަރެން ކުރުވާ ކަމެކޭ ހީކުރާކަށް ބޭނުމެއްނޫން، އަޅެ އަރީން ބިރެއްނުގަނޭތަ؟ ފަޅާއަރައިފިއްޔާ މުޅި ލައިފް ދިޔައީ، ކުރިން އިންނަން އެއްބަސްނުވި މީހަކު މީހާރު އިނދެފާނެހެން ހީވޭތަ؟."\n"އޭނާ ކުރީހެންނެއްނޫން، ވަރަށް ތަފާތު... ވަރަށް ކެއަރިން، ވަރަށް ލޯބި... އެނގޭތަ؟، މިހާރު ލައިފްއާމެދު ވިސްނާ، ކައިވެނި ނުކޮށް މުޅި އުމުރު ދުއްވާލަން ބޭނުމެއްނުވެޔޭ ވެސް ބުނެފި... ސީރިއަސްކޮށް ކައިވެންޏަކާ މެދު އެބަވިސްނަމޭ ބުނީ... ޝެހޭ! އަހަރެންނަށް މިދުހަތާ ދުރެއް ނުވެވޭނެ، ކެތެއް ނުވާނެ... ތެދަށް ބުނަންޏާ... މިހާރު ނުވޭ ފަވާދާއެކު އުޅޭ ހިތެއް، އެކަމަކު އިށީންނާނޭ ގަލެއް ނުބަލާ އުއްދުއްސައިގަނެވޭކަށް ނެތް، ރީވާއާއި ފަލަކަކީ އޭނާއަށް ލިބިފައި ތިބި ދަރީން، މަގޭ ބޮލަށް ދަރީންތައް ޖަހާފާނެތީ ބިރުގަންނަނީ، ފަވާދުގެ ރުޅި އަދިވެސް މަޑުނުވޭ، އޭނާއަށް ޝައްކުވާކަށް ބޭނުމެއްނޫން، އެހާ ހަޑިކޮށް މިކަން ނިންމާލާކަށް ބޭނުމެއްނޫން... ވަރިވާންވާނީ ރީތިކޮށްތާ ދޯ." އަރީންގެ ހިތުގައި އޮތް ގޮތް ހާމަކުރިއެވެ.\n"އެކަމަކުވާ... މަށަކަށް ތިވިސްނުން ރަނގަޅެއްނޫން، އަރީނަށް މިދުހަތު އެނގޭ ގޮތަށް އަހަރެންނަށް އޭނާ ނޭނގުނަސް، ތި މީހަކަށް އިތުބާރެއް ނުކުރެވޭ... އަރީން ތިހާ ސީރިއަސްވާނެކަން އެނގޭނަމަ ނަމްޒާމެންގެއަށް އަރީން ގޮވައިގެން ނުވެސް ދާނަން، އޭރުވެސް އަހަރެން ބުނިން ދޯ ސީރިއަސް ނުވައްޗޭ، ކޮންމެކަމެއް ކުރިޔަސް މެރިއޭޖް ރޫޅޭވަރު ނުކުރައްޗޭ، އަނެއްކާ ފަވާދުގެ އެ ހުންނަ ހަރުދަނާ ގޮތެއް ނުހުރޭ އެ ފިރިހެނާގެ." ޝެހެނާޒު ހަގީގަތުގައި ވެސް ކަންބޮޑުވީއެވެ. އޭނާއަކީ މިދުހަތާއި އަރީނާ ދެމެދު އޮތް ގުޅުން ކަނޑާލަން ބުނާނޭ ކަހަލަ ރައްޓެއްސެއްނޫނެވެ. އެކަމަކު އޭނާ ވެސް ފަވާދު ކައިރިން އަރީން ވަރިވާކަށް ނޭދެއެވެ.\nއެޕާޓްމެންޓުގެ ދޮރު ހުޅުވި އެތެރެއަށް ފަވާދު ވަންތަން ފެނި އަރީން ފޯނުކޯލު ކުރުކޮށްލި އެވެ. ފަވާދު ސަމާލު ކަމެއް ނުދީ ގޮސް ވަނީ ކޮޓަރިއަށެވެ. އޭނާގެ ފަހަތުން ހަލުވިކޮށް އަރީން އައިސް ވަނެވެ.\n"ކީއްވެ ފޯނު ކަނޑާލީ؟ ތި ވާހަކަ ދައްކާ މީހަކާ އަނގަތަޅަން އިންނަމަ، ނުބުނަމެންނު އަހަރެން ފަހަތުން އަންނާކަށް." އޮފީސް ހެދުން ބަދަލު ކުރަމުން ފަވާދު ބުންޏެވެ.\n"ރޭގަ ކޮންތާކު ނިދީ، ސޮރީ... ވަރަށް ބޮޑަށް ސޮރީ... ދެން އެހެން ނުވާނެ، ނުބުނެ ނުދާނަން، ލަސްވަންޏާ ވެސް ބުނާނަން، މެސެޖު ވެސް ކުރާނަން، ރޭގަ ކޮޓަރީގަ އެކަނި އޮންނަންވީމަ ހާދަ މިސްވިއޭ." މަޑުމޮޅި ކަމާއެކު ފަވާދުގެ ކުރިމަތީ އަރީން އައިސް ހުއްޓިލި އެވެ. ދާދި ދެންމެއަކު ޝެހެނާޒާ ވާހަކަ ދެއްކީ އަރީންގެ ސިފައިގަ ހުރި އެހެން މީހަކު ފަދަ އެވެ. އޭރު އެ ފާޅުކުރި ޝުޢޫރާއި މިހާރު ފަވާދުގެ ކުރިމަތީ ހުރި އަރީންގެ ޢަމަލާއި ބަސް މުޅިން ތަފާތެވެ. ފަވާދުގެ ގަމީހުގެ ނައްޓަމުންދިޔަ ގޮށްފަތީގައި އަރީން ހިފާލިއެވެ. ފަރުވާތެރިކަމާއެކު އަނބިމީހާއަށް ފަވާދު ބަލާލީ ދެނެވެ.\n"ރޭގަ ކޮންތާކު ހުރީ؟" ފަވާދު އަހާލި އެވެ.\n"ޝެހޭމެން ގޭގައޭ ބުނީމެންނު." މައުސޫމް ބެލުމަކުން ބަލާލަމުން އަރީން ބުނެލިއެވެ.\n"ހަމަޔަގީންތަ... އަރީން ދޮގެއް ނަހައްދައްޗޭ، ވިސްނާތި!، އެންމެ ދޮގެއް ހެދުމުގެ ސަބަބުން، މިހާރު އެއީ ދޮގެއްކަން ނޭނގުނަސް، އެކަން އެނގޭ ދުވަހަކުން އަހަރެން ކުރި އިތުބާރު ގެއްލޭނެކަން." ފަވާދުގެ ޟަމީރު ބުނަނީ އަރީން ކަމެއް ސިއްރު ކުރަނީ ކަމެވެ. ނަމަވެސް އަނބިމީހާގެ ބޮލުގައި އިލްޒާމެއް އަޅުވަން ބޭނުމެއް ނުވެއެވެ. ކުރެވެނީ ހަމައެކަނި ޝައްކެއްވީމަ އެވެ. ޖާސޫސް ކުރާ ފިރިއަކަށްވާން ފަވާދު ނޭދެއެވެ. އެ އަމަލުތަކަކީ ދެމެދުގައި އޮތް ޒަމާންވީ ގުޅުން ބަލިކަށިކޮށް ކައިވެނީގެ ސާފުކަން ހީނަރުކުރުވާނީ ކަމަކަށްވީމައެވެ.\n"ހަމަތެދެއް މިބުނީ... މިހާ ރީތިކޮށް ބުނީމާ ވެސް ފަވާ ޝައްކު ކުރަނީ، ކީއްވެ؟ މަޢާފަށް އެދި ދެން އެހެންނުވާނެއޭ މިބުނީ، ޕްލީޒް... ޤަބޫލުކޮށްބަލަ." އަރީން ހުރީ ފަވާދުގެ އެ ޝައްކު ފިލުވާލުމަށް ކޮންމެ ދަރަޖަކައަކަށް ވެސް ދާން ތައްޔާރަށެވެ. އަރީންގެ ހިތް ސީދާ ނުވުމުގެ ސަބަބުން އޭނާގެ ޢަމަލުތަކުގައިވީ ދެއްކުންތެރިކަމެވެ. ފިރިމީހާއާ ގާތްވެލީ ހިތުގައި ލޯބިވެތިކަމެއް ނެތިއެވެ. އަނބިމީހާގެ އިސްނެގުމަށް ފަވާދަށް ނޫނެކޭ ބުނަން ނުކެރޭނެކަން އަރީނަށް ކަށަވަރުވެއެވެ. އަރީންގެ ބީހުންތަކުން ފަވާދުގެ ސިކުނޑިއާއި ހިތަށް ގަނޑުފެން އަޅައިދީ ފިނިކޮށްދިން ފަދައެވެ. ފަވާދުގެ ދުލުގައި ޖެހި ގޮށް މުހެވި ހިމޭންކަން ފުނޑުފުނޑުވީއެވެ. އަނބިމީހާދެކެ ލޯބިވެޔޭ ނުބުނެ ފަވާދަށް ކެތެއްނުވިއެވެ. އޭނާގެ އުމުރު ހޭދަކުރަން ހިޔާރުކުރި އަންހެނަކީ އަރީނު ވިއްޔާއެވެ.\nއަތުކުރީ އޮތް ގަޑިއަށް ބަލާލާފައި އަސްލަން ތެދުވިއެވެ. ފަހަރަކު ކުއްޖެއްގެ ރަޖާ ރަނގަޅުކޮށްލަ ދިނުމާއެކު ނިތުގައި ބޮސްދީފި އެވެ. އަވަހަށް ނިދަން ބުނެފައި އޭނާ ކޮޓަރިން ނުކުންނަން އެނބުރިލި އެވެ. އެވަގުތު ދޮރުމައްޗަށް ހުއްޓުނު ނޯޔާ ފެނި ސާރާ ގޮވާލައިފި އެވެ.\n"ގަމީސް އިސްތިރިކޮށްފިން، އަޅުވާފަ ހުންނާނެ." ނޯޔާ ކޮޓަރިއަށް ވަންނަމުން އަސްލަންއާ ވާހަކަ ދެއްކި އެވެ. އޭނާ ނޯޔާއަށް ބޯ ޖަހާލާފައި ކޮޓަރިން ނުނިކުމެ ދޮރު ކައިރީ މަޑުކޮށްލީ އެވެ. ސާރާ ދައްކާ ވާހަކައެއް އަޑު އަހާށެވެ.\n"ޑެޑީއާއި މަންމާއާ ދެ ކުދީން ވެސް ދަރިފުޅުމެން ނިދާގަޑީގަ އުމްމަ ދޭންވާނެއެއްނު... އެކަމަކު މަންމަ ނާންނަމެންނު ދަރިފުޅުމެން ނިދާ ގަޑީގަ." ސާރާ މަޑުމަޑުން ވާހަކަ ދެއްކި ނަމަވެސް އެ އަޑުގައި ހިސާބެއްގެ ޝަކުވާ ވިއެވެ. އެކުއްޖާ އެފަދަ ޝަކުވާއެއް ކޮށްފާނޭ ނޯޔާ ހިތަށް ވެސް ނާރައެވެ.\n"ސޮރީ، މަންމައަށް މިފަހަރު މަޢާފުކޮށް ދީ، އިރާދަ ކުރެއްވިއްޔާ ދެން ކޮންމެ ރެއަކު ވެސް މަންމަ އަންނާނަން އިނގޭ." ނޯޔާ ހިނިތުންވެލި އެވެ. ސާރާގެ ގާތުގައި އިށީނދެ އެ މޭގައި ފިރުމާލި އެވެ. ގުދުވެފައި ނިތުގައި ބޮސްދީފައި ނިދާލަން ނޯޔާ ބުންޏެވެ. އަދި ހަމައެފަދައިން މަލްސާގެ ގާތަށް ގޮސް ކަންތައް ކުރިއެވެ.\nކޮޓަރިން ނުކުމެ ދޮރު ލައްޕާލުމާއެކު ނޯޔާ ހިނގައިގަތީ ބަދިގެ ފަރާތަށެވެ. އަސްލަން އޭރު ގޮސް ކޮޓަރިއަށް ވަދެއްޖެ އެވެ. އޮފީހަށް ދާން އޮތުމުން މިރޭ ކުދީން ނިދަން ބޭތިއްބީ އެހެން ރޭ ރެއަށްވުރެ ކުރީންނެވެ. އަނެއްކޮޅުން މަލްސާ އޮތީ ފީވެފަ އެވެ. އެކުއްޖާގެ އަތުން ނޯޔާގެ އަތްދަބަހެއް ހަލާކުވީ އެވެ. ކުޅެން މަންމަގެ އެއްޗެހި ނަގައިގެން ނުވާނޭ އަސްލަންއަށް ބުނެވުނީ ތަންކޮޅެއް ބާރަށެވެ. ބައްޕަގެ ހަރުކަށި އަޑާއެކު އެކުއްޖާގެ ބަޑިފަޅައިގެން ދިޔައީ އެވެ. މަސަލަސް ކުރުމުގައި މަލްސާ އުރާލައިގެން ލޯބިން އެތައް އިރަކު ނޯޔާއަށް އުޅެން ޖެހުނެވެ. ނިދުމުގެ ކުރީން ދެބެން ގައިދޮއްވަން ފާހާނާގައި ހުއްޓާ މަލްސާ ނިކަން ސިއްރުސިއްރުން ނޯޔާގެ ގާތުން މައާފަށް އެދުނެވެ. މަންމަގެ އަތްދަބަސް ރީތިވީ ކަމުގައި ބުންޏެވެ. ހަލާކުވީ އޭތި އަމިއްލައަށް ކަމަށް ބުނީ އާދައިގެ މަތިން އެކުއްޖާ ބުނާ ރާގުގައެވެ.\n"އެވެސް އަސްލަންގެ ފަރާތުން ވާރުތަކޮށްފަތަ؟" އުނދުން ކައިރީ ހުރެފައި ނޯޔާއަށް ހީނގަނެވުނެވެ. މަލްސާގެ ހިޔާލުގައި ހުރެއެވެ. ސާރާއަކީ ދެވަނަ އަސްލަންކަން ނޯޔާއަށް އަބަދުވެސް ބުނެވެއެވެ. މަލްސާގެ ހުންނަ ސިފަތައް އެއީ އަސްލަންގެ ގޮތަށް ވެދާނޭ ހިތަށް އެރި މީ ފުރަތަމަ ފަހަރެވެ.\n"ނޯޔާ." ކޮޓަރިން ނުކުމެގެން އައި އަސްލަން ގޮވާލި އެވެ. އޭނާ އޭރު ވެސް ބެގީ ރަނގަޅު ކުރަނީ އެވެ. ނޯޔާގެ ނޭފަތުގައި ކްރީޑް އެވެންޓަސް ސެންޓުގެ މީރު ވަސް ޖެހުނެވެ. ހިއްސުތަކާ ކުޅެލާފަދަ ބާރެއް އެވަހުގައި ވާކަން ކަށަވަރެވެ. ބޭއިޚްތިޔާރުގައި އެ ވަހުން ހަށިފުރާލެވުނެވެ. އެ ވަހަކީ އަސްލަންއަށް ހާއްސަ ކުރެވިފައިވާ ވަހެއް ފަދައެވެ. ނޯޔާގެ ޟަމީރު އެއްބަސްވަނީ އެފަދައިންނެވެ. ރަންކީ ދުވަހަކީ އަލަށް ވެސް އަސްލަންގެ ކުރިމައްޗަށް ނޯޔާ އެރި ދުވަހެވެ. އެއީ އެ މީރު ވަސް ނޯޔާގެ ނޭފަތުގައި ޖެހުނު ފުރަތަމަ ދުވަސް ވެސް މެއެވެ. އަސްލަންއާއި އެވަސް ގުޅި ހާއްސަވީ އެހެންވެއެވެ.\n"އަނުމްގެ މޮނީޓާ އިންނާނެ ޑްރެސިން ޓޭބަލް މަތީ، ނިމޭނެއިރެއް ނޭނގެ..." އަތްކުރިއަށް ކަފް ލައްވަމުން އަސްލަން ވާހަކަ ދެއްކިއެވެ. ނޯޔާ ކުރިއަށް ޖެހިލައި އަސްލަންގެ އަތްތިލައިގަ އަތް ޖައްސާލިއެވެ. ލަސްވެގެން އުޅުނު އަސްލަންގެ ހަރަކާތްތައް ހުއްޓުނެވެ. އޭނާގެ އަތްތިލައިގެ ތެރެއިން ކަފްލިން ނަގައި އަތްކުރިއަށް ނޯޔާ ލައްވާލަދިނެވެ.\n"ބަލައިގެން ދާތި، އެނގޭ ލަސްވެއްޖެކަން، އެހެންވިޔަސް އެހާބާރަށް ނުދައްވާތި، ކުދީން ކައިރީ އަހަރެން އެބަހުރިން، އެކަމާ ނުވިސްނާ." އަސްލަންގެ އަތްކުރިން ދޫކޮށްލުމާއެކު ނޯޔާ ބުންޏެވެ.\nދޮރުން ނުކުމެފައި އަސްލަން މަޑުކޮށްލި އެވެ. ނޯޔާއަށް ބަލާލި އެވެ. މާނަވީ ހިނިތުންވުމެއް އެ ތުންފަތަށް ވެރިވި އެވެ. ނޯޔާގެ ދަތްދޮޅީގައި ހިފާލައި އުފުލާލި އެވެ. ގުދުވެލަން އުޅުނު އަސްލަން ކައްޓެއްހެން ސީދާ ވެލީ އެބަޔަށް ހުޅުވުނު ލިފްޓުގެ އަޑާއެކުއެވެ. ވަގުތުން ނޯޔާގެ ދަތްދޮޅިން ވެސް އޭނާ ދޫކޮށްލައިފި އެވެ. ރަތް ޖަންބަކަށް ނޯޔާ ބަދަލުވެފައިވާއިރު އޭނާގެ މޭގަނޑު ހީވީ އަނގަޔަށް އަތުވެދާނޭ ހެންނެވެ. ހުޅުވުނު ލިފްޓުން ނުކުތީ ރިދާނެވެ. ނޯޔާ ހުރީ ގޭތެރޭގެ މަސައްކަތުގައި އުޅޭއިރު ހުންނަ ފަދައިން އޭނާގެ ބޮޑު ބުރުގާ ފަހަތަށް ގެންގޮސް ގޮށެއް ޖަހާފައެވެ. ދެއަތްކުރި އުޅަންބޮށްޓާ ހަމައަށް އޮޅާލެވިފައެވެ. ނޯޔާއަށް ބަލާލުމާއެކު އޭނާގެ ކޮނޑުގެ ދެފަރާތުން ފަހަތަށް ގެންގޮސްފައިވާ ބުރުގާގެ ބައިގަ ޖަހާފައިވާ ގޮށް މޮހާލައި ކުރިމައްޗަށް އަސްލަން ދަމާލީއެވެ. ނޯޔާގެ މޭމަތި އޭނާ ފޮރުވާލަ ދިނެވެ.\n"ބަލައިގެން ދުއްވާނީ، ދަނީ އިނގޭ." ހިތުގައި ބުނަން ބޭނުންވި ވާހަކަތަކެއް ހުއްޓެއް ކަމަކު އަސްލަން އެވާހަކަތައް ސިއްރު ކޮށްލީއެވެ. އަދި ނޯޔާގެ ކޮނޑުން ފެށިގެން ތިރިއަށް ފިރުމާލަމުން މައްޗަށް ނަގާފައި ހުރި ދެއަތްކުރި ތިރިކޮށްލަ ދިނީ އޭނާ އެދުނު ކަންކަމަށް އިސްކަން ދޭނެކަމަށް އަސްލަން އެއްބަސްވަމުންނެވެ. ޖަވާބެއްގެ ގޮތުން ނޯޔާ ބޯޖަހާލީ އެވެ.\n"އަދިކިރިޔާ ދަނީ؟." އޮފީސް ރަސްމިއްޔާތަކަށް އަސްލަން ދާން އޮތްކަން އެނގި ހުރެ ރިދާން އަހާލި އެވެ.\n"ލަހެއްނުވޭ، އަދި ދެވޭނެ." ހަލުވިކޮށް ލިފްޓާ ދިމާއަށް އައި އަސްލަން ބުންޏެވެ. އޭނާ ލިފްޓަށް އަރައި ދޮރު ލެއްޕެންދެން ނޯޔާ ބަލަން ހުއްޓެވެ. އޭނާގެ ގާތުގައި ރިދާން ވެސް މަޑުކޮށްލައިގެން ހުއްޓެވެ.\n"އެކަނިވެފަ އިނދެދާނެތީ މިއައީ." ނޯޔާގެ ފަހަތުން އެޕާޓްމެންޓަށް ވަން ރިދާން ބުންޏެވެ.\n"ތިމާ މީހާ ފޫހިވެގެން އައީއޭ ބުނެބާ." ހިނިއައިސްފަ ހުރެ ނޯޔާ ބުންޏެވެ. އަދި އޭނާ އާދައިގެ މަތިން ކޮންމެ ރެއަކު ވެސް ކުދީން ނިންދަވައި ގޭތެރެ ހަމައަކަށް އެޅެވުމުގެ މަސައްކަތް ކުރިއަށް ގެންދިޔައެވެ. ކާމޭޒު ސާފުކުރުމާއި އަނުމްއަށް ކާންދޭ ގޮނޑި ސާފުކުރުމުގެ އިތުރުން ބާކީ ހުންނަ އެއްޗެހި ހޫނުކޮށް ތަށިތައް ދޮވެ ސިޓިންރޫމު ރަގުމަތީ ހުރި ކުޅޭ ސާމާނުތައް ނަގާ ހެދުމަކީ ހަމަ ކޮންމެ ރެއަކު ވެސް ނޯޔާ ކުރަން ހުންނަ ކަންކަމެވެ.\n"އަހަރެން ދޮވެދެންތަ؟" ސިންކު ކައިރީ ހުރި ނޯޔާގެ ވައަތް ފަރާތުން ހުއްޓިލަމުން ރިދާން އަހާލިއެވެ.\n"ނޫން، ކޮބާ މަންމަ؟ ގޮވައިގެން އައިނަމަ... މިހާރު އިންނާނެ އެކަނިވެފަ." ނޯޔާ ބުންޏެވެ.\n"މަންމަގެ ޑްރާމާގަޑި މީ، ސޯފާގަ ނިދިގަނޑެއް އަޅާފަ ޑްރާމާ ރިކޯޑުކޮށްލައިގެން ތެދުވެ ކޮޓަރިއަށް ވަންނާނީ." ހިނިއައިސްފަ ހުރެ ރިދާން ވާހަކަދެއްކިއެވެ.\nނޯޔާ މަސައްކަތުން އަވަދިވުމުން ރިދާން ގޮވާލީ އޭނާ ކައިރިއަށް ބެލްކަންޏަށް ނުކުމެލާށެވެ. ރީތި ވައިރޯޅި ޖެހޭ ރެއެއްކަން އޭނާ ފާހަގަކުރިއެވެ. ނޯޔާ އައިސް ބެލްކަނީގައި އަތްއަޅުވާލައި މަގުމައްޗަށް ނަޒަރު ހިންގާލި އެވެ.\n"އަސްލަންބެ ރަނގަޅުތަ؟" ހިމޭނުން ހުރެފައި ރިދާން ކޮށްލި ސުވާލުން ނޯޔާ ހައިރާން ކޮށްލި އެވެ. ސުވާލުގެ ނަޒަރަކުން ރިދާނަށް ބަލަން ނޯޔާއަށް ހުރެވުނީއެވެ.\n"ނޯޔާއަށް ކެއާ ކުރޭތަ؟" ދެވަނަ ސުވާލު ރިދާން އަހާލި އެވެ. އޭނާ އެ ސުވާލުތައް ކުރުމުގެ ބޭނުމެއް ނޯޔާއަށް ނުވިސްނެ އެވެ. އެއީ ރިދާނަށް އެނގުން މުހިންމު ކަންކަން ކަމުގައި ނޯޔާ ނުދެކެއެވެ.\n"ތިހާ ހައިރާންވެފަ ތިހުންނަނީ ކީއްވެ؟ އަހަރެން މީ ދުރު މީހަކީތަ؟ ރަހުމަތްތެރިއެއްގެ ގޮތުގައި ނުދެކޭނަންތަ؟... އަހަރެން ސުވާލު މިކުރަނީ އަހަރެންގެ ބޭބެއާމެދުކަން އެނގޭ، ނޯޔާއާ އޭނާ ކައިވެނި ކުރީ ކީއްވެކަން ވެސް އަހަރެންނަށް އެނގޭ، އެހެންވެ އެފަދަ ސުވާލެއް ކުރީ... އުފާވެރިކަމާއި ލޯބިނެތް ކައިވެންޏެއްގައި ބަނދެވި ހައްޔަރުވެފައި ހުންނަ އަންހެނަކަށް ނޯޔާވާން އަހަރެން ނޭދެން."\n"އަހަރެން އުފަލުގަ މިއުޅެނީ، އަސްލަންއަކީ ރަނގަޅު ފިރިއެއް، ރިދާންގެ ބޭބެއާ މެދު އަހަރެން ހިތްހަމަޖެހޭ، ޑޯންޓް ވޮރީ." ނޯޔާ ބުނެލީ ރިދާން ކަންބޮޑުނުވާށޭ ބުނާ ފަދަ ރާގެއްގައެވެ. މިފަހަރު ހައިރާންވީ މީހަކީ ރިދާނެވެ. ނޯޔާގެ ވާހަކަ ޤަބޫލުކުރަން އޭނާއަށް ދަތިވީއެވެ.\n"ލޫނާއާއި އަސްލަންބެ ކްލޯޒްކަން އެނގޭތަ؟ އެއީ ޒަމާންވީ އެކުވެރިކަމެއް... އާންމުކޮށް އެކުވެރިކަން ލޯތްބަށް ބަދަލުވުމަކީ ވުން އެންމެ ގާތް ކަންތައް." އިރުކޮޅަކު ނޯޔާއަށް ބަލަން ހިމޭންވެ ހުރުމަށްފަހު ރިދާން ބުންޏެވެ. ނޯޔާގެ ހިތުގައި ނުކިއްސަރު ގޮތަކަށް މީހަކު ކޮއްޓާލި ކަހަލައެވެ. އޭނާގެ ނަޒަރު ރިދާނާ ވަކިކޮށްލެވުނެވެ. ތިރިން ފެންނަން އޮތް މަގަށް ބަލަން ހުރީއެވެ. ލޫނާއާ ބެހޭ ގޮތުން ރިދާނަށް އެނގެނީ ކިހާ މިންވަރަކަށް ބާއޭ ނޯޔާ ހިތަށް އަރަމުންދިޔައެވެ.\n"ޓެލް މީ ސަމްތިން... ނޯޔާ..." ރިދާން ފަހުން އެ ގޮވާލި ގޮތުން ހީވީ ނޯޔާ ގާތު އޭނާއާ ދިމާއަށް ބަލާލާށޭ އެދުނީ ހެނެވެ. އެ މޫނަށް ނޯޔާ ބަލާލި އެހެންވެއެވެ.\n"ތިވާހަކަ ޕްލީޒް ނުދައްކަފާނަންތަ؟" ނޯޔާ ބުނެލީ އުނދަގޫވެފައި ހުރި ފަދައިންނެވެ. އެއްޗެކޭ ބުނަން އުޅެފައި ރިދާން ހިމޭންވީ ނުހަނު އަވަހަށެވެ. އޭނާ ބޭނުންވަނީ އަސްލަން އާއި ލޫނާއަށް ސަމާލުވާން ނޯޔާ ގާތު ބުނާށެވެ. އަނެއްކޮޅުން ލޫނާ ދެކެ ގަޔާނުވާވަރު އެހެން މީހަކަށް އަންގާކަށް ނޯޔާ ބޭނުމެއް ނުވެއެވެ. ލޫނާގެ ނަން އިވުނަސް އޭނާގެ ލޭ ކެކެއެވެ.\nނޯޔާ ގަޔާނުވުމުން ވާހަކަ ކުރިޔަކަށް ރިދާން ނުގެންދިޔާ އެވެ. އޭނާ މައުޟޫޢު ބަދަލުކޮށްލީ އެވެ. އުފާވެރިކަމުގެ ހިނިތުންވުމަކީ ނޯޔާގެ ސިފަ ކަމުގައި ރިދާން ޤަބޫލު ކުރެއެވެ. އެހެންވެ އޭނާ ފެށީ އެފަދަ ވާހަކައެކެވެ. ވަރުބަލިވެފައި ހުރުމުން ނޯޔާ އެތެރެއަށް ވަނީ ކޮޅަށް ނުހުރެވޭނެއޭ ކިޔާފަ އެވެ. ވާހަކަދައްކަން ސޯފާގައި ދެމީހުން ތިއްބެވެ. ރިދާން ދާނީ ކޮންއިރަކުންތޯ އަހާލަން ނޯޔާއަކަށް ނުކެރުނެވެ. އޭނާގެ ކުރިމަތީ އަސްލަންގެ ކޮޓަރިނޫން އެހެން ކޮޓަރިއަކަށް ވަންނަން ޖެހޭތީ ފާޑަކަށް ނޯޔާ އިނީ ގުޑިވެސް ނުލެވިފައެވެ.\n"ތި ދެ މީހުން ވަރަށް ކްލޯޒްތަ؟" ނޯޔާ އަހާލި އެވެ.\n"ކާކު؟ އަސްލަންބެއާ އަހަރެންތަ؟" ރިދާނަށް ބުނެވުނެވެ. އާނއެކޭ ބުނަން ނޯޔާ ބޯ ޖަހާލީ އެވެ.\n"ފެމެލީވީމަ ކްލޯޒް، އެކަމަކު ޕާސަނަލް ލައިފްގެ ވާހަކަ ދުވަހަކު ވެސް އަސްލަންބެ ނުދައްކާނެ... ފެށުނީއްސުރެ އަބުއި ގޮތެއް އަސްލަންބެގެ ހުންނާނެ، އަހަރެން ޤަބޫލު ކުރަނީ އެއީ ސިއްރުވެރި މީހުންގެ ހުންނަ ސިފައެއް ގޮތުގަ... އެކަހަލަ މީހުން ކަންކަން ސިއްރު ކުރާނެހެން ވަރަށް ހީވޭ." އަސްލަންގެ ވާހަކަ ފެށުމާއެކު އަނެއްކާ ވެސް ރިދާނަށް ގުޅުވާލެވެން އުޅުނީ ލޫނާއާއެވެ. އެ ފޫހިކުރުވަނިވި މަންޒަރު އޭނާގެ ސިކުނޑީގައިވަނީ ހަރުލާފައެވެ.\n"ރިދާން އަހަރުމެންގެއަށް އަންނާތީ، ތީ ކާކުކަން ވަރަށް ކުރީން ފެށިގެން އެނގޭ، އެކަމަކު އަސްލަން ވަރަށް ނުފެނޭ، ޓީނޭޖްއިރު އެއީ ކޮންކަހަލަ މީހެއް؟" ފިރިމީހާއާ ބެހޭ ގޮތުން އޮޅުންފިލުވަން ނޯޔާ ޝައުގުވެރި ވެއެވެ.\n"މަޑުމަޑުން ހުއްޓަސް ވަރަށް ރައްޓެހިން ގިނަވާނެ، އަބަދުވެސް ކޮންމެވެސް ރައްޓެއްސަކު ގެއަށް އައިސްގެން އުޅޭނީ، ޓެރެސްގަ ގިނައިން ތިބޭނީ، އޭރުއްސުރެ އެންމެ އެއްކޮށް އުޅޭތަން ފެނުނު މީހާ ހަމަ ކުއްލިއަކަށް ގެއްލުނީ، އެއީ އަސްލަންބެގެ ހިޔަނި، އޭނާ އަބަދު އައިސް އޮންނާނީ މިގޭގަ، އެހާ އެއްކޮށް އުޅެފައި ވީގޮތެއް އަހަރެންނަކަށް ނޭނގެ، އަޑުއެހިން ފުރައިގެން ދިޔައީއޭ... އެމީހުންގެ ގުރޫޕުގައި އަހަރެން ބައިވެރިއެއް ނުކުރާނެ... އަންހެންކުދީންގެ ވާހަކަ އަސްލަންބެ ކައިރީ އޭނާ ދައްކާކަން އެނގުނީ ދެފަހަރަކު އަހަރެންނަށް އެއަޑު އިވިގެން، އެމީހުން ވާހަކަ ހުއްޓާލާނެ އަހަރެންގެ ހިލަމެއްވާއިރަށް... އަސްލަންބެ ވެސް ނޭނގެ ކިތައް ބިޓުން ނަގާފަކަމެއް އެހުރީ، އެކަމަކު އެންމެންގެ ކުރިމަތީ އެއީ ހުރިގޮތަށް ހުރި އަލިފެއް." ރިދާނު ވާހަކަ ހުއްޓާލީ ނޯޔާ ހީނލި އަޑު އިވިގެންނެވެ.\n"އެއީ ތަފާތު މީހެއް." ހިނިތުންވުމުގެ ތެރެއިން ނޯޔާ މިހެން ބުނެ ތިރީ ތުންފަތުގައި ދަތް އަޅާލި އެވެ. އަސްލަންގެ ހިޔާލުތަކުގައި އިނދެއެވެ. ނަމަވެސް އެ މަންޒަރު ރިދާންގެ ހިތަށް އުނދަގޫ ކުރުވިއެވެ.\n"މައިރާ ކިހިނެއް؟" ނޯޔާ އަހާލި އެވެ.\n"އާ ޔޫ ޝުއަރ..." އެއީ ދައްކަން ބޭނުންވާ މައުޟޫޢުއެއްތޯ ރިދާނަށް އަހާލެވުނެވެ.\n"މައިރާއަކީ އަސްލަންގެ ފުރަތަމަ، އޭނާ ވަރަށް ހާއްސަވީމަ އަސްލަން އޭނާ ދެކެ އެހާ ލޯބިވާނީ." މިފަހަރު ނޯޔާގެ ލޮލުގައިވި ވިދުން ފަނޑެއް ނުވެއެވެ. އަސްލަންއާއެކު މައިރާ ވެސް އޭނާ ބަލައިގެންފިކަން ޔަގީނެވެ. އެ ހަގީގަތަކީ ނޯޔާއަށް ބަދަލުނުކުރެވޭނެ ހަގީގަތަކީއެވެ.\n"އަސްލަންބެ ނޯޔާދެކެ އެވަރަށް ލޯތްބެއް ނުވޭތަ؟" ރިދާން ބުންޏެވެ.\n"ތިހެން ނުބުނަމެންނު، ކޮންމެ މީހެއްގެ ވެސް އަލަތު ލޯބި ތަފާތުވާނެ، އެ ހަނދާންތަކާ ވަކިވުން ފަސޭހައެއް ނުވާނެ، އަސްލަންގެ ދިރިއުޅުމުގައި އޭނާގެ ހަޔާތުގައި ބޮޑުބައެއް ހިއްސާކުރި އަންހެނަކީ މައިރާ." ނޯޔާގެ ހިތުގައި އޮތް އެއްޗެއް ހާމަކުރިއެވެ.\n"މައިރާއާ ނޯޔާ އެއްގޮތެއް ނޫން، ތީ ވަރަށް ތަފާތު ދެ މީހުން... އަހަރެން އޭނާއާ އެހާ ކްލޯޒްއެއް ނޫން، މިހެން އެކުވެރިންހެން ވާހަކަދައްކައެއް ނޫޅެން، ފަހަރިއަށްވާތީ އެ ގުޅުން ހަމައެކަނި އޮންނަނީ، އޭނާއާ ބެހޭ ގޮތުން މާބޮޑު އެއްޗެއް ނޭނގޭ... އޭނާއަށްވުރެ ނޯޔާ އަހަރެންނަށް ކަމުދަނީ."\nރިދާންގެ އެވާހަކައަށްފަހު ނޯޔާ ވެސް އިތުރު ސުވާލެއް ނުކުރިއެވެ. ދެމެދަށް ހިމޭންކަން ވެރިވީއެވެ. ހުޅުވާފައި ހުރި ޓީވީއަށް ސަމާލުކަން ދިން ފަދައިން އުނގަށްލީ ކުޑަ ބާލީހުގައި ދެއަތުން ބައްދާލައިގެން ރިދާން އިނެވެ. ސޯފާގެ އަނެއްކޮޅުގައި އިން ނޯޔާގެ ހަރަކާތްތަކަށް އޭނާ ބެލީ ސިއްރުންނެވެ.\n"ނިދިއައީތަ؟" ދެފައި ހިއްލާލައި ކަކުލުގައި ނޯޔާ ބޯއަޅާލި ގޮތް ފެނި ރިދާން އަހާލި އެވެ.\n"ވަރުބަލިވީ، ނިދިވެސް އަންނާނެއެއްނު..." ނޯޔާ ބުނީ ރިދާން ހިނގައިދާނެ ކަމަށް ހީކޮށެވެ. ގަޑިތަކުން އެގާރަ ޖަހަން ކައިރިވެއްޖެއެވެ. އެހާއިރު އެހެންޏާ ނޯޔާ އޮންނާނީ އެނދަށް އަރައެވެ.\n"ނޯޔާ ދާންވީނު ޖައްސާލަން، އަސްލަންބެ އަންނަންދެން މިތާ ސޯފާގަ މެޗު ބަލަން އަހަރެން އޮވެލަން ކަމަށް." ރިދާން ބުންޏެވެ. ބުނާނީ ކީކޭކަމެއް ނޯޔާއަކަށް ނޭނގުނެވެ. އެހެންވިޔަސް ނޯޔާ ސޯފާއިން ތެދުވިއެވެ.\nއަމިއްލަ ކޮޓަރިއަށް ވަދެފައި ނޯޔާ ނުކުތީ އެނދުގެ ރަޖާގަނޑު ހިފައިގެންނެވެ. އޮޅާލެވިފައި އޮތް ރަޖާގެ ތެރެއަށް އޭނާ ބޭނުންވާ އެއްޗެހިތައް ވަނީ ލާފައެވެ. ކޮޓަރީގެ ދޮރު ތަޅުލާފައި ނޯޔާ އައިސް ވަނީ އަސްލަންގެ ކޮޓަރިއަށެވެ. ރިދާނަށް ޝައްކެއްވާން ނޭދޭތީ އެވެ.\nފެންވަރާލައިގެން ނުކުމެ ނޯޔާ އަތުން އިސްތަށިގަނޑު ރީތި ކުރަން ފެށިއެވެ. އަސްލަންގެ އެނދަށް ބަލަން ހުރެފައި އޭނާ ފުން ނޭވާއެއް ލިއެވެ. މިރެއަށް މިނޫން ގޮތެއްނެތޭ ނޯޔާ ނިންމީ އެވެ. ކޮޓަރި ތަޅުލާފައި އައިސް އެނދުގައި ނޯޔާ އިށީނެވެ. އެ ކޮޓަރީގައި އަބަދުވެސް އަސްލަންގެ ފިރިހެންވަންތަ ވަސް ހަރުލާފައި ހުރެއެވެ. އަމިއްލަ ގައިން އޭނާއަށް ވަސްބަލާލެވުނެވެ. މިރޭ އޭނާ އެ ނުކުތީ އެ ކޮޓަރީގެ ފާހާނާއިން ފެންވަރައިގެންނެވެ. އަސްލަން ބޭނުންކުރާ ސައިބޯނި ގައިގާ ލައިގެންނެވެ. މުޅިހަށިގަނޑުގައި އަސްލަންގެ ވަހުން ހުވަނދު ލެވުނު ފަދަ އިހްސާސެއް ނޯޔާއަށް ކުރެވުނެވެ. ތުންފަތް ދެމިލީ އެ ހިޔާލުން ލިބިދިން ފިނިކަމެއްގެ ސަބަބުންނެވެ. އިސްތަށިގަނޑު ހިކެންދެން އިރުކޮޅަކު އެގޮތަށް އިންނަން ނޯޔާ ގަސްދުކުރިއެވެ. ނަމަވެސް އެނދުގައި އޮށޯވެލެވުނީ ކޮންއިރަކު ކަމެއް ނޭނގެއެވެ. މަޑުމަޑުން އެ ދެ ލޯ މެރުނީއެވެ.\n"ރިދާން." ގެއަށް ވަން އަސްލަންއަށް ލިބުނީ ހައިރާން ކަމެވެ.\n"ނޯޔާ ކޮބާ؟" އަސްލަންގެ ނަޒަރު ހޯދާލި އެވެ. ހިތް އަވަސްކުރުވީ އެޕާޓްމެންޓަށް ވެރިވެފައި އޮތް ފަނޑު އަލިކަމުގެ ސަބަބުންނެވެ.\n"ކޮޓަރީގަ... ހީވަނީ ނިދީހެން." ސޯފާއިން ތެދުވެ ރިދާން ބުންޏެވެ.\n"ރިދާން ވެސް ދޭ ނިދަން." އަސްލަން ބުނެލިއެވެ. ވާހަކައެއް ދެއްކުމެއްނެތި ރިދާން އެޕާޓްމެންޓުން ނުކުތީ އެވެ. އޭނާގެ ފަހަތުން ދޮރު ލައްޕާލުމާއެކު ތަޅުލާފައި އަސްލަން ހަލުވި ފިޔަވަޅުގައި އައި ނޯޔާގެ ކޮޓަރިއާ ދިމާއަށެވެ. ކޮޓަރީގެ ތަޅުގައި ހިފާލިއިރު ތަޅުލާފައި ހުރުމުން އޭނާ މަޑުޖެހުނެވެ. ނިތްކުރިއާއެކު އިސްތަށިގަނޑުގައި އަތްފުނާ އަޅާލުމާއެކު އަސްލަން ފުންނޭވާއެއް ލިއެވެ. ވަރުބަލިވެފައި ހުރި ގޮތަކަށް އޭނާ ކޮޓަރިއާ ދިމާއަށް އައީ ބެގީ ނައްޓަމުންނެވެ.\n"މިކޮޓަރި ވެސް ތަޅުލީތަ؟" އަސްލަން ހިތަށް އެރިއެވެ. އެނބުރި ބަދިގެއަށް އައިސް ކަބަޑުގެ ވަތްގަނޑަކުން ތަޅުދަނޑި ފައްޗެއް ނަގައިގެން އައިސް އޭނާ ކޮޓަރި ހުޅުވިއެވެ. ސިއްރުން އުޅޭ މީހަކުހެން ކޮޓަރިއަށް ވަދެ ދޮރު ލައްޕާލި އެވެ. އެނދުގައި އޮތް ނޯޔާ އޭނާއަށް ފެނުނީ ދެނެވެ. މީހާ ގަނޑުވިފަދަ އެވެ. ހަރަކާތެއް ކުރަން ނޭނގިފައި އިރުކޮޅަކު އަސްލަންއަށް ހުރެވުނެވެ. މަޑުމަޑުން ކުރިއަށް އައިސް އެނދު ކައިރީ އޭނާ ހުއްޓުނެވެ. އެނދުގައި އެ އޮތީ ނޯޔާތޯ އަސްލަންއަށް ޔަގީން ނުވާ ކަހަލައެވެ. އެ އަންހެންކުއްޖާ އަރާމު ނިދީގައި އެކޮޓަރީގައި އޭނާގެ އެނދުގައި އޮވެދާނޭ އަސްލަން ހިޔެއް ނުކުރެ އެވެ. (ނުނިމޭ)


ބ. އެޓޯލް ފުޓްބޯލް ޗެލެންޖް – ދޮންފަން\n23 ނޮވެމްބަރ 2014\nބ. އެޓޯލް ފުޓްބޯލް ޗެލެންޖުގައި ބައިވެރިވާ ދޮންފަނަކީ އަތޮޅުގެ ނިސްބަތުން އާބާދީ ކުޑަރަށެކެވެ. ރަށުގައިތިބި މަދުކުޅުންތެރިންނާއި އެކު ޓީމު ހަމަކޮށް ފުޓްބޯލް ޗެލެންޖުގައި ހައިރާންކުރުވަނިވި ނަތީޖާއެއް ނެރުމަށް މިފަހަރު އެރަށުން ވަނީ ތައްޔާރުވެފައެވެ. ފުޓްބޯޅައިގެ ކާމިޔާބު މާޒީއެއް ނެތް ދޮންފަނު ޓީމުން ބައިވެރިވެފައިވާ ހަމައެކަނި ވާދަވެރި މުބާރާތަކީ މިދިޔަ އަހަރުގެ ފުޓްބޯލް ޗެލެންޖެވެ. އެއްވަނަ ޑިވިޝަން ފެންވަރުގެ ކުޅުންތެރިއަކު ރަށުގައި ނެތްނަމަވެސް ރަށު ފެންވަރުގައި ކުޅޭ ގިނަ ކުޅުންތެރިންތަކެއް މިފަހަރު ދަނޑުމަތީން ފެންނާނެކަމަށް އެރަށުން ބުނެއެވެ. ފުރަތަމަ ޑިވިޝަން އަދި ދެވަނަ ޑިވިޝަންގައި އެރަށު ކުޅުންތެރިއަކު ނެތަސް ފުޓްބޯޅައިގައި އެރަށަށް ހިނިތުންވުން ގެނެސްދޭ އެހެންކަމެއް އެބައޮތެވެ. އެއީ ރާއްޖޭގެ އަންހެން ފުޓްބޯޅަ ޓީމުގައި ދޮންފަނަށް ނިސްބަތްވާ ދެކުޅުންތެރިން ތިބުމެވެ. މިއީ އަތޮޅުގެ އެހެން ރަށްރަށާއި ދޮންފަނާއި ތަފާތެއް ގެނެސްދޭކަމެކެވެ.\nމިއަހަރުގެ މުބާރާތަށް އެ ޓީމުން ތައްޔާރުވަމުން އަންނަނީ މިދިޔަ އަހަރުގެ ނަތީޖާތަކުން ރަނގަޅު ފިލާވަޅެއް ލިބިގެންނެވެ. މިފަހަރުގެ މުބާރާތުގައި ބައިވެރިވެފައިވާ ޓީމުތަކުގެ ތެރެއިން މިހާތަނަށް ޕޮއިންޓެއް ލިބިފައިނުވާ ހަމައެކަނި ޓީމަކީ ދޮންފަނެވެ. 2013 ވަނަ އަހަރުގެ މުބާރާތުގައި ދޮންފަނު ޓީމުން ހަތަރު ގޯލް ޖަހާފައިވާއިރު ބައިކޮޅަށް ވަނީ ނުވަ ގޯލް ވަދެފަ އެވެ.\nދޮންފަނު ޓީމު 2013 ވަނަ އަހަރު\n90 އިންސައްތަ ރަށު ކުޅުންތެރިންނާއިއެކު މިފަހަރުގެ ޗެލެންޖަށް އެރަށުން ކުރިމަތިލަނީ މިދިޔަ އަހަރަށްވުރެ ވަރުގަދަކޮށެވެ. އެއްވަނަ ޑިވިޝަންގެ ތަޖުރިބާ މިފަހަރުވެސް އެރަށު ޓީމުން ފެނިގެންދާނެއެވެ. މިގޮތުން މިހާރު ބީޖީ ސްޕޯޓްސް އަށް ކުޅޭ އިބްރާހިމް ހަމްދާން އަކީ މިފަހަރުގެ މުބާރާތުގައި ދޮންފަނު ޓީމުން ފެންނާނެ އެންމެ ހުނަރުވެރި އެއް ކުޅުންތެރިޔާއެވެ. އުމުރުން 23 އަހަރުގެ ހަމްދާން މިދިޔަ އަހަރު ފެނިގެން ދިޔައީ ކްލަބް ވެލެންސިޔާއިންނެވެ. ހަމްދާންގެ އިތުރުން ތަޖުރިބާކާރު ކުޅުންތެރިޔާ އަޙްމަދު ގިތުރީޒްވެސް ޓީމުގައި މިފަހަރު މުހިއްމު ކުޅުމެއް ދައްކާނެކަމަށް ބެލެވެއެވެ. މިދިޔަ އަހަރުވެސް ދޮންފަނަށް ކުޅުނު ގިތުރީޒް އަކީ މީގެ ކުރިން އޭވައި.އެލް، އީގަލްސް އަދި ވިޔަންސާއަށް ނުވަ އަހަރު ކުޅެފައިވާ ކުޅުންތެރިއެކެވެ. ދޮންފަނު ޓީމުގެ ޑިފެންސް ބެލެހެއްޓުމުގެ އުނދަގޫ ޒިންމާ މިފަހަރުވެސް ނަގާނީ މިކުޅުންތެރިޔާއެވެ. ޓީމުގެ ކީޕަރަށް އަނިޔާވުމާއި ގުޅިގެން ގޯލް ބަލަހައްޓާނީ ރަށުން ބޭރަށް ނިސްބަތްވާ އަޙްމަދު ސިނާން އެވެ. ތ. ވޭމަންޑޫ އަށް އުފަން މި ކުޅުންތެރިޔާ ވަނީ މީގެ ކުރިން ބީޖީ، ޕޮލިސް ކްލަބް އަދި ތިންވަނަ ޑިވިޝަންގެ ބައެއް ކްލަބްތަކަށްވެސް ކުޅެފައިވެއެވެ.\nގްރޫޕް ސްޓޭޖްގައި އޭދަފުއްޓާއި، ދަރަވަންދޫ އަދި ފެހެންދޫއާއި ކުޅެންޖެހޭއިރު ޓީމުގެ މިފަހަރުގެ އަމާޒަކީ ސެމީފައިނަލަށް ދިއުމެވެ. ޓީމުގެ މެނޭޖަރު ހަނީފް އިބްރާހިމް ބުނިގޮތުގައި ޓީމު އޮތީ އެފަދަ ރޫހެއްގައިކަމަށާއި، ގްރޫޕްގައި ބަލިކުރެވިދާނެ ޓީމުތަކެއް އެބަހުރިކަމަށެވެ.\n“ގްރޫޕްގަ އޮތް ފެހެންދޫ ގޮތެއް ނޭނގޭ. އެމީހުން ކުޅުމެއް ނުދެކެން. ލިބޭ މަޢުލޫމާތަށް ބަލާފަ އެ ޓީމު ބަލިކުރެވިދާނެހެން ހީވެ. އެކުވެރިކަމުގެ މެޗްތަކުގައި ދަރަވަންދޫ ވަރަށް ގިނައިން ބަލިކުރަން. ދަރަވަންދޫ އަތުން އެންމެ ފަހުން ބަލިވި ހަނދާނަކަށް ވަނީ މިދިޔަ އަހަރުގެ މުބާރާތުގަ. އޭދަފުއްޓާ ކުޅެން ވަރަށް އުނދަގޫވާނެ. އެރަށާއި ކުޅުމަކީ ގައުމީ ޓީމާއި ކުޅުންކަހަލަ ކަމެއް.” ގްރޫޕްގެ ޓީމުތަކާއިމެދު ދެކޭގޮތް ހިއްސާކުރަމުން ހަނީފް ބުންޏެވެ.\nހަނީފް ބުނީ އޭދަފުއްޓާ ކުޅޭ މެޗް ބޮޑަށް ބަލާނީ އެއްވަރުކޮށްލެވޭތޯ ކަމަށެވެ. އެއީ ޓީމުން މިހާރު ވިސްނާގޮތްކަމަށާއި، އެ މެޗުން ޕޮއިންޓެއް ލިބިއްޖެނަމަ ސެމީގެ އުއްމީދު އާވެގެންދާނެކަމަށް އޭނާ ބުންޏެވެ.\nމުބާރާތަށް ރަނގަޅަށް ތައްޔާރުވާން ފެށުނީ ވަރަށް ފަހުންކަމަށް ހަނީފްގެ ވާހަކައިގައި ފާހަގަކުރި އެވެ. އަދި އެކަމުގެ ސަބަބުން ޓީމު އެކުލަވާލުމުގައި މައްސަލަތަކެއް އުޅޭކަމަށް ބުންޏެވެ.\n“މުބާރާތަށް ރަނގަޅަށް ތައްޔާރުވާތާ މިވީ އަދި ދެހަފްތާ. އެންމެ ބޮޑު މައްސަލަ އަކީ ރިސޯޓްތަކުގައި އުޅޭ ކުޅުންތެރިންނަށް ޕްރެކްޓިހުގައި ބައިވެރި ނުވެވުން. އެކުޅުންތެރިންނަށް ރިލީޒް ނުލިބޭތީ އެމީހުން ނުލާ ޕްރެކްޓިސް ކުރަން ޖެހޭތީ ޓީމު ރަނގަޅަށް އެކުލަވާލަން އުނދަގޫވަނީ”\nޓީމަށް އިރުޝާދު ދިނުމަށް ކޯޗެއްގެ ގޮތުގައި ހުންނާނީ ކޯޗިންގ ދާއިރާގެ ތަޖުރިބާ ހުރި އަޙްމަދު ރަޝީދެވެ. ގިނައިން ދެވަނަ ޑިވިޝަންގެ ޓީމްތަކަށް ކޯޗުކަން ކޮށްދޭ ރަޝީދުވަނީ މީގެ ކުރިން ތިންވަނަ ޑިވިޝަން އާއި ޕޮލިސް ކްލަބަށްވެސް ކޯޗުކަން ކޮށްދީފައެވެ. މީގެ އިތުރުން އިންޓަރ ސްކޫލް ފުޓްބޯޅަ މުބާރާތްތަކުގެ ބައެއް ޓީމުތަކަށްވެސް ރަޝީދު ވަނީ އިރުޝާދުދީފަ އެވެ.\nމިފަހަރުގެ ޓާގެޓަށް ވާސިލްވެވިއްޖެނަމަ އެއީ ރަށުގެ ފުޓްބޯޅައަށް ދިރުމެއް ގެނެސްދޭނެކަމެއް ކަމަށް ބެލެވެ އެވެ. ސެމީ ފައިނަލާއި ހަމައަށް ޓީމަށް ދެވިއްޖެނަމަ އަންނަ އަހަރުގެ ޓީމު ތަށި ހޯދޭ ފެންވަރުގެ ޓީމަކަށް ހެދުމަށް މަސައްކަތް ކުރާނެކަމަށް ހަނީފް ބުންޏެވެ.\n“މިފަހަރުވެސް ފުރުޞަތު ލިބުނު ރާއްޖޭގައި އެންމެ މޮޅު އެއްކުޅުންތެރިޔާ ގެންނަން. އެކަމު ބޮޑު ޚަރަދެއް ކުރަންޖެހޭތީ ނުވީ، މިފަހަރު ސެމީއަށް ދަތުރުކުރެވިއްޖެނަމަ އަންނަ އަހަރުގެ ޓީމުގައި ފުރަތަމަ ޑިވިޝަންގެ ރަނގަޅު ކުޅުންތެރިން ހިމެނޭތޯ ބަލާނަން”\nދޮންފަނު ޓީމުގެ ފުރަތަމަ މެޗްގައި ބައްދަލުކުރާނީ މިދިޔަ އަހަރުގެ ޗެމްޕިއަން އޭދަފުއްޓާ އެވެ. މި މެޗް ކުޅޭނީ ނޮވެމްބަރ 30 ވަނަ ދުވަހު 15:50 ގައެވެ.\nމިދިޔަ އަހަރުގެ މުބާރާތުގައި އާދައިގެ ނަތީޖާތަކެއް ނެރުނަސް މިފަހަރު އެރަށުން ކުރާ އުއްމީދަށް ފަނޑުކަމެއް ނާދެއެވެ.\nނޮވެމްބަރ 23, 2014 at 2:36 pm\nސަޕޯޓަރުންވެސް ބޭނުންވާނެދޯ ޓީމްގައި ހިމެނެނީ ކޮންކޮން ކުޅުންތެރިން ނެއްކަން އެނގެން… މަޖިއްޓޭމެން ސައްޓުމެން ތިހެން ދިޔަޔަސް އަދި އޭދަފުށި ހާހެއް ނުވާނެ… އެކަހަލަ ކިތަންމެ މަޖިއްޓޭމެނެއް އޭދަފުށީގައި ތިބިކަން މިފަހަރު ދަައްކާ ލާނަން..\nނޮވެމްބަރ 23, 2014 at 9:48 am\nKihaadhoo ބަތްޕޮޅި ހާދަ އޭދަފުށީ ޓީމާ އަޅައިގަނެގެން؟ އޭދަފުށީ ޓީމު ސަޕޯޓަރެއް ދޯ! ހެހެހެ\nނޮވެމްބަރ 23, 2014 at 9:05 am\nއީ. ޓީ. އިން އޭދަފުށީ ޓީމްގެ ޕްރޮފއިލެއް ގެނަސް ނުދެވިގެނ މިއުޅެނީ ކީއްވެކަމާމެދު ގިނަ ސުވާލުތަކެއް އެބަ އުފެދޭ؟؟؟؟ މީގެ ޖަވާބެއް މި ނޫހަށް ދެވެންނެތީތޯ؟؟؟؟ ނުވަތަ..\nއޭދަފުށި ޓީމް ބޮޑު ސިއްރެއްގެ ގޮތުގައި ބާއްވަނީތޯ؟؟؟؟\nއޭދަފުށި ޓީމް އެކުލަވާ ނުލެވެނީތޯ؟؟؟\nއޭދަފުށި ޓީމްގައި މަޝްހޫރު ކުޅުންތެރިން ގިނަކަމުން ޕްރޮފައިލް ބޮޑުކަމުން ޢީ. ޓީ. އަށް ނުފެތެނީތޯ؟؟؟\nއޭދަފުށީ ޓީމް އެކުލަވާލުމުގައި ހުރި މައްސަލަތަށް ބޮޑީތޯ؟؟؟\nއޭދަފުށި ޓީމްގެ މެނޭޖްމަންޓް ހަމަ އެހާ ނާޤާބިލީތޯ؟؟؟\nހައްތާވެސް ސުވާލު….!!…؟؟؟؟… ޖަވާބެއް ބޭނުން.


ނާޖިޙްގެ ދިރާސާ: ދިވެހި ބަހުގައި ބޭނުންކޮށްއުޅޭ މަނިކުފާނާއި މެދު – ލޫކަސްޖަލީލް\nލިޔުނީ: ލިޔުނީ: މުޙައްމަދު ނާޖިޙު\nމުޙައްމަދު ނާޖިޙަކީ ދިވެހި ބަހާއި ތާރީޚްގެ މައްޗަށް އެކި ދިރާސާތައް ކުރައްވާފައިވާ ތާރީޚާއި ބަހުގެ އިލްމުވެރިއެކެވެ. އިސްލާމިކް ޔުނިވާރސިޓީ އޮފް މޯލްޑިވްސްގައި ލެކްޗަރާއެއްގެ ގޮތުގައި ކިޔަވައިދެއްވާ މުދައްރިސެކެވެ.\n“މަނިކުފާނު”މި ނަން ކިޔާއިރު ފުރަތަމަ ނޫނު ކިޔާނީ ބަރުކޮށް ނަވިޔަނީގެ އަޑުންނެވެ. އިހުގެ މުސްކުޅި ލިޔުންތަކުގައިވެސް ލިޔެވިފައި ހުރީ އެގޮތަށެވެ. މިއީ ދިވެހީން ދަރަޖަތަކަށް ބެހިފައި އޮތް ޒަމާނުގައި ރަސްކަމުގެ ޚާންދާނުތަކުން އައިސްފައިވާ މީހުންގެ ނަމުގެ ފަހަތަށް ބޭނުންކޮށް އުޅުނު ދަރަޖަ ނަމެކެވެ.\n*ނަވިޔަންޏަކީ ދިވެހި އަޑުތަކުގެ ތެރޭގައި ހިމެނޭ ބަރު ނޫނެވެ. މަތީތަލީގެ މެދަކާއި ހިސާބުގައި ދޫޖައްސައިފައި ނެރޭ އަޑެކެވެ. މިއަޑު ކިޔޭނީނޫނުގެ އަޑުން ނޫނަށް ވުރެ ބަރުކޮށެވެ. މިހާރުވެސް ދެކުނުގެ އަތޮޅުތަކުގެ ބަހުރުވައިގެ އަޑުތަކުގައި ނަވިޔަނި ހިމެނެއެވެ. މިއީ ދިވެހި ހަށަނަރަބަޅައިގެ 19 ވަނަ އަކުރުކަމުގައި ބަލާ އަކުރެވެ. ހަށަނަރަބަޅައިގައި ނަވިޔަނީގެ މަގާމަކީ ޒަވިޔަންޏާއި ޑަވިޔަނީގެ ދެމެދެވެ. 1950ގެ ކުރީގެ އަހަރުތަކުގައި ލިޔެވިފައިވާ ލިޔުންތަކުން ނަވިޔަނި ފެންނަން ހުރެއެވެ. ބޮޑުތަރުތީބުގެ ލިޔުމުގައި ވެސް ނަވިޔަނި ބޭނުންކޮށްފައިވެއެވެ.\nމިގޮތުން ދިވެހި ތާރީޚުން އެންމެ ދުރުން ފެންނާން ހުރި އެއް މަނިކުފާނަކީ ހިލާލީ ދަރިކޮޅުން ދިވެހިރާއްޖޭގެ ރަސްކަންކުރެއްވި، އައްސުލްޠާން ޢުމަރު (ދެވަނަ) ސިރީ ލޯކަ ސުންދުރަ މަހާ ރަދުންގެ ދަރިކަލުން މާލޭ ރަށްދެބައިގޭ މުޙައްމަދު މަނިކުފާނެވެ. މިއީ މީލާދުން 15 ވަނަ ގަރުނުގެ ފަހުކޮޅު އަދި 16 ވަނަ ގަރުނުގެ ކުރީކޮޅު، ތިން ފަހަރެއްގެ މަތީން ރަސްކަންކުރެއްވި ކަޅު މުޙައްމަދު ރަސްގެފާނެވެ.\nހިލާލީންގެ ދުވަސްވަރަށް ފަހު ނަމުގެ ފަހަތަށް މަނިކުފާނު ބޭނުންކޮށް އުޅުނީ އިސްދޫ ރަސްދަރިކޮޅުގެ ބޭބޭފުޅުންނާއި އަދި އެއަށްފަހު ދިޔަމިގިލީ ދަރިކޮޅުގެ ބޭބޭފުޅުންނާއި ހުރާދަރިކޮޅުގެ ކުރީކޮޅުގައި އެ ދަރިކޮޅުގެ ބޭބޭފުޅުންނެވެ. ފަހުން ދިޔަމިގިލީ ޙާޖީ ބަންޑާރައިންގެ ދަރިކަލުން އިބްރާހީމް ފާމުލަދޭރި ކިލަގެފާނުންގެ ބޭބޭފުޅުންނާއި ހުރާ ދަރިކޮޅުގެ ބޭބޭފުޅުން ނަމުގެ ފަހަތަަށް މަނިކުފާނުގެ ބަދަލުގައި “ދީދީ” ބޭނުންކުރައްވަން ފެއްޓެވީއެވެ.\nމީގެ އިތުރުން އިހު ދިވެހި ރަށެއްގެ ގޮތުގައި އޮތް އިންޑިޔާގެ މަލިކުގައިވެސް އެރަށުގެ ބޮޑުންގެ ނަމުގެ ފަހަތަށް މަނިކުފާނު ބޭނުން ކުރެވެއެވެ. ބުނެވޭ ގޮތުގައި މަލިކުގެ ބޮޑުންނަކީ ދިވެހި ރަސްދަރިކޮޅަކުން އުފެދުނު ދަރިކޮޅުތަކެކެވެ.\nދިވެހިރާއްޖޭގައި މަނިކުފާނު ދަރަޖައިގެ އަންހެނުންނަށް އިހުގައި ކިޔާފައި ހުރީ މަނިކަފާނު ނުވަތަ މަނިކެފާނެވެ. އެހެންނަމަވެސް ފަހުން އަންހެނުންނަށްވެސް ކިޔައި އުޅެނީ “މަނިކުފާނު” އެވެ. މިއާ ޚިލާފަށް މަލިކުގައި މަނިކުފާނު ދަރަޖައިގެ އަންހެނުންނަށް ކިޔައި އުޅެނީ “މަނިކަ” އެވެ.\nމީގެ އިތުރުން ނަމުގެ ފަހަތަށް ދީދި ކިޔާ ފިރިހެން ބޭބޭފުޅުންނާއި މުޚާޠަބުކުރެވޭ އިރު މަނިކުފާނު ބޭނުންކުރެވެއެވެ. މިގޮތުން އަންހެން ބޭފުޅެއް ނަމަ ބޭނުންކުރަނީ “ކަމަނާ” ނުވަތަ “ކަމަނާފާނު” އެވެ. އަދި ފަނޑިޔާރުކަން ނުވަތަ ކޮލިލައިގެން ދެވޭ ދަރަޖައަކާއި ގުޅިގެން ދީދީންނަށް މަނިކުފާނުގެ ނަން ބޭނުންކޮށް އުޅުނެވެ. މިސާލަކަށް ދަރަވަންދޫގޭ ޙުސައިން ދީދިއަށް ފަނޑިޔާރު މަނިކުފާނޭ ކިޔުން، އައްޑޫ މީދޫ ދެށެނާގޭ މުޙައްމަދު ދީދިއަށް ފެންނާ މަނިކުފާނޭ ކިޔުން.\nމިހާރު ދިވެހިރާއްޖޭގައި ނަމުގެ ފަހަތަށް މަނިކުފާނު ބޭނުންކޮށް އުޅެނީ ވަރަށްވެސް މަދުންނެވެ. އެންމެ ގިނައިން ފެންނަން ހުރީ އައްޑުއަތޮަޅުންނެވެ. އެއީ މުޅީންހެން އިސްދޫދަރިކޮޅަށް ނިސްބަތްވެ ވަޑައިގަންނަވާ ބޭބޭފުޅުންނެވެ. އަދި މީގެ އިތުރުން އައްޑުއަތޮޅު ގަމުގައި އުޅުއްވި (ފަހުން ފޭދޫގައި އުޅުއްވާ) އިސްދޫ ދަރިކޮޅާއި ގުޅިފައިވާ ދިޔަމިގިލީ ދަރިކޮޅުގެ ބޭބޭފުޅުންނަށެވެ. އިންޑިޔާގެ މަލިކުގައިވެސް މިޒަމާނުގައިވެސް ކޮންމެވެސް ވަރަކަށް މަނިކުފާނު ކިޔައިއުޅެއެވެ.\nއައްޑުއަތޮޅުގައި އިސްދޫ ދަރިކޮޅުގެ މަނިކުފާނުންގެ ފިރިހެން ބޭބޭފުޅުންގެ ނަމުގެ ފަހަތަށް “ރަހާ” އަދި އަންހެން ބޭބޭފުޅުންގެ ނަމުގެ ފަހަތަށް “ރަނާ” ވެސް ކިޔައިއުޅުނެވެ.


SunOnline: Funadhoo gai kuriah gendhiya handball coaching course nimmai, baiverinnah liyun havaalu kohffi\nފުނަދޫގައި ކުރިއަށް ގެންދިޔަ ހޭންޑްބޯލް ކޯޗިން ކޯސް ނިންމައި ބައިވެރިންނަށް ލިޔުން ހަވާލުކޮށްފި\nޢާއިޝަތު ފިރުޝަތު 14 Jun 2022, 16:04\nށ. ފުނަދޫގައި ކުރިއަށް ގެންދިޔަ ހޭންޑްބޯލް ކޯޗިން ކޯހުގެ ބައިވެރިންނަށް ލިޔުން ހަވާލުކުރުމަށް ބޭއްވި ރަސްމިއްޔާތުގެ ތެރެއިން --- ފޮޓޯ/ ކައުންސިލު\nށ. އަތޮޅު ކައުންސިލްގެ މި އަހަރުގެ ބަޖެޓުގެ ތެރެއިން ށ. ފުނަދޫގައި ކުރިއަށް ގެންދިޔަ ހޭންޑްބޯލް ކޯޗިން ކޯސް ނިންމައި ބައިވެރިންނަށް ލިޔުން ހަވާލުކޮށްފިއެވެ.\nމިއަދު ހެނދުނު ފުނަދޫ އަތޮޅުވެހި ދޭއްގެ ކޮންފަރެންސް ރޫމުގައި ބޭއްވި ރަސްމިއްޔާތެއްގައި ބައިވެރިންނަށް ލިޔުން ހަވާލުކޮށްދެއްވީ ށ. އަތޮޅު ކައުންސިލުގެ ރައީސް މުޙައްމަދު ޝިޔާމާއި ކައުންސިލުގެ ސީނިއާ ކައުންސިލު އެގްޒެކްޓިވް މުޙައްމަދު ހަމީދާއި ކޯޗު އިބްރާހިމް ހައިޝަމް ޢަބްދުﷲއެވެ.\nއެ ކޯހުގެ ކޯޗުންނަށް ލިޔުން ހަވާލުކޮށްދެއްވާފައި ވަނީ އަތޮޅު ކައުންސިލުގެ ރައީސް ޝިޔާމެވެ. އަދި ކޯޗުންނާއި އެންމެހާ ބައިވެރިން ސޮއިކޮށްފައިވާ ބޯޅަ އަތޮޅު ކައުންސިލާ ހަވާލުކޮށްދެއްވީ ކޯޗު ހައިޝަމެވެ.\nކޯސް ނިންމުމުގެ ރަސްމިއްޔާތު ޝަރަފުވެރިކުރައްވާ އަތޮޅު ކައުންސިލުގެ ރައީސް ދެއްކެވި ވާހަކަފުޅުގައި، ކޯސް ބޭއްވި މުއްދަތުގައި ބައިވެރިންގެ ފަރާތުން ފެނިފައިވާ ރީތި އަޚުލާގު ފާހަގަކުރެއްވިއެވެ. އަދި ކޯހުން ލިބުނު ފިލާވަޅުތަކާ އެއްގޮތަށް ރަށްރަށުގައި ކޯޗިންގެ ކޯސްތައް ހިންގައި، މި އަހަރު އަތޮޅު ކައުންސިލުން ބާއްވާ ހޭންޑުބޯލް މުބާރާތްތަކުގައި ރަނގަޅު ޓީމުތަކެއް އެކުލަވައިލުމަށް މަސައްކަތް ކުރުމަށް އޭނާގެ ވާހަކައިގައި އެދިލެއްވިއެވެ.\nމީގެ އިތުރުން އެ ކޯސް ފުރިހަމަ ކަމާއެކު ކުރިއަށް ގެންދިއުމަށް ހޭންޑްބޯލު މޯލްޑިވްސްއިން ވެދިން އެހީތެރިކަމަށް ޝިޔާމް ޝުކުރުއަދާކުރެއްވިއެވެ.\nހޭންޑްބޯލް ކޯޗިން ކޯހަކީ ށ. އަތޮޅު ކައުންސިލާއި ހޭންޑްބޯލް މޯލްޑިވްސްއާއި މޯލްޑިވްސް އިންސްޓިޓިއުޓް އޮފް ސްޕޯޓްސް ގުޅިގެން މި މަހުގެ ހަވަނަ ދުވަހުން ފެށިގެން 13 ވަނަ ދުވަހުގެ ނިޔަލަށް ކުރިއަށް ގެންދިޔަ ކޯހެކެވެ. މި ކޯހުގައި ޖުމުލަ 11 ރަށަކުން 24 ބައިވެރިން ކޯސް ފުރިހަމަކޮށްފައިވާއިރު 20 ބައިވެރިން ވަނީ ހަނދާނީ ލިޔުން ހާސިލުކޮށްފައެވެ.


Noorul-islam.NET :: ހުޅަނގުގެ ޑިމޮކްރަސީއާއި އިސްލާމީ ނިޒާމާ ދެމެދުގައިވާ ތަފާތުތައް\nހުޅަނގުގެ ޑިމޮކްރަސީއާއި އިސްލާމީ ނިޒާމާ ދެމެދުގައިވާ ތަފާތުތައް\nތާރީޚް: 1 ޖެނުއަރީ 2012\nހުޅަނގުގެ ޑިމޮކްރަސީއާއި އިސްލާމީ ވެރިކަން ހިންގުމުގެ ނިޒާމާ ހުރި ތަފާތުތައް:\n1- ވެރިކަން ހިންގުމުގެ އިސްލާމީ ނިޒާމުގެ އުޞޫލުތައް ފެށިގެން އަންނަ މަޞްދަރަކީ ﷲ އެވެ. މަޝްވަރާއަކީ ވެރިކަން ހިންގުމުގެ އަޞްލުތަކުގެ ތެރެއިން އަޞްލެކެވެ. ޑިމޮކްރަސީގެ ހުރިހާ ކަމެއް ފެށިގެން އަންނަނީ ރައްޔިތުންގެ ކިބައިންނެވެ. އެއީ ވަޟްޢީ ފަލްސަފާއެކެވެ.\n2- ހުޅަނގުގެ ޑިމޮކްރަސީގައި ދީން ވަނީ ވަރަށް ބޮޑަށް އެކަހެރި ކުރެވިފައެވެ. ދީނާމެދު މުހިއްމުކަން ދިނުމެއްނުވެއެވެ. ސަބަބަކަށް ވަނީ އެއީ ދައުލަތް ހިނގުމުގެ ނިޒާމުން ދީން ވަކި ކޮށްލާ ނިޒާމަކަށް ވުމެވެ. އެނިޒާމު އުފެދުނީވެސް އެސަބަބަށްޓަކައެވެ. އޭގެ އަޞްލަކީވެސް ދައުލަތުން ދީން ވަކިކޮށްލުމެވެ. މިހެން މިކަންވާންޖެހުނީ ފައްޅިތަކުގެ އަނިޔާވެރިކަމުންނާއި، ނަޞާރާއިންގެ ޝަރީއަތުގައި ދައުލަތެއް ހިނގުމުގެ ނިޒާމެއް ނެތުމުންނެވެ. އިސްލާމީ ނިޒާމުގައި ދީނަކީ އަޞްލެވެ. އޭގެ ދަށުން ހުރިހާ ބާރުތަކެއް ކަނޑައެޅިގެން އާދެއެވެ. އިސްލާމީ ޝަރީޢަތުގައި ދައުލަތް ހިންގުމުގެ ނިޒާމެއް އެބައޮތެވެ. އެނިޒާމުގެ އެންމެ ފުރަތަމަ ރުކުނަކީ އިސްލާމް ދީނެވެ.\n3- އިސްލާމީ ޝަރީޢަތުގައި ވާފަދަ، އަޚްލާޤީ، އިޖުތިމާޢީ، އިޤުތިޞާދީ، ސިޔާސީ އުޞޫލުތަކެއް ހުޅަނގުގެ ޑިމޮކްރަސީއަކަށް ލިބިގެން ނުވެއެވެ.\n4- [ ރައްޔިތުން ] ނުވަތަ [ އުއްމަތް ] މިއީ ހުޅަނގުގެ ޑިމޮކްރަސީގައިނަމަ، ވަކި ސަރަޙައްދެއްގައި، ދިރިއުޅޭ ހުރިހާ ޢަޤީދާތަކެއް ޝާމިލުވާ މާނަ ދޭހަވާ ބަހެކެވެ. ނަމަވެސް އިސްލާމީ ޝަރީޢަތުގައި، [ އުއްމަތް ] ނުވަތަ [ރައްޔިތުން] މާނަކުރެވެނީ ދީނަށް ނިސްބަތްވި ކޮންމެ މީހަކަށެވެ. އެއީ ކޮންމެ ތަނެއްގައި އެމީހަކު ވީނަމަވެސް އެމީހަކީ އުއްމަތުގެ މީހެކެވެ. ހުރިހާވެސް އެއްޗަކީ ޢަޤީދާއެވެ. ޣައިރު މުސްލިމުން އޭގެ ތެރެއަށް ނުވަދެއެވެ. ނަމަވެސް އިސްލާމީ ނިޒާމުގެ ޙިމާޔަތުގެ ދަށުގައި އުޅޭ ޣައިރު މުސްލިމުންގެ ޙައްޤުތައް އިސްލާމްދީން ރައްކާތެރިކުރެއެވެ. އިސްލާމީ ދައުލަތް ހިނގުމުގައި އެބައިމީހުންގެ ދައުރެއްނެތެވެ. އެކަމަކު ހަނި ދާއިރާއަކުން ބައެއްކަލަ، މަދަނީ އިޖުތިމާޢީ ކަންކަމުގައި އެބައިމީހުންގެ މަޝްވަރާއާއި، އެހީތެރިކަން ހޯދުމަކީ ދީން މަނާކުރާ ކަމެއްނޫނެވެ.\n5- ހުޅަނގުގެ ޑިމޮކްރަސީ އަކީ މުޅިންމެ މާއްދިއްޔަތުގެ މައްޗަށް ބިނާވެގެންވާ ނިޒާމެކެވެ. ދުންޔަވީގޮތުން ރައްޔިތުންނަށް ބާއްޖަވެރި، ހަމެޖެހޭ ދިރިއުޅުމެއް ހޯދުމަށް މި ނިޒާމު މަސައްކަތްކުރެއެވެ. އެއީ އިޤްތިޞާދީގޮތުންކަމުގައި ވިޔަސް، ސިޔާސީގޮތުން ކަމުގައި ވިޔަސް، އަދި ހަމަ އެހެންމެ އިޖުތިމާޢީ ގޮތުން ކަމުގައި ވިޔަސް މެއެވެ. ދީނަކީ މީގައި މުހިމު ކަންދޭ އަސާސެއްނޫނެވެ. ނަމަވެސް އިސްލާމީ ނިޒާމު ބާރު އަޅަނީ އެންމެހައި އިންސާނުންނަށް ދުނިޔެއާއި، އާޚިރަތުގެ ބާއްޖަވެރިކަން ޙާޞިލުކޮށްދިނުމަށެވެ. މިހެންކަމުން ކަނޑައެޅިގެން ވަޙީ ބަސްފުޅު އައިސްފައި ނުވާ ކަންކަމުގައި އުއްމަތުގެ މަޝްވަރާ ހޯދައި ކަންތައްތައް ނިއްމުމަށް ބާރު އަޅުއްވާފައިވެއެވެ. އިސްލާމީ ވެރިކަމުން ހެޔޮ ކަންތަކަށް އަމުރުކޮށް ނުބައިކަންތައް ނަހީކުރެއެވެ.\n6- އިސްލާމީ ޝަރުޢުގައިވާ ޢާއްމު ޙައްޤުތަކާއި މިނިވަންކަން ޑިމޮކްރަސީއާ ދެގޮތަކުން ތަފާތެވެ. (ހ) އެ ޙައްޤުތަކަކީ ޝަރީޢަތުގެ މަޤްޞަދުތައް ޙާޞިލުކުރުމަށްޓަކައި، އަދި ފަރުދާއި، ޖަމާޢަތުގެ މަޞްލަޙަތަށްޓަކައި ކަނޑައެޅިފައިވާ ޙައްޤުތަކެކެވެ. ޑިމޮކްރަސީގައި މިޙައްޤުތަކާއި މިނިވަންކަން ފަރުދާއިވީ ކޮޅަށް ބުރަވެފައިވާކަމަށް ބެލެވެއެވެ. މިހެންކަމުން އެނިޒާމުވަނީ ޢަދުލުވެރިކަމުގެ ތަރަހައިން ބޭރުވެފައެވެ.\n(ށ) އިސްލާމީ ނިޒާމުގައި މިޙައްޤުތަކާއި، މިނިވަންކަން ވަނީ ޝަރީޢަތުގެ ހަމަތަކުގެ ތެރޭގައި ޤައިދުކުރެވިގެންނެއެވެ. ޑިމޮކްރަސީގައި މިއީ މުޅިން ހުޅުވާލެވިފައިވާ ޙައްޤުތަކެކެވެ. މިނިވަންކަމެކެވެ. ހުރިހާވެސް އަސާސަކީ އަނެކުންނަށް ގެއްލުމެއްނުވެއެވެ. އެމީހާގެ ފުށުން އަނެކާއަށް ދުއްތުރާ މެދުވެރި ނުވުމެވެ. މިހެންކަމުން މީގެ ދަށުން ﷲ ރުހިވޮޑިގެން ނުވާކަމެއްވެސް ކުރެވިދާނެއެވެ. އެހެންކަމުން އިސްލާމީ ޝަރީޢަތުގައިވަނީ އާއްމު ޙައްޤުތަކާއި މިނިވަންކަން ޝަރުޢީ ހަމަތަކުގެ ތެރޭގައި ޤައިދުކުރެވިފައެވެ. އިސްލާމީ ނިޒާމުގައި މިނިވަންކަމުގެ މުރާދަކީ ތިމާގެ އަމިއްލަ ނަފުސާއި އަނެކުންނަށް ގެއްލުމެއް ލިބިގެން ނުވާކަމެއް ކުރުމެވެ.\n4- ޑިމޮކްރަސީގައި ވެރިކަން ހިނގުމުގެ ބާރަކީ، މިނިވަން މުސްތަޤިއްލު އަމިއްލަ ވަންތަ ބާރު ތަކެކެވެ. އެބައިމީހުންގެ ޤަރާރުތަކަކީ ތަންފީޒު ކުރެވޭނެ ޤަރާރުތަކެކެވެ. އެއީ އިންސާނީ އަޚްލާޤާ ގުޅުމެއްނުވާ ޤަރާރުތަކެއްކަމުގައިވިޔަސް އެއަށް އަޣްލަބިއްޔަތު ލިބިއްޖެނަމަ ފާސްވެގެން އެއަށް ޢަމަލު ކުރެވޭނެއެވެ. މިސާލަކަށް އެއްޖިންސުގެ ކައިވެނި ކުރުން ހުއްދަ ކުރާ ޤާނޫނަކަށް އަޣްލަބިއްޔަތު ލިބުމުން އެކަން ހުއްދަވާނެއެވެ. މިކަން މިގޮތަށް ހުއްދަކޮށްފައިވާ ޤައުމުތައް ހުޅަނގުގައިވެއެވެ. މިފަދަ ކަންކަމަކީ އިންސާނީ ފިޠުރަތު މުގުރާލާ ކަންކަމެވެ. ނަމަވެސް އިސްލާމީ ނިޒާމަކީ، ނުވަތަ އިސްލާމީ މަޝްވަރާގެ ނިޒާމަކީ ﷲ ގެ ޝަރީޢަތުގެ ދަށުގައިވާ ނިޒާމެކެވެ. ދައުލަތް ހިންގުމުގެ ހުރިހާ ބާރެއް ފެށިގެން އަންނަނީ ﷲ ގެ ޝަރީޢަތުންނެވެ. އޭގެ އުޞޫލުތަކުންނެވެ. އޭގެ އަޚްލާޤީ ހަމަތަކުންނެވެ. ކިތައްމެ ގިނަ މީހުންގެ ރުހުންލިބުނަސް ޝަރުޢީ ދާއިރާއިން ބޭރުގައި ކަމެއް ނުކުރެވޭނެއެވެ. ކުރުމެއްނެތެވެ. އެއްވެސް ނައްޞަކާ ޚިލާފަށް މަޝްވަރާއެއް ނުކުރެވޭނެއެވެ. މީގެ ދަށުން އުޞޫލުތަކާ ތަޢާރުޟްނުވާގޮތަށް ޤާނޫނާއި، ޤަވާޢިދުތައް އެކުލަވާލުމުގެ ބާރު ލިބިގެންވެއެވެ.\nމިއީ މުހިންމު ބައެއް ކަންކަމެވެ. އަދިވެސް ވަރަށް ގިނަ ތަފާތުތަކެއްވެއެވެ. އޭގެތެރޭގައި އަންހެނުން ވެރިކަމަށް ގެނައުމާއި، ޚިޔާލު ފާޅުކުރުމުގެ މިނިވަންކަމުގައި ޙައްދެއްނެތުމާއި، އަޚުލާޤީ މައްސަލަތައް ހުޅަނގުގެ ޑިމޮކްރަސީގައި ވެއެވެ. މިހެންކަމުން ކެރިހުރެގެން ސާބިތުކަމާއެކު ދެންނެވޭނީ ހުޅަނގުގެ ޑިމޮކްރަސީއަކީ ދިވެހިރާއްޖޭގެ މާޙައުލަށް ފެތޭއެއްޗެއް ނޫންކަމެވެ. އަޅުގަނޑުމެންގެ ޤައުމުގެ ނިޒާމު ބައްޓަން ކުރަންވާނީ ޤައުމުގެ ދީނާއި ސަޤާފަތާއި އަޚުލާޤަށް ފެތޭނޭ ގޮތެއްގެ މަތީންނެވެ. ނޫންނަމަ ޤައުމުގެ ޢިއްޒަތާއި މަޖުދު ގެއްލި ހިނގައިދާނެއެވެ.


Demand thakaaeku Kulhudhufuttah City ge dharaja libeyne: Council | Mihaaru\nހދ ކުޅުދުއްފުށި: އެ ރަށް ސިޓީއަކަށް ބަދަލުކުރަން ނިންމާފައިވާ ކަމަށް ކައުންސިލުން ބުނޭ--\nޑިމާންޑްތަކާ އެކު ކުޅުދުއްފުއްޓަށް ސިޓީގެ ދަރަޖަ ލިބޭނެ: ކައުންސިލް\n30 ޑިސެމްބަރ 2019 - 17:58 36 comments\nކުޅުދުއްފުށީގެ އާބާދީ 10،000 އަށް އެރީ މިދިޔަ އަހަރުގެ ނޮވެމްބަރު މަހު އެވެ. ގާނޫނު ބުނާގޮތުން އެ އަދަދަށް މީހުން ހަމަވެއްޖެ ނަމަ ސިޓީއެއްގެ ދަރަޖަށް ދެވޭނެ އެވެ. އެރަށް ސިޓީ އަކަށް ހެދުމަކީ ސަރުކާރުގެ ވައުދެކެވެ.\nނަމަވެސް އަންނަ އޭޕްރީލް މަހު އޮންނަ ލޯކަލް ކައުންސިލް އިންތިހާބު އިއުލާން ކުރި އިރު ބުނެފައިވަނީ ކުޅުދުއްފުއްޓަށް އިންތިޚާބު ކުރާނީ ރަށު ކައުންސިލެއް ކަމަށެވެ. އެއާއެކު އެރަށު މީހުން ނުރުހުން ފާޅުކޮށް އިހުތިޖާޖަށް ނުކުތުމަށް ނިންމި އެވެ.\nކުޅުދުއްފުށީ ރަށު ކައުންސިލްގެ ރައީސް އަބްދުލް ލަތީފް "މިހާރު" އަށް ވިދާޅުވީ ދެން އޮންނަ ލޯކަލް ކައުންސިލް އިންތިޚާބުގައި އެރަށަށް އިންތިޚާބު ކުރާނީ ސިޓީ ކައުންސިލެއް ކަމުގެ ޔަގީންކަން ސަރުކާރުގެ ކަމާ ބެހޭ ފަރާތްތަކުން ދީފައިވާ ކަމަށެވެ. އެއާއެކު އިހުތިތާޖު ނުކުރަން ނިންމާފައިވާ ކަމަށް އޭނާ ވިދާޅުވި އެވެ.\n"އަދި ރަސްމީކޮށް ލިޔުމަކުން ނާންގާ. އެކަމަކު އަނގަބަހުން ޔަގީންކަން ދީފި ދެން އޮންނާނީ ސިޓީ ކައުންސިލް އިންތިޚާބެއްކަމުގެ،" އެމްޑީޕީ ފަސް ކައުންސިލަރުން ތިބޭ ކައުންސިލްގެ ރައީސް ވިދާޅުވި އެވެ.\nލަތީފް ވިދާޅުވީ އެ ރަށު ކައުންސިލުން ރައީސް އިބްރާހިމް މުހައްމަދު ސޯލިހްއާ މި އަހަރު ކުރީކޮޅު ބައްދަލުކޮށް ވެސް ސިޓީ ކައުންސިލަކަށް ބަދަލުކޮށްދޭން އެދިފައިވާ ކަމަށެވެ. އެގޮތަށް ސަރުކާރުން އަމަލު ކުރާނެ ކަމުގެ ޔަގީންކަން ލިބިފައިވާ ކަމަށް ވެސް އޭނާ ވިދާޅުވި އެވެ.\nސިޓީއެއްގެ ގޮތުގައި ރަށެއް ކަނޑައެޅުމުގެ ބާރު ލިބެނީ ރައީސަށެވެ. އެކަމާ ގުޅޭގޮތުން ރައީސް އޮފީހުގެ ތަރުޖަމާން އިބްރާހިމް ހޫދުއާ ސުވާލު ކުރުމުން ވިދާޅުވީ މާދަމާ ޖަވާބެއް ދެއްވާނެ ކަމަށެވެ.\nއިތުރު ލިޔުންތައް ލޯކަލް އިންތިހާބު ސިޓީ ކައުންސިލް ހދ. ކުޅުދުއްފުށި ލޯކަލް ކައުންސިލްތައް


ކޯވިޑް-19 ދިފާޢު: އިތުރު 2459 މީހުން ވެކްސިންގެ2ޑޯޒް ފުރިހަމަކޮށްފި ކޯވިޑް-19 ދިފާޢު: އިތުރު 2459 މީހުން ވެކްސިންގެ2ޑޯޒް ފުރިހަމަކޮށްފި\nރާއްޖޭގައި ކޯވިޑް-19ގެ ވެކްސިންގެ 2ވަނަ ޑޯޒް އިތުރު 2،459 މީހަކު ފުރިހަމަކޮށްފިއެވެ.\nކޯވިޑް ވެކްސިންގެ2ޑޯޒް ފުރިހަމަކުރި މީހުންގެ ޢަދަދު މިހާރު ވަނީ އެއް ލައްކަ ސާޅިސް ފަސްހާހަށްވުރެ މައްޗަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)ގެ ތަފާސްހިސާބުތައް ދައްކާގޮތުން ކޯވިޑް-19އިން ދިފާޢުވުމަށް ވެކްސިންގެ 2ވަނަ ޑޯޒް ޖެހި 2،459 މީހުންގެ ތެރޭގައި މާލޭ ސަރައްޙައްދުން ވެކްސިން ޖެހި 395 މީހުން ހިމެނެއެވެ. އަދި އަތޮޅުތަކުން 2،064 މީހަކު ވަނީ ވެކްސިންގެ ދެވަނަ ޑޯޒް ޖަހާފައެވެ. މިއާއެކު ވެކްސިންގެ ދެ ޑޯޒް ފުރިހަމަ ކުރި މީހުންގެ ޖުމްލަ ޢަދަދު ވަނީ 145،372އަށް އަރާފައެވެ.\nވޭތުވެދިޔަ 24 ގަޑިއިރުގެ ތެރޭގައި ވެކްސިންގެ ފުރަތަމަ ޑޯޒް 362 މީހުން ވަނީ ޖަހާފައެވެ. އޭގެ ތެރޭގައި މާލޭއިން ވެކްސިންގެ ފުރަތަމަ ޑޯޒް ޖެހި 201 މީހަކާއި، އަތޮޅުތަކުން ވެކްސިން ޖެހި 161 މީހެއް ހިމެނެއެވެ. ރާއްޖެއިން ވެކްސިންގެ ފުރަތަމަ ޑޯޒް ޖެހި މީހުންގެ ޖުމުލަ ޢަދަދު މިހާރު ވަނީ 303،336އަށް އަރާފައެވެ.\nމާލެ ސަރަހައްދުގައި ޢުމުރުން 18 އަހަރާއި 60 އަހަރާ ދެމެދުގެ މީހުންނަށް ސިނޯފާމް ވެކްސިނާއި ކޮވިޝީލްޑް ވެކްސިން ޖަހަމުން އަންނައިރު، މާލެއާއި ވިލިމާލެ އަދި ހުޅުމާލެ ހިމެނޭހެން 11 ސެންޓަރެއްގައި ވެކްސިން ދިނުން ކުރިއަށްދެއެވެ. އަދި ގޭގެއަށް ގޮސްގެން ވެކްސިން ދިނުމަށް4މޮބައިލް ޓީމް ޙަރަކާތްތެރިވަމުން އަންނައިރު، އަތޮޅުތަކުގައި 240 ވެކްސިން ސެންޓަރުން އަންނަނީ ވެކްސިންދެމުންނެވެ.


އޭސް ހާޑްވެއާރގެ6ވަނަ އަހަރީ ދުވަހާއި ގުޅުވައިގެން ޚާއްސަ ޕްރޮމޯޝަނެއް ފަށައިފި\nއޭސް ހާޑްވެއާރގެ6ވަނަ އަހަރީ ދުވަހާއި ގުޅުވައިގެން ޚާއްސަ ޕްރޮމޯޝަނެއް ފަށައިފިއެވެ.\nމި ޕްރޮމޯޝަންގައި 80 އިންސައްތަ އާއިހަމައަށް ޑިސްކައުންޓް ލިބޭނެއެވެ. އަދި ފިހާރައަށް އަންނަ ކޮންމެ ކަސްޓަމަރަކަށް ބައިވެރިވެވޭ ގޮތަށް ނަސީބުން ލިބޭ ޑިސްކައުންޓު "ސްޕިން ދަ ވީލް ޑިސްކައުންޓް" ސިސްޓަމް އިން އިތުރު ޑިސްކައުންޓް ލިބިގެންދާނެއެވެ.\nމީގެ އިތުރުން އޭސް ހާރޑްވެއަރ ގެ ފިހާރަތަކުން ވިޔަފާރި ކުރައްވާ ހުރިހާ ބެފުޅުންނަކަށް ޑިސެމްބަރު 1 އަކުން ޑިސެމްބަރު 14 އަށް 100 ރުފިޔާގެ ޑިސަކައުންޓު ކޫޕަނެއް ލިބޭ އިރު، މިކޫޕަން ބޭނުން ކުރުމުގެ ފުރުޞަތު ޑިސެމަބަރު 15 އިން 31 އަށް ހުޅުވޭނެއެވެ. އަދި މިނޫނަސް ހެޕީ އަވަރ ޑިސްކައުންޓްވެސް މަހުގެ މެދުތެރޭގައި އެޅުވުމަށް ވަނީ ނިންމާފައެވެ.\nމުޅި ޑިސެމްބަރ މަހަށް ޚާއްސަކޮށް ބާއްވާ މި ޕްރޮމޯޝަންގައި ފޭސްބުކް ލައިކް އެން ކޮމެންޓް ކޮންޓެސްގެ ނަސީބު ވެރި ފަރާތަކަށް މެލޭޝިއާއަށް ދެ ދެކޮޅު ޓިކެޓް ލިބޭނެއެވެ. އަދި އޭސް ހާރޑްވެއާރގެ ފިހާރަތަކުގައި އިންސްޓަރގްރާމް ސެލްފީ ކޮންޓެސްޓެއްވެސް ބޭއްވުމަށް ވަނީ ނިންމާފައެވެ. މި ސެލްފީ ކޮންޓެސްޓްގައި ބައިވެރިވުމަށް ފަހު ފޮޓޯ އަޕްލޯޑް ކޮށް #ހެޕީސިކްސްވިތްއޭސް (#happy6thwithace) ޖަހައި، އެންމެ ގިނަ ލައިކް ލިބޭ ފަރާތަކަށް ޚާއްސަ އިނާމެއް ދިނުމަށް ހަމަޖެހި ފައިވެއެވެ.\nހަމަ އެހެންމެ އޭސް ހާރޑްވެއާރގެ ފިހާރަތަކުގައި މިމަހުގެ ކޮންމެ ހަފްތާ ބަންދެއްގައި ތަފާތު ހަރަކާތްތަކެއް ހިންގަމުން ގެންދާނެއެވެ.\nއޭސް ހާރޑްވެއާރ އަދި ހޯމްސެންޓަރއަކީ 1986 ގައި އުފަންވީ ކޯ ލޯޑް މޯލްޑިވްސްގެ ދަށުން ހިނގަމުންދާ ދެ ފިހާރައެވެ. މިގޮތުން 2011 ވަނަ އަހަރު ގައި ރާއްޖޭގައި ހުޅުވި އޭސް ހާރޑްވެއާރ އަކީ އޭސް އިންޓަރނެޝަނަލް ޗިކާގޯ ޔޫއެސްއޭ އާއި އެކު ފްރެންޗައިސް އެގްރިމެންޓެއްގެ ދަށުން ސާރކް ރީޖަންގައި ހުޅުވި ފުރަތަމަ ފިހާރައެވެ.\nމިއަދު ރާއްޖޭގައި ހިންގަމުންދާ އޭސް ހާރޑްވެއާރގެ ދެ ފިހާރައަކީވެސް ދުނިޔޭގެ ނަން މަޝްހޫރު އެތަކެއް ބްރޭންޑްތަކުގެ ހާރޑްވެއާރ އަދި ތަފާތު ބާވަތްތަކުގެ ހޯމް އިމްޕްރޫވްމެންޓް ޕްރޮޑަކްޓްސް، ޕަވަރ ޓޫލްސް އަދި ސާފު ތާހިރު ކުރުމަށް ބޭނުންކުރާ ތަކެތި ރާއްޖެއަށް އެތެރެކުރާ ގިނަ ބައެއްގެ މަޤުބޫލުކަން ހޯދާފައިވާ ފިހާރައެވެ.


Covid-19 ge biruveri dhuvasthakah fahu china aanmu haalathah!\nވުހާން ބަންދުން ވީއްލަނީ\nކ. މާލެ 24 މާރޗް 2020 | އަންގާރަ 16:51 13,482\nލޮކްޑައުން ދުވަސްވަރު ވުހާންގެ ރައްޔިތަކު ގޭގެ ގޯތި ތެރޭގައި ބޭރު ބަލަހައްޓައިގެން - ރޮއިޓަރސް\nޔޫރަޕް އާއި އެމެރިކާގައި ބަލީގެ ނުރައްކާ ބޮޑުވެ، ބަލި ކޮންޓްރޯލް ކުރުމަށް އިންތިހާ އަށް މަސައްކަތް ކުރަން ޖެހިފައިވާ އިރު، ކޮރޯނާވައިރަސް ބަލި ފެށިގެން އައި ވުހާން އިން ފެންނަނީ މުޅިން ތަފާތު މަންޒަރުތަކެކެވެ.\nހުބެއި ޕްރޮވިންސްގެ އޮފިޝަލުން މިހާރު ތައްޔާރުވަމުން އަންނަނީ އަންނަ ބުދަ ދުވަހުން ފެށިގެން، ރައްޔިތުން ބަންދުން ވީއްލުމުގެ ގޮތުން ކުރިން އަޅާފައިހުރި ހަރުކަށި ފިޔަވަޅުތަކަށް ލުއި ދިނުމަށެވެ.\nކޮރޯނާވައިރަސް ބަލި ފުރަތަމަ ފެނުނު ހުބެއިގެ ވެރިރަށް ވުހާންގެ ރައްޔިތުންނަށް މިހާރު ލިބިފައިވާ އުފާވެރި ހަބަރަކީ، ބަންދުގައި ތިބޭތާ ދެ މަސް ފަހުން، އޭޕްރީލް މަހުގެ 8 ވަނަ ދުވަހު އެ ސިޓީ ބަންދުން ވީއްލޭނެ ޚަބަރެވެ.\nއެތައް ދުވަހެއް މަގުތައް ފަޅުވެފައި އޮތުމަށްފަހު ޗައިނާގެ މަގުތަކަށް ދިރުމާއި އުފާވެރިކަން ވަނީ އަންނަން ފަށާފައެވެ. އަދިވެސް އިތުރު ރައްކާތެރިކަމަށް މޫނުމަތީގައި މާސްކް އަޅައިގެން އުޅެމުން ދިޔަޔަސް މަގުތަކުން ފެންނަ މީހުންގެ މޫނުމަތިން ހިތްހަމަ ޖެހުމުގެ އަސަރުތައް ފެންނާން ފަށައިފިއެވެ.\nހަލުއި ކަމާއެކު ފެތުރެމުން ދިޔަ ކޮރޯނާވައިރަސް ކޮންޓްރޯލް ކުރުމަށް ޗައިނާއިން އެޅި އެންމެ މުހިންމު އެއް ފިޔަވަޅަކީ، ބަލި އެންމެ ބޮޑަށް ފެތުރެމުންދާ ސަރަހައްދުތަކުގައި ރައްޔިތުންގެ ހަރަކާތްތައް ކޮންޓްރޯލް ކުރުމެވެ. އާއްމު ދިރިއުޅުމުގެ ހުރިހާ ކަމެއް މިގޮތުން ހުއްޓުމަކަށް ގެނައެވެ. ކުރުގޮތަކަށް ދަންނަވާނަމަ ސަރުކާރުން ބޭނުންވީ، ރައްޔިތުން ގޭ ބަންދުގައި ތިބުމަށެވެ.\nޗައިނާގައި ބަލީގައި މީހުން މަރުވި ރޭޓް\nޖޯންސް ހޮޕްކިންސް ޔުނިވަރސިޓީގެ ތަފާސް ހިސާބަށް ބަލާއިރު، ފެބްރުއަރީގެ މެދުތެރެއިން ފެށިގެން ޗައިނާގައި ބަލިޖެހޭ މީހުންގެ އަދަދު އައީ ދަށްވަމުންނެވެ. އަދި މާޗް6ވަނަ ދުވަހުން ފެށިގެން ދުވާލެއްގެ މައްޗަށް ބަލި އަލަށް ޖެހުނު މީހުންގެ އަދަދު އުޅެނީ 100 އަށް ވުރެ ދަށުގައެވެ.\nމާޗް 22 ގައި ޗައިނާގައި އަލަށް ބަލި ޖެހުނު ކަމަށް ރެކޯޑް ކުރެވިފައިވަނީ 92 މީހުންނެވެ. އެ ދުވަހު6މީހުން ބަލީގައި މަރުވި އިރު 505 މީހުން ރަނގަޅުވެގެން ދޫކޮށްލި ކަމަށްވެސް ރެކޯޑް ކުރެވިފައިވެއެވެ.\nބަލީގެ އަސަރު ޗައިނާ އިން ފެނުނު ފަހުން 81553 މީހުންނަށް ބަލި ޖެހުނު ކަމަށް ރެކޯޑް ކުރެވުނު އިރު، 3281 (%4) މީހުން ބަލީގައި މަރުވެފައިވެއެވެ. 73277 މީހުން ބަލިން ރަނގަޅު ވެގެން ދޫކޮށްލެވުނެވެ. މާނައަކީ ބަލިޖެހުނު މީހުންގެ 90 އިން ސައްތަ ބަލި ފަސޭހަވުމެވެ.\nޖޯންސް ހޮޕްކިންސް ޔުނިވަރސިޓީގެ ތަފާސް ހިސާބުތަކުން ފެންނަ ގޮތުގައި އިޓަލީ ވިލާތުގައި 63927 މީހުންނަށް ބަލި ޖެހުނު އިރު މަރުވި މީހުންގެ އަދަދު އުޅެނީ ޗައިނާއިން މި ބަލީގައި މީހުން މަރުވި އަދަދަށް ވުރެ ދެގުނަ މަތީގައެވެ. ޗައިނާގައި މަރުވި މީހުންގެ ނިސްބަތް4އިން ސައްތައިގައި އުޅުނު އިރު އިޓަލީގައި ބަލިޖެހިގެން މަރުވި މީހުންގެ ނިސްބަތް އުޅެނީ 9.5 އިން ސައްތައިގައެވެ. އެއީ 6077 މަރެވެ.\nއިޓަލީގައި ކޮވިޑް-19 ފެތުރެން ފެށީ ޗައިނާ އަށް ވުރެ މާ ފަހުން ކަމުގައި ވީނަމަވެސް، ބަލި ޖެހުނު މީހުންގެ ތެރެއިން ބަލިން ފަސޭހަވީ 11 އިން ސައްތަ މީހުންނެވެ. އެއީ 7432 މީހުންނެވެ. ޗައިނާ އަށް ބަލާއިރު 90 އިން ސައްތަ މީހުން ބަލިން ރަނގަޅުވިއެވެ.\nބަލި ހަލުއި ކަމާއެކު ފެތުރެމުންދާ އިނގިރޭސިވިލާތުގައި އެ ގައުމުގެ ސަރުކާރުން، ރައްޔިތުން ކައިރީގައި ބުނަމުންދަނީ، ބައިބޯ ކަމާއި ދުރުވެ، ގޭގެއަށް މީހުން ނުވަންނަ ނަމަ އިޓަލީގެ ތަޖްރިބާ އިނގިރޭސި ވިލާތައްވެސް ކުރަން ޖެހިދާނެ ކަމަށެވެ. މާނައަކީ، ޗައިނާ އިން ބަލި ކޮންޓްރޯލް ކުރުމުގައި ދަސްކުރި ފިލާވަޅުތަކުގެ ބޭނުން އެހެން ގައުމުތަކުން ހިފުމުގެ ބޭނުންތެރި ކަމެވެ.\nރައްޔިތުން ބަންދު ކުރުން\nކޮވިޑް-19 ބަލީގެ ވާހަކަ ޗައިނާ އިން އިއުލާން ކުރީ ހުސްވި އަހަރުގެ ޑިސެމްބަރު މަހުގެ 31 ވަނަ ދުވަހުއެވެ.\nޗައިނާ އިން ބުނީ ބަލި އުފެދުނީ ހުބެއި ޕްރޮވިންސްގެ ވުހާންގެ ކާބޯތަކެތި ވިއްކާ މާރުކޭޓަކުން ކަމަށެވެ.\nއޭރު މި ބައްޔަކީ ހަލުއިކޮށް ފެތުރޭ ބައްޔެއް ކަމެއް އަދި އެކަކު ގައިން އަނެކަކު ގަޔަށް ވާސިލްވާ ބައްޔެއް ކަމެއްވެސް ނޭނގެއެވެ.\nޗައިނާގެ އޮފިޝަލުން އޭރު ބުނިހާވެސް ވާހަކައަކީ ބައްޔާ ބެހޭ ދިރާސާތައް ކުރަމުންދާ ކަމަށާއި، ބަލީގެ ނުރައްކާ އޮތް މިންވަރު ބަލަމުންދާ ކަމަށެވެ.\nއޭގެ 11 ދުވަސް ފަހުން ބަލިޖެހިގެން އުމުރުން 61 އަހަރުގެ މީހަކު ޗައިނާގައި މަރުވުމާއެކު ބަލީގެ ނުރައްކަލާ މެދު ސަމާލުކަން ބޮޑުވިއެވެ. މެޑިކަލް ރިޕޯޓުތަކުން އެނގޭ ގޮތުގައި މަރުވި މީހާއަކީ ކޮވިޑް-19 ޖެހުނު އިރުވެސް ސީރިއަސް އެހެން ބަލިތަކެއްގައި އުޅެމުން ދިޔަ މީހެކެވެ.\nޖެނުއަރީ 20 އާ ހަމަ އަށް އައި އިރު ޗައިނާގެ އެހެން ސަރަހައްދުތަކަށް ބަލި ފެތުރިއްޖެއެވެ. ބެއިޖިންގ އާއި ޝެންޒެން އިން ބަލި ރިޕޯޓު ކޮށްފިއެވެ. ޖެނުއަރީ 23 ގައި ވުހާން އާއި ހުބެއި ގެ އެހެން ސިޓީތައް ބަންދު ކުރިއެވެ.\nބަލި މެނޭޖް ކުރީ ކިހިނެއް؟\nބަލީގެ ކުރީ ކޮޅުގައި ޗައިނާ އަށް ދުނިޔޭގެ ފާޑުކިޔުންތައް އިންތިހާ އަށް އަމާޒުވެގެން ދިޔައެވެ. ބަލީގެ މައުލޫމާތު ސިއްރު ކުރާ ކަމަށާއި، ބަލީގެ ނުރައްކާ ކުޑަކަމަށް ދައްކަށް ޗައިނާ އިން މަސައްކަތް ކުރާ ކަމުގެ ތުހުމަތު ކުރެވުނެވެ. ނަމަވެސް، އެވާހަކަތަކުގެ މައްޗަށް ގަދަވީ ދުނިޔޭގެ ސިއްހަތު ޖަމްއިއްޔާ ޑަބްލިޔު.އެޗް.އޯ. އިން ޗައިނާއިން ބަލި ކޮންޓްރޯލް ކުރުމަށް އެޅި ހަރުދަނާ ފިޔަވަޅުތަކަށް ތައުރީފް ކޮށް ދެއްކި ވާހަކަތަކުގެ އަޑެވެ.\nބަލި ކޮންޓްރޯލް ކުރުމަށް ޗައިނާ އިން ސިއްހީ ޚިދުމަތްދޭ މަރުކަޒްތައް އަލަށް ބިނާ ކުރިއެވެ. ބަލި ދެނެގަންނާނެ އައު ޓެކްނޮލޮޖީތައް ތައާރުފް ކުރިއެވެ. މީހުން އެކަހެރިވެ އުޅުމަށް ބާރުއަޅާ ހަރުދަނާ އެތައް ފިޔަވަޅުތައް ތަންފީޒް ކުރިއެވެ. އާއްމު ތަންތަން ބަންދުކޮށް، ދަތުރުފަތުރު ކުރުން ކޮންޓްރޯލް ކުރިއެވެ.\nޑަބްލިޔު.އެޗް.އޯ.އިން ފާހަގަ ކުރާ އެހެން ކަންތައްތަކުގެ ތެރޭގައި، ޗައިނާ ސަރުކާރަށް ރައްޔިތުންގެ ފަރާތުން ދިން އެއްބާރުލުމާއި، ބަލި މީހުންނަށް އާއްމު ފަރާތްތަކުން ދިން އެހީތެރިކަމާއި، ސިއްހީ ދާއިރާއަށް އިތުރު މުވައްޒަފުން ނެގުމާއި، އަދި ސިއްހީ ޚިދުމަތްދޭ ތަންތަނަށް ސަރުކާރުން ދިން އިތުރު ވަސީލަތްތައް ބަލިން އަވަހަށް އަރައިގަތުމުގައި މުހިންމު ދައުރެއް އަދާކޮށްފައިވެއެވެ.\nބަލި ކޮންޓްރޯލް ވަމުން ދިއުމާއެކުއެކީ ސްކޫލްތަކާއި، އޮފީސްތަކާއި ކުންފުނިތައް ހުޅުވާ އިގްތިސާދު ކޮޅަށް ޖެހުމަށް ޗައިނާ ސަރުކާރުން ބާރުއަޅަން ފެށިއެވެ.\nޗައިނާގެ މިހާރުގެ ހާލަތަކީ ކޮބާ؟\nައިނާ އަދިވެސް ކުރިން އޮތް ހާލަތަކަށް މުޅިން ރުޖޫއަވީ ކަމަކަށް ނުދެންނެވުނަސް މަޑުމަޑުން ޗައިނާ އިން އެދަނީ އާއްމު ހާލަތައް ވާސިލް ވަމުން ކަމުގައި ދެންނެވިދާނެއެވެ.\nމި މަސް ފެށުމާ އެކީގައި ވުހާންގެ އެކި ސަރަހައްދުތަކުގައި ކުރިން އިއުލާން ކޮށް އޮތް ހަރުކަށި އުސޫލްތަކަށް ލުއި ދެމުން މީހުންނަށް މިނިވަންކަން ލިބެމުންދާ މަންޒަރު ދިޔައީ ފެންނަމުންނެވެ.\nހުމެއް ރޯގާއެއްގެ އަސަރު ނެތްނަމަ އާދިއްތަ ދުވަހުން ފެށިގެން ވުހާންގައި ވަޒީފާތަކަށް މީހުން ނުކުތުން ވަނީ ހުއްދަ ވެފައެވެ.\nދެ މަސް ދުވަހުގެ ބަންދަކަށް ފަހު، އަންގާރަ ދުވަހުން ފެށިގެން ހުބެއި ޕްރޮވިންސްގައި ދަތުރު ފަތުރު ކުރުމުގެ ހުއްދަވަނީ ދީފައެވެ. ރަނގަޅު ސިއްހަތެއްގައި ހުރި ކަން އޮފިޝަލުންނަށް ސާބިތުކޮށްދެވޭ ކޮންމެ މީހަކަށް މިހާރު ހުބެއި ޕްރޮވިންސް ދޫކޮށް ފުރައިގެން ދިއުމަކަށް ހުރަހެއް ނެތެވެ.\nވުހާންގެ ރައްޔިތުންނަށް ދަތުރުފަތުރުގެ މިނިވަންކަން އޭޕްރީލް 8 ވަނަ ދުވަހުން ފެށިގެން ލިބޭނެ ކަމަށް އޮފިޝަލުން ވަނީ ހާމަކޮށްފައެވެ.\nއެންމެ ފަހުން އަޕްޑޭޓް ކުރީ:7ދުވަަސް ކުރިން | ރިވިއު ކުރީ: ރާއްޖެ އެމްވީ


މާލެއިން ފުވައްމުލަކަށް ދިޔަ މީހަކު ކޮވިޑަށް ޕޮޒިޓިވްވެއްޖެ – Haftha\nމާލެއިން ފުވައްމުލަކަށް ދިޔަ މީހަކު ކޮވިޑަށް ޕޮޒިޓިވްވެއްޖެ\nފުވައްމުލަކު ސިޓީ ހޯމް ކަރަންޓީނުގައި ހުރި މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nފުވައްމުލަކު ސިޓީ ކައުންސިލުން ބުނީ، ޕޮޒިޓިވްވި މީހަކީ މިދިޔަ މަހުގެ 20 ވަނަ ދުވަހު ރަށަށް ދިޔަ މީހެއް ކަމަށާއި އޭނާ ޕޮޒިޓިވްވިކަން އެނގުނީ ހޯމް ކަރަންޓީނުގެ މުއްދަތު ހަމަވެ މީގެ ދެ ދުވަސް ކުރިން ނެގި ރިލީޒް ސާމްޕަލް މިއަދު ލިބުމުން ކަމަށެވެ.\nނަމަވެސް އޭނާ ކަރަންޓީނު ވެގެން ހުރީ އެކަނި ކަމެއް ނުވަތަ އޭނާއާއެކު ރަށަށް ކަރަންޓީނަށް ދިޔައީ ކިތައް މީހުން ކަމެއް އަދި ނޭނގެ އެވެ.\nފުވައްމުލައް ހޮސްޕިޓަލުން ކުރި ފޭސްބުކް ޕޯސްޓެއްގައި ބުނީ، އެ ސިޓީގައި ހޯމް ކަރަންޓީން ކުރެވިފައިވާ މީހުންގެ ތެރެއިން 14 ދުވަހުގެ މުއްދަތު ހަމަކުރުމަށްފަހު ނެގި ބައެއް ސާމްޕަލްގެ ނަތީޖާ އަދި ލިބިފައިނުވާ ކަމަށެވެ. އަދި މިވަގުތަކީ ރައްޔިތުން ކަންބޮޑުނުވެ ކޮވިޑް ބަލިން ރައްކާތެރިވުމަށްޓަކައި އަމިއްލައަށް މަސައްކަތް ކުރަންވީ ވަގުތު ކަމަށް ޕޯސްޓުގައި ބުނެފައިވެ އެވެ.\nއެގޮތުން ޒަރޫރީ ބޭނުމެއްގައި ކޮންމެހެން ނުކުންނަން ޖެހިގެން ނޫނީ ގެއިން ބޭރަށް ނުދިއުމަށާއި ބޭރުގައި އުޅޭ ވަގުތު މާސްކު އަޅައި، ގައިދުރުކަން ބޭއްވުމުގެ އިތުރުން ހޯމް ކަރަންޓީނުގައި ތިބި މީހުން ކަރަންޓީނުގެ އުސޫލުތަކާ އެއްގޮތަށް އަމަލުކުރުމުން ވަރަށް މުހިންމު ކަމަށް ފުވައްމުލައް ހޮސްޕިޓަލުން އެ ސިޓީގެ ރައްޔިތުންނަށް އިލްތިމާސްކޮށްފައިވެ އެވެ.\nރާއްޖެއިން ކޮވިޑަށް ކޮވިޑަށް ޕޮޒިޓިވްވީ މީހުންގެ ޖުމްލަ އަދަދު 4446 އަށް އަރާފައިވާއިރު އެބައްޔަށް 1719 އަންނަނީ ފަރުވާ ހޯދަމުންނެވެ. އަދި ހޮސްޕިޓަލުގައި އެޑްމިޓްކޮށްގެން 105 މީހަކަށް ފަރުވާ ދެމުން އަންނަ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެ އެވެ.\nރާއްޖެއިން ފެންނަ ކޮވިޑް ކޭސްތަކުގެ ތެރެއިން ގިނަ ކޭސްތަކަކީ މާލެ ސަރަހައްދުން ފެންނަ ކޭސްތަކެވެ. ނަމަވެސް މިފަހަކަށް އައިސް އަތޮޅު ތެރޭގެ ރަށްތަކުން ވެސް ކޭސްތައް ދަނީ ފެންނަމުންނެވެ. އެ ހުރިހާ ކޭސް އަކީ ވެސް މާލެއިން ހޯމް ކަރަންޓީނަށް ރަށަށްދާ މީހުންނެވެ.\nއެގޮތުން އިއްޔެ ފެނުނު 153 ކޭސްގެ ތެރެއިން ފަސް ކޭސްއަކީ އަތޮޅުތެރޭގެ ރަށްތަކުން ފެނުނު ކޭސްތަކެވެ.


Covid test hedhumah AIMS ah huhdha nulibunu - AO News Covid test hedhumah AIMS ah huhdha nulibunu\nއައްޑޫސިޓީ ފޭދޫގައި އަމިއްލަ ފަރާތަކުން ހިންގަމުން އަންނަ އެއިމްސް ކުލިނިކުން ކޮވިޑް 19 ގެ ޓެސްޓު ހެދުމަށްޓަކައި ބޭނުންވާ ހުއްދަ ސަރުކާރުން ނުލިބުނު ކަމަށް އެއިމްސް ގެ މެނޭޖިންގ ޑައިރެކްޓަރ ޢަލީ އިޙްސާން ވިދާޅުވެއްޖެއެވެ. އެކްލިނިކުން މިކަމުގެ ހުއްދައަށް އެދުނުތާ ހަފްތާއެއް ވެފައިވާ އިރު މިކަން ގޮސްފައިވާ ހިސާބެއް ބެލުމަށް އެއިމްސް އިން ގުޅުމުން ހެލްތް މިނިސްޓްރީން ވަނީ ހުއްދަނުދޭން ނިންމިކަން އަންގާފައެވެ.\nއަނގަބަހުން ފޯނުން މިގޮތަށް ޖަވާބު ދެއްވި ކަމުގައިވިޔަސް އަދި ރަސްމީ ސިފައެއްގައި މިކަމުގެ ޖަވާބު ލިބިފައެއް ނުވެއެވެ.\nއަޅުގަނޑުމެން ޓެސްޓު ހުއްދައަށް އެދުނުތާ ހަފްތާއެއްވީއިރުވެސް އެއްވެސް ޚަބަރެއްނުވޭ. މިކަހަލަ ކަންކަމަށް އެދުނީމަ އިންސްޕެކްޝަން ތަކާ އެއްޗިހި ދާނެ. އޭގެ އެއްވެސް ކަމެއް ކުރިއަށް ނުދާތީ ގުޅީ. ގުޅުމުން ލިބުނީ ހުއްދަނުދޭން ނިންމިކަން.” ނޭނގެ އެވީ ގޮތެއް ހަމަ އެއް ގޮތަކަށްވެސް. އައިޖީއެމްއެޗްގަވެސް ޓެސްޓު ކުރާ ފެންވަރުގެ ހަމަ އޭގެ މެޝިނެއް އަޅުގަނޑުމެން އަތުގަ ވެސް ހުރީ.\nއެއިމްސް ގެ މެނޭޖިންގ ޑައިރެކްޓަރ ޢަލީ އިޙްސާން\nއެއިމްސް އިން ހެލްތް މިނިސްޓްރީއަށް ކޮވިޑް ޓެސްޓުގެ ހުއްދައަށް އެދިފައިވާ މިދަނޑިވަޅުގައި ނޫސްވެރިންގެ ބައްދަލުވުމެއްގައި އެކަމާގުޅިގެން ކުރެވުނު ސުވާލަކަށް ޖަވާބު ދެއްވަމުން ސަރުކާރުގެ ތަރުޖަމާން މުޙައްމަދު މަބްރޫކު ޢަޒީޒު ވިދާޅުވީ އެއިމްސް އިން އެދިފައިވަނީ އާސަންދަ ހަމަޖެއްސުމަށްކަމަށެވެ.. އެހެންނަމަވެސް އިޙްސާން ވަނީ މަބްރޫކްގެ އެވާހަކަ ދޮގު ކުރައްވާފައެވެ.\nއަޅުގަނޑުމެން އާސަންދައަށް ލިޔަސް ލާނީ ހެލްތު މިނިސްޓްރީ އިން ހުއްދަ ލިބުމުން އެހުއްދައާއެކު. އާސަންދައަކަށް އަދި ނޭދެން. ހެލްތް މިނިސްޓްރީއަށް އެޑްރެސްކޮށް ޓެސްޓް ކުރުމުގެ ހުއްދައަކަށް މިއެދުނީ.\nއެއިމްސް ގެ މެނޭޖިން ޑައިރެކްޓަރ ޢަލީ އިޙްސާން\nއެއިމްސް އިން އެދިފައިވަނީ ކޮވިޑް 19 ގެ އެންޓި ބޮޑީ ޓެސްޓު ހެދުމުގެ ހުއްދައަށެވެ. މިހާތަނަށް އަދި އައްޑޫގައި މިބައްޔަށް ހަދާ ޓެސްޓުވެސް އަދި ބަލިޖެހި ރަނގަޅުވެފައިވޭތޯ ބެލުމުގެ އެންޓި ބޮޑީ ޓެސްޓުވެސް ހެދޭކަށް ނެތެވެ. އެއިމްސް އިން މިފަދަ އިސްނެގުމެއް ނެގީވެސް ނުރައްކާތެރި މިބަލިން ސަލާމަތް ވުމުގައި އައްޑޫސިޓީގެ ރައްޔިތުންނަށް ފަސޭހަ މަގެއް ހޯދައިދީ އަވަހަށް ބަލި ދެނެގަނެވި ފަރުވާ އަވަސް ކުރުމުގެ މަޤްސަދުގައި ކަމަށް އިޙްސާން ވިދާޅުވިއެވެ.\nއެއިމްސް އާއި އެޕޯލޯ ހޮސްޕިޓަލް ގުޅިހެން ޓެލެހެލްތު ކެއަރ ފެށުން\nއެއިމްސް އިން އާސަންދައިގެ ހުއްދައަކަށް އެދުނު އެކޮމްޕެނީގެ ހުޅުމީދޫ ގޮތްޕަށް ވެސް ވަނީ އަދި ހުއްދަ ލިބޭ ގޮތް ނުވެފައެވެ. އައްޑޫސިޓީގެ ގުޅިފައިވާ ރަށްތަކާއި ވަކިން އޮންނަ ހުޅުދުއާއި މީދޫގެ ރައްޔިތުން ބޭސްފަރުވާއަށް އުފުލަމުންދާ ބުރައަށް ލުޔެއް ދިނުމުގެ ގޮތުން އެއިމްސް އިން އެރަށުގައި ހުޅުވި ގޮފި ފެބްރުއަރީ މަހާ ހަމައިން ހުއްޓާލަން ޖެހުނީ ވަކިން އާސަންދައަށް އެދެންޖެހޭ ކަމަށް އެންގުމާއި ގުޅިގެންނެވެ.\nފޭދޫ ކްލިނިކް ގެ އާސަންދަ ޕޯޓަލް މެދުވެރިކޮށް ބިލް ހަދަމުން ދަނިކޮށް އެހެން ނުހެދޭނެ ކަމަށް އެންގުމުން ވަކި ކްލިނިކެއްގެ ގޮތުގައި އާސަންދައަށް ހުށަހަޅައިގެން މާރޗް3ގައި އިންސްޕެކްޝަނވެސް ކުރިއަށް ދިޔަ. އެހެންނަމަވެސް އޭގެ ފަހުން މިއަދާ ހަމަޔަށް ވެސް އެކަމުގެ އެއްވެސް ޚަބަރެއް ނުވޭ.\nމިވަގުތު ރާއްޖޭގައި ކޮވިޑު-19 ޓެސްޓު ހަދަމުންދަނީ އައިޖީއެމްއެޗް އާއި ޕޮލިސް ލެބްގެ އިތުރުން އަމިއްލަ ހޮސްޕިޓަލެއް ކަމަށްވާ އޭޑީކޭގައިއެކަންޏެވެ.\nމިފަދަ ކޮންމެ ކަމަކަށް އެތައް ޚަރަދުތަކެއް ކޮށް އެތައް އުއްމީދުތަކެއް ކުރާނެ ކަމީ ޝައްކެއް އޮތް ކަމެއް ނޫނެވެ. ރައްޔިތުންގެ ބޭސްފަރުވާ އާއި ގުޅުންހުރި މި ދެ ކަމާއެކުވެސް އައްޑޫސިޓީގެ އެތައް ބަޔަކު ތިބީ އުފަލާއެކު މިކަން ބަލައިގަނެ އެކަމަށް ޝުކުރުވެރިވެފައެވެ. އެހެންނަމަވެސް ކޮވިޑް ޓެސްޓު ކުރުމާއި ހުޅުމީދޫގެ އެއިމްސް ކްލިނިކް މިވީ ރައްޔިތުންގެ ހިތުގައި ޖެހުނު ބޮޑު ލައްގަނޑަކަށެވެ.\nހޯއު ޖޫން 5, 2020\nމިސަރުކާރަކުން އްއްޑުއަކަށް އެއްވެސް ކަމެޢްވިޔަކަ ނުދޭނެ ތިދެން ކާކުހުއްޓުވާނެ ކަމެއް\nއައްޑޫ މީހުން އެނބުރި ވަޒަނަށް އަންނަން ވީ ވަގުތު މިއޮތީ ޖެހިފައި


Anna Riyaasee Inthihaabaai Medhu Fikuru Kuraa Ministerun Thakeh Goas Eba Hadhaa - Azim - Vaguthu\nއަންނަ ރިޔާސީ އިންތިޚާބާއި މެދު ފިކުރުކުރާ މިނިސްޓަރުންތަކެއް ގޯސް އެބަ ހަދާ - އާޒިމް\nމެދުހެންވޭރު ދާއިރާގެ މެމްބަރު އަލީ އާޒިމް މަޖިލިހުގެ ޖަލްސާއެއްގައި ވާހަކަ ދައްކަވަނީ. --- ފޮޓޯ: މަޖިލިސް\nކުރިޔަށް އޮތް ރިޔާސީ އިންތިޚާބާއި މެދު ފިކުރުކުރައްވާ ވަޒީރުންތަކެއް ގޯސް ހައްދަވަމުން ގެންދަވާ ކަމަށް އެމްޑީޕީގެ ޕާލިމެންޓްރީ ގުރޫޕްގެ ލީޑަރު އަލީ އާޒިމް ވިދާޅުވެއްޖެ އެވެ.\nރާއްޖެ ޓީވީ އަށް ދެއްވި އިންޓަވިއުއެއްގައި އާޒިމް ވިދާޅުވީ، ސަރުކާރު ވެރިކަމަށް އައިސްފައި ވަނީ ކޯލިޝަނަކާއި އެކު ކަމަށް ވާއިރު، ސިޔާސީ ޕާޓީތަކުގެ މަޤުސަދަކަށް ވަނީ ވެރިކަމަށް ކުރިމަތިލައި ކާބިޔާބު ހޯދުން ކަމަށެވެ. އެހެންކަމުން ބައެއް ވަޒީރުން ކުރިޔަށް އޮތް އިންތިޚާބާއި މެދު ފިކުރު ކުރަމުންދާ ކަމަށް އޭނާ ވިދާޅުވިއެވެ.\nއާޒިމް ވިދާޅުވީ، އެހެން ޕާޓީތަކަށް ނިސްބަތްވާ ވަޒީރުން އެދޭނީ ރިޔާސީ އިންތިޚާބުގައި ކުރިހޯދަން ކަމަށެވެ. އެވިސްނުމުގައި މަސައްކަތް ކުރާ ބަޔަކު މި ސަރުކާރު ދަމަހައްޓަން މަސައްކަތް ނުކުރާނެ ކަމަށާއި، އެބޭފުޅުން އިސްކުރާނީ ޕާޓީ ކަމަށް އާޒިމް ވިދާޅުވިއެވެ.\nވަކި ވަޒީރެއްގެ ނަން ހާމަނުކުރެއްވި ނަމަވެސް، އާޒިމް ވިދާޅުވީ، ރިޔާސީ އިންތިޚާބުގެ ވިސްނުމުގައި ބައެއް ވަޒީރުން ޒިންމާ އަދާނުކޮށް ސަރުކާރުން ކަންކަން ކޮށްދެމުން ނުދާކަން ދެއްކުމަށް މަސައްކަތްކުރާ ކަމަށެވެ. އަދި އެފަރާތްތަކުން އިންތިހާއަށް ކޮރަޕްޝަންވެސް ހިންގަމުންދާ ކަމަށް އާޒިމް ތުހުމަތު ކުރެއްވި އެވެ.\n"ބައެއް ވަޒީރުން ކުރަންޖެހޭ މަސައްކަތްތަކާއި ރައްޔިތުންނަށް ފޯރުކޮށްދޭ ޚިދުމަތްތަކެއް ފޯރުކޮށްނުދޭ ސަބަބަކީ ރިޔާސީ އިންތިޚާބު އަންނަނީއޭ. އެކަމަށްޓަކައި އެބަހުރޭ އެފަރާތްތަކުގެ ފިކުރު. މިސަރުކާރު ގޯސް ވާހަކަ ރައްޔިތުންނަށް ވިސްނައިދޭން މަސައްކަތް އެބަކުރޭ. ކޮރަޕްޝަން އަމަލުތައް އިންތިހާއަށް އެބަ ހިންގާ. ޤާނޫނުގެ ދަށުން ހަދަންޖެހޭ ޤަވާއިދުތަކެއް ނަހަދާ. ޙަވާލުކުރާ މަސައްކަތެއް ނުކުރޭ،" އާޒިމް ވިދާޅުވިއެވެ.\nއާޒިމް އިތުރަށް ވިދާޅުވީ، ރައީސުލްޖުމްހޫރިއްޔާ، އިބްރާހީމް މުޙައްމަދު ސޯލިހު ރައްޔިތުންނަށް ދެރައެއް ލިބޭފަދަ އެއްވެސް ކަމެއް ނުކުރައްވާނެ ކަމަށެވެ. އެހެންކަމުން ޙާލަތަށް ބެއްލެވުމަށްފަހު ކޯލިޝަން ރޫޅާލަން ރައީސް ބޭނުންފުޅުވެއްޖެނަމަ، އެކަން ކުރައްވާނީ ރައްޔިތުންގެ ހައްޤުގައި ކަމަށް އާޒިމް ވިދާޅުވިއެވެ.\nއާޒިމް މިގޮތަށް ވިދާޅުވިއިރު، ސަރުކާރު ހިންގާ ކޯލިޝަންގެ ވަޒީރުންގެ ގޮތުގައި ޖުމްހޫރީ ޕާޓީ އާއި، އަދާލަތު ޕާޓީގެ އިތުރުން ރައީސް މައުމޫންގެ އެމްއާރްއެމް ބޭފުޅުން ހިމެނިވަޑައިގަންނަވައެވެ. އާޒިމް ވިދާޅުވީ، ސަރުކާރު ވެރިކަމަށް އައީ ކޯލިޝަނަކުން ކަމަށް ވީނަމަވެސް، އެމްޑީޕީން މަޖިލީހުގެ އަޣުލަބިއްޔަތު ހޯދާފައި ވަނީ ކޯލިޝަނާއި ނުލާކަމަށެވެ.\nދީނުގެ އަދުއްވެއް ގޮތަށް ނަޝީދު ސިފަ ކުރުމަކީ ހެދި ގޯހެއް - އާޒިމް\nރައީސް ޔާމީންގެ ސަރުކާރުގައި ބިލްތައް ފާސް ކުރުވީ ބިރު ދައްކައިގެން: އާޒިމް\nޖޫން 4, 2020 01:37\nބޮލުރޮދި ކެނޑިފަ ތިބި ބަޔެއްތަ މީނަ ކޮންމެ ފަހަރަކު މަޖިލީހަށް މިހޮވަނީ؟ ހާދަ ތާކުންތާކު ނުޖެހޭ ވާހަކަދައްކާ މީހެކެ މީނަމީ. މީނައަށް ހަވާލުކުރަންވީ މިނިސްޓްރީއެއް ހިންގަން. ރެފްރޯ ކަށިގަނޑު ފުމިފުމި ހުރެދާނެއްނުދޯ. މީދެން ވަރަށް ކަންތައް ބޮޑުވެއްޖެ އިންސާނެއް.\nޖޫން 4, 2020 01:39\nތިޔަމެންބަރުވަރުގެ ޚިޔާނަތްތެރިއެއް މިޤައުމުނުދެކޭނެ އިހައްރެއިދަންވަރު މަޖިލީސްތެރޭގައި އެންމެފުރަތަމަ މަމެން ދާއިރާގެ މެންބަރުގައިގައި އަތްލައި މާރާމާރީހިންގަން ފުރުސަތު އަންނިބުނެގެން ދިނީ ކަލޭ ސިޔާމުގެ ބުރަކަށީގައި ޖަހަމުންދިޔައީކަލޭ އެވީޑިއޯތަކުން ފެނެއި\nޖޫން 4, 2020 02:50\nކަލޭވެސް އިސްކުރަނީ ޕާރޓީގެ މަސްލަހަތު. ރައްޔިތުންގެ މަސްލަހަތެއް ނޫން. އެކަމަކު އެހެންމީހުން ކުރީމަ ގޯސް. ބޯގޯސް.\nޖޫން 4, 2020 03:18\nއެެއީ ޢަބްދުﷲ ޝާހިދު\nޖޫން 4, 2020 04:56\nކީއްކުރަން ގޯސްތަކެއް ހަދަންވީކީއެއް އަންނިއަށް އަދި އިބޫއަކަށްވެސް އިރާދަކުރެއްވިއްޔާ މިރާއްޖޭގެ ވެރިކަމެއް %50 ވޯޓަކުން ނުލިބޭނެކަން އެމީހުނަށްވެސް އެގޭނެއެވެ. ލިބެންޏާވެސް ލިބޭނީ ޤާނޫނު އަސާސީބަދަލުކޮށް ގިނަވޯޓް ލިބޭގޮތަށް ބާއްވައިގެން ނުވަތަ ބަރުލަމާނީ ނިޒާމަކުންނެވެ. އެކަމު ރީދޫކުދިން މައުމޫނު ވެރިކަމުން ބާލަންވެގެން %50 ވޯޓުލިބިގެން ވެރިކަންލިބޭގޮތަށްހެދީވެސް އެހެންވެ އެފަހަރު މައުމޫނަށް ވެރިކަންނުލިބުނީ އެކަމު މިވެރިން ބޭނުންވީމަ ހަދާފާނެއެވެ.\nޖޫން 4, 2020 05:46\nއާޒިމްހަމަތަ މީކަލޭގެ މައިފުށުގެ މައުމެއްކަމަށްތަ ކަލޭހީތިކުރަނީ މިހާރު މާގިނަދުވަސްވީދޯ !!! ދެން އަންނައިންތިހާބެއްގަ ކަލޭނޮހޮވޭނެ ކުރިމަތިލިޔަސް ކަލޭގެވިސްނުންތިހުރީ ހުސްރީދޫމީހުންލައިގެނޭ ސަރުކާރުހިންގާނީ ބަލަ ކަލޭގެ ދެލޯކުރިމަތީގަނޫންތޯ ރައީސްޔާމީން 5އަހަރުގެ ނަޔާހިރުމަޔްތަކެއް ގައުމަށާއި ރައްޔިތުންނަށް އެހޯދަދެއްވާފަ އެހުރީ ނުގޮވާ ތިފަތިވަރެއް ރައްޔިތުންނޭވިސަޏާށޭ!!!!!\nޖޫން 4, 2020 06:46\nކަލޭމެން އިސްކުރީ ވަކި ކޮންއެއްޗެއްތަ؟ ކޯލިޝަން މެދުވެރިވެގެން ވެރިކަމަށް އާދެވޭތީ، މޮޅު އެގްރީމެންޓެއް ހެދީމު ދެއްތޯ މަޖިލީހާއި ކައުންސިލް އިންތިހާބު ގެންދާނެ ގޮތާއި އިންސައްތަވެސް، އެކަމަކު އިސްކުރީ ޕާޓީ. މިއަދު ފަޅޮލޭ ނުކިޔާ. މިނިސްޓަރަކު ނަމަވެސް ރިޔާސީ އިންތިހާބު ހުވަފެނުން ދެކޭނަމަ އެއީ މައްސަލައެއް ނޫން. އެމީހަކު އިތުރަށް މަސައްކަތް ކުރަން ލިބޭ ހިއްވަރަކަށް އެކަންވާނީ. މިނިސްޓަރުކަމުގައި ކަމެއް ނުކޮށްފަ، ރައީސްކަން ލިބޭނެކަމަށް ވިސްނުމަކީ މޮޔަކަމެއް. މީގެ ކުރިން އެކަން ބޭނުންވި މީހުންވެސް ބުރަކޮށް މަސައްކަތް ކުރި. އެހެން މިނިސްޓަރުންނަށް ނުވާ ވަރަށް މަސައްކަތްކޮށް، އެއީ ޖުމުލަކޮށް ސަރުކާރުގެ މޮޅުކަމަށްވުރެ މިނިސްޓަރުގެ ހިންގުންތެރިކަންކަން އާނމުންނަށް އެނގޭވަރަށް މަސައްކަތް ކޮށްލި.\nސްޕަމެޖޯރިޓީއާއެކު، ކުރާނެ އިތުރުކަމެއް ނެތިމެ، އޮންލައިންކޮށް މަޖިލިސް ކުރެވެމުން ދިޔައިރުވެސް، ދެމަސްދުވަސް ވީއިރު ކމެއް ނުކޮށްފައި،3ދުވަހުގެ ޤާނޫނީ ޑިލޭއަށް ތަބާވި އިދިކޮޅުގެ ބޮލުގައި މުޅިއެތި އަޅުވާފައި ދެމިގަތްބައެއް ތީ. ހުރިހާ ބާރެއް ލިބިމެ ހުރެ.\nޖޫން 4, 2020 07:31\nތިޔަ އުޅެނީ ފެންވަރު އޮޅިގެން މިހާރު... ތިޔަ ބައިގަނޑު ވަޅުޖަހަމުން ދަނިކޮށް ކޮންބައެއް ތިޔަ އެމްޑީޕީ ކިޔާ ބައިގަނޑަށް އެހީވީ....؟؟؟ އެވަރުންވެސް ރިޔާސީ އިންތިޚާބާއި، މަޖިލިސްގެ ސުޕަރމެޖޯރިޓީ ހޯދިގޮތެއް އެނގިދާނެ އީސީ ޝަރީފު ފަޅައިގެން ބަލައިލީމަ...\nޖޫން 4, 2020 07:35\nއީސަގޭ އަލީ އާދަނު: މިސްކިތުގައި ހުޅުޖަހަން ރާވަނީ އަހަރެމެނޭ އެބަ ކިޔާތަ؟ އެއީ ހުސް ދޮގެއް! އަހަރެމެން އެކަހަލަ ކަމެއް ނުކުރަން. އެއީ އެހެން ބަޔަކު ކުރާކަމެއް އަހަރެމެން ބޮލުގަ އަޅުވަންވެގެން ކާސިމްބެ މެން ދައްކާ ފުލޯކު ވާހަކައެއް.\nރައްޔިތު އަހަންމަދު: ބަލަ ކަލޭމެން ތިޔަކަހަލަ ކަމެއް ކުރެޔޭ ބުނީ ކާކުތަ؟ ރަށުތެރޭ އެކަކުވެސް ތިޔަކަލަ ވާހަކައެއް ނުދައްކާ. ދެން ކަލޭ މިހާރު ތިޔަ ތަޅަނީ ކޮން އަނގައެއް. އަނެއްކާ ކަލޭމެން މުދިމު އިބްރާހިމްބެއަށް ލަނޑެއް ދޭން ރާވާފަ ކާސިމްބެ އާއި ކާމިނީ އަބްލޯބެއާއި ކޮޅުފުށީ އަބްލޯސޮރު މެން ބޮލުގަ އަޅުވަނީ އުތަ؟ ބުނަން ކަލޭމެން ގޯތީގަ ތިޔައުޅޭ ކުރު މޮހޮދޭ ތިޔައީ ހަމަ މޮޔަ ސޮރެއް!\nއީސަގޭ އަލީ އާދަނު: އާނ އަހުންގޯތީ މޮހޮދޭ އެއީ ނިކަން ހަލަނި ސޮރެއް. އެސޮރު ކޮންމެ ފަދަ އަނގައެއވެސް ތަޅާފާނެ. ވަރިހަމަ ހުވަފެނެއް ފެނުނީ ކަމަށް ވިއަސް! އެކަމަކު ބުނަން އަހުންގޯތީ ބޮޑުސޮރު މުދިމު އިބްރާހިމްބެ އަކީ ވަރަށް ވިސްނުންތެރި މީހެއް! އޭނާ އަށް މިހާރު ހުރިހާ އެއްޗެއް އޮންނާނީ އެނގިފަ!\nޖޫން 4, 2020 07:42\nގުންޑާ މޑޕ އަކީ ކުރިންވެސް އަދި މިހާރުވެސް ފޭލް\nވެފއިވާ އެއްޗެކެވެ ދައުލަތް ހިންގުމާއި ތަރައްގީއާއި އުފެއްދުންތެރިކަން ކުރިއަރުވާނެ ގޮތްތަކާއި ފަންނުތައް އޭގައި\nނެތުމުން ރާއްޖޭގެ އިގްތިސާދު ހުއްޓި ރައްޔިތުން ހާލުގައި\nޖެހިއްޖެއެވެ. ކުރިއަށް އޮތީވެސް އަދި މާބަނަ ދުވަސްތަކެވެ\nމިކަމުން އަރައި ގަތުމަށް ދިވެހިން ކުރަންޖެހޭ ފުރަމަކަމަކީ\nމިސަރުކާރު ބަދަލުކުރުމެވެ އަދި މޑޕ ހިފާހައްޔަރުކޮށް\nއިންސާފްގެ ކުރިމައްޗަށް ގެނައުމެވެ.\nޖޫން 4, 2020 08:16\nވެރިކަން ބޭނުންވީމަ ކޯލިޝަން. މަގާމް ބޭނުންވީމަ ކޯލިޝަނެއް ނެތް. ވަޒީރުން ގޯސްހަދަނީ، ގޯސް ނަހަދާ މީހަކު މިސަރުކާރުން ދައްކަބަލަ. މަޖްލިސް މެމްބަރުން ގޯސް. ފުއްދި ވައުދެއްނެތް. ކޮވިޑާ ގުޅިގެން މިސަރުކާރުގެ ވައުދެއް ފުއްދުނު. އެއީ ރިސޯޓު މުވައްޒަފުން ރޭގަނޑު ނިދަން އާއިލާ ކައިރިއަށް ދެވޭގޮތް ހެދުން. އެވައުދު ފުއްދައިފި ކިތައްމެ ރަނގަޅަށް. އަނެއްވައދު ވަޒީފައިން ޤާނޫނާ ޚިލާފަށް ވަކިނުކުރަނެކަމުގެ ވައުދު. މިހަރު ވަކިކުރަން ޤާނޫނެއް ހަދައިފި. ކިހާ މޮޅު.\nޢޭދޮންކަލޯ ކަލޭ އިންތިހާބުގައި\nޖޫން 4, 2020 09:46\nޥޯޓުހޯދީވޯޓުދޭމީހަކަށް5000ރުފިޔާ ދީގެން މަށަށް ފެނިފަ ހުރީތީ ބުނެލީ ދެންްވެސް އަނގަމައިތިރިކޮށްބަލަ\nޖޫން 4, 2020 10:21\nޢަލީ އާޒިމް އަށް ބުނެލަން ބޭނުންވާ ވާހަކައަކީ "ގިނަ" ދިވެހިން މަނިކުފާނު ދައްކާ ވާހަކަ އަޑުއަހަން ބޭނުން ނުވެޔޭ "މިހާރު" .. އަދި މަނިކުފާނަކީވެސް ފިނަ ބަޔެއްގެ ނަފުރަތު ކުޑަ ދުވަސްކޮޅެއްގެ ތެތޭގައި ހޯއްދެވި ބޭފުޅުންގެ ތެރެއިން ބޭފުޅެކޭ... ލަދުގަންނަން ޖެހޭ!!!\nޖޫން 4, 2020 10:22\nދެނެއް ވެރިކަމެއް ނުލިބޭނެ... މިއީ ހަޤިޤަތަކީ...\nޖޫން 4, 2020 10:30\nދެން މިހާރު އަލީ ވަހީދު އެ އަންގަނީ ރިސޯޓަށް މުވައްޒަފުންނަށް ދެވޭނޯ. ބަލަ ރަށަށް އަނބިދަރިން ދެކެން ދާން ބޭނުން މީހުންނަކަށް ނުދެވޭ އެތައް ހާލެއްގަ އުޅެގެން ނޫނީ. އެކަމަކު ރިސޯޓަށް ވީމަ ޓަޓަސް!!!!!\nއެއުޅެނީ ވަޒީފާ ބޭނުމިއްޔާ ގިއްގެޅެންދެން ތަން ކުނިކަހައި ސާފުކޮށް މަރާމާތުކުރާށޭ އަންގަން!!!!!! ނުދާތި. ގޭގަ ކިއްލި ތަޅައިގެން އުޅުންވެސް ތިޔަ އަޅުދާސް ވާން ދިޔުމަށްވުރެ ރަނގަޅު. (ވަގުތުނޫސް ޕްލީޒް މިޖަހާދެއްޗެ)


Kaamiyaabu kamaa eku Hanyaax cup 2021 nimmaalaifi - vNews.mv\nޗެމްޕިއަންކަން ހޯދި އެފްސީ ސްލެޔާސްގެ ކުޅުންތެރިންނާއި އޮފިޝަލުން ޓްރޮފީ އާއިއެކު\nކާމިޔާބުކަމާއެކު ހަންޔާސް ކަޕް 2021 ނިންމާލައިފި\nއައްފާން މުހައްމަދު 17 October 2021, 20:29\nއދ. ހަންޏާމީދޫ އަށް ފުޓްސަލްގެ ޢީދެއް ގެނުވި "ވިވާ ބީޗް އެންޑް ސްޕާ ހަންޔާޒް ކަޕް 2021" ކާމިޔާބު ކަމާއެކު ނިންމާލައިފިއެވެ.\nޖުމްލަ5ޓީމު ބައިވެރިވި މިމުބާރާތުގެ ޗެމްޕިއަންކަން ހޯދީ 2020 ވަނަ އަހަރުވެސް މުބާރާތުގެ ޗެމްޕިއަންކަން ހޯދި އެފްސީ ސްލެޔާސް އެވެ.\nފައިނަލް މެޗުގައި ސްލެޔާސް އާއި ދެކޮޅަށް ނުކުތީ ކުރީ މުބާރާތުގައިވެސް ރަނަރަޕް ކަން ހޯދި ޓީމް ޔޫ.ވީ.ޔޫ.އެޗް.ޑީ އެވެ.\nޗެމްޕިއަންކަން ނުލިބުނު ނަމަވެސް ގޮންޖެހުންތަކަކާއެކު ޔޫ.ވީ.ޔޫ.އެޗް.ޑީ ވަނީ ފައިނަލް މެޗުގައި މޮޅު ކުޅުމެއް ދައްކާފައެވެ. ޓީމަށް ގެނައި ރަށުން ބޭރު ކުޅުންތެރިޔާ އާއި ގޯލް ކީޕަރަށް ލިބުނު އަނިޔާ އަކާއި ގުޅިގެން ފައިނަލް މެޗުގައި އެޓީމު ކުޅުނީ ގިނަ ބަދަލުތަކަކައި އެކުއެވެ.\nޗެމްޕިއަންކަން ހޯދި ސްލެޔާސްގެ ފަރާތުންވެސް ތަފާތު މޮޅު ކޮޅުމެއް ފެނިގެންދިޔައ ފައިނަލް މެޗުން އެޓީމު މޮޅުވީ 0-5 ގެ ނަތީޖާއަކުންނެވެ.\nމިމެޗުގެ ފުރަތަމަ ހާފުގައި ސްލެޔާސް އަށް ލީޑުނަގައިދިނީ އެޓީމުގެ ޖާޒީ ނަމްބަރު 8 އަހްމަދު ރިއުޝާން އެވެ. ދެވަނަ ލަނޑު އަލީ މުނާޒް ކާމިޔާބުކޮށްދިން އިރު އަނެއް ތިންލަނޑު ސްލެޔާސް އިން ކާމިޔާބުކުރީ ދެވަނަ ހާފުގައެވެ. މިލަނޑުތައް އެޓީމަށް ކާމިޔާބުކޮށްދިނީ ޝިފާއު އާދަމް އާއި މުހަންމަދު ތޮލްހަތުގެ އިތުރުން ފުރަތަމަ ލަނޑު ކާމިޔާބުކޮށްދިން ރިއުޝާން އެވެ. ފައިނަލަ މެޗުގެ މޮޅު ކުޅުންތެރިޔާގެ މަގާމުވެސް ހޯދީ ރިއުޝާން އެވެ.\nމެޗަށްފަހު ވީނިއުސް އާއި ވާހަކަދައްކަމުން ރިއުޝާން ބުނީ ޗެމްޕިއަންކަން ހޯދީ ޓީމުގެ ހުރިހާ ކުޅުންތެރިން ކުރި ބުރަ މަސައްކަތުން ކަމަށާއި މުޅި ޓީމަށް ޝުކުރު ހައްގު ކަމަށެވެ.\nމުބާރާތުގެ އެންމެ ގިނަ ލަނޑު ކާމިޔާބުކުރި ކުޅުންތެރިޔާ ނުވަތަ ޓޮޕް ސްކޯރަރގެ ޝަރަފު ހޯދާފައިވަނީ އެފްސީ ސްލެޔާސްގެ އަލީ މުނާޒް (ބޮޑެކްސް) އެވެ. އޭނާ ވަނީ ޖުމްލަ 18 ލަނޑު ކާމިޔާބުކޮށްފައެވެ. މީގެއިތުރުން މުބާރާތުގެ އެންމެ ފާހަގަކޮށްލެވޭ ސަޕޯޓަރުން ތިބި ޓީމަކަށް ހޮވިފައިވަނީ ޓީމް ޔޫ.ވީ.ޔޫ.އެޗް.ޑީ އެވެ.\nޓޮޕް ސްކޯރަ މުނާޒް (ކ) އާއި ފައިނަލް މެޗުގެ މޮޅު ކުޅުންތެރިޔާ ރިއުޝަން (ވ)\nއެންމެ މޮޅު ފަސް ކުޅުންތެރިން:\nއަހްމަދު ޝާން (އެފްސީ ސްލެޔާސް)\nމިންދާދް އަބްދުލް ހަސީބް (ޓީމް ޔޫ.ވީ.ޔޫ.އެޗް.ޑީ)\nއަލީ މުނާޒް (އެފްސީ ސްލެޔާސް)\nހުސެއިން އަފްޒަލް (ޓީމް ޔޫ.ވީ.ޔޫ.އެޗް.ޑީ)\nއަހްމަދު ރިއުޝާން (އެފްސީ ސްލެޔާސް)\nޗެމްޕިއަންކަން ހޯދާ ޓީމަކަށް 20،000 (ވިހިހާސް) ރުފިޔާގެ ފައިސާގެ އިނާމަކާއި ޓްރޮފީއެއް ލިބުނު މިމުބާރާތް އޯގަނައިޒް ކުރި ފަރާތް ކަމުގައިވާ އަބްދުލް ހަކީމް ވީނިއުސް އާއި ވާހަކަދައްކަމުން ބުނީ ފާއިތުވީ އަހަރެކޭ އެއްފަދައިން މިފަހަރުގެ މުބާރާތްވެސް ކާމިޔާބު ކަމާއެކު ނިންމާލެވުމުގެ އުފާ ލިބިގަންނަ ކަމަށާއި، މިހާ ކާމިޔާބުކަމާއެކު މުބާރާތް ކުރިއަށް ގެންދިއުމަށް އެހީތެރިވެދިން ފަރާތްތަކަށް ހާއްސަ ޝުކުރެއް ދަންނަވާ ކަމަށެވެ. އެގޮތުން މުބާރާތުގެ މެއިން ސްޕޮންސަރ، ވިވާ ބީޗް އެންޑް ސްޕާ އާއި ކޯ ސްޕޮންސަރުން، މީޑިއާނެޓާއި އަރި ކުއީންގެ ނަން ހަމީދު ފާހަގަކުރިއެވެ.\nމީގެއިތުރުން ހަކީމް ބުނީ އަމާޒަކީ މުބާރާތުގެ އަގު ބޮޑުކޮށް، ކޮންމެއަހަރަކުވެސް މުބާރާތް ބޭއްވުން ކަމަށެވެ. އަދި ކުރިއަށް އޮތް މުބާރާތް ރަށުގެ ޓީމުތަކުގެ އިތުރުން އަތޮޅުތެރެއިން ޓީމުތަކަކަށް ޖާގަދީގެން ކުރިއަށް ގެންދިއުމަށް ނިންމާފައިވާކަން ހަކީމް ފާހަގަކުރިއެވެ،\nމުބާރާތް އޯގަނައިޒް ކުރި ފަރާތް އަބްދުލް ހަކީމް\n"އަޅުގަނޑުމެން މި މަސައްކަތް ކުރަނީ ކޮންޓިނިއަސް ކޮށް މިމުބާރާތް ކުރިއަށް ގެންދަން. އަދި ކުރިއަށް އިތް މުބާރާތުގައި އަތޮޅުތެރޭގެ ޓީމުތަކަށް ފުރުސަތުދިނުމުގެ ވިސްނުންވެސް އެބަ ގެންގުޅެން. އުންމީދުކުރަނީ މިއަށްވުރެ ބޮޑު ފައިސާގެ އިނާމަކާއެކު މިއަށްވުރެ ފުރިހަމަކޮށް ދެން އަންނަ މުބާރާތެއް ކުރިއަށް ގެންދިއުން".\nމި މުބާރާތުގެ ޓޮޕް ސްކޯރަރ ގެ މަގާމާއި އެންމެ މޮޅު5ކުޅުންތެރިންގެ ތެރޭގައިވެސް ހިމެނުނު މުނާޒް (ބޮޑެކްސް) ބުނީ ޓޮޕް ސްކޯރަރ ގެ މަގާމަކީ އޭނާ އެކަނި ކުރި މަސައްކަތުން ލިބުނު އެއްޗެއް ނޫން ކަމަށާއި އެއީ ޓީމުގެ ހުރިހާ ކުޅުންތެރިންގެ ބުރަ މަސައްކަތުގެ ނަތީޖާ ކަމަށެވެ.\nރަނަރަޕް ޓީމް ޔޫ.ވީ.ޔޫ.އެޗް.ޑީ\nމުބާރާތުގެ އިނާމު ދިނުމުގެ ރަސްމިއްޔާތަށްފަހު ވާހަކަދައްކަމުން ރަނަރަަޕް ކަން ހޯދި ޓީމުގެ މެނޭޖަރ މުޅި މުބާރާތުގައިވެސް އެންމެ ބޮޑު ޗެލެންޖަކަށްވީ ފައިނަލް މެޗުގައި އިދިކޮޅަށް ނުކުތް އެފްސީ ސްލެޔާސް ކަމަށެވެ. އަދި އެއީ ހަމައެކަނި މިމުބާރާތުގައި ނޫން ކަމަށާއި މިދިޔަ އަހަރުގެ މުބާރާތުގައިވެސް ކަންވީ އެހެން ކަމަށެވެ. އެހެންނަމަވެސް ގޮންޖެހުން ތަކާއެކުވެސް ޔޫ.ވީ.ޔޫ.އެޗް.ޑީގެ ހުރިހާ ކުޅުންތެރިން ކުރި މަސައްކަތް ފާހަގަކުރާކަމަށްވެސް މެނޭޖަރ ބުންޏެވެ.\nޗެމްޕިއަންކަން ހޯދި ސްލެޔާސް ޓީމުގެ ކޯޗް ބުނީ ދެވަނަ ފަހަރަށް މިހޯދި ތަށްޓާއެކު ތިންވަނަ ފަހަރަށް އައު ހިތްވަރެއް ލިބިފައިވާ ކަމަށާއި ތިންވަނަ މުބާރާތަށް ނުކުންނާނީ މިއަށްވުރެވެސް ވަރުގަދަ ޓީމަކާއެކު ތަށި މިލްކު ކުރުމުގެ އަޒުމުގައި ކަމަށެވެ.\nސްލެޔާސް ޓީމުގެ ކޯޗް\nމިމުބާރާތުގެ މީޑިއާ ޕާޓްނަރަކީ ވީމީޑިއާއެވެ. ވީމީޑިއާގެ ވީޓީވީން ވަނީ މި މުބާރާތުގެ ފައިނަލް މެޗު ވަގުތުން ގެނެސްދީފައެވެ.


Miothy bali nukureveyne team eh, idhikolhu team molhuvaan jeheynee kulhegen: Maseeh | Mihaaru\nޕީޕީއެމުން ބޭއްވި ނޫސްވެރިންގެ ބައްދަލުވުމެއްގައި މަސީހް ބައިވެރިވެވަޑައިގަންނަވަނީ. އިދިކޮޅު ފަރާތްތަކަށް އޭނާ ވަނީ ބަހުގެ ހަމަލާތަކެއް ދެއްވާފައި. - ފޮޓޯ: މުހައްމަދު ޝަރުހާން/ މިހާރު\nމިއޮތީ ބަލި ނުކުރެވޭނެ ޓީމެއް، އިދިކޮޅު ޓީމު މޮޅުވާން ޖެހޭނީ ކުޅެގެން: މަސީހު\n26 އޯގަސްޓް 2016 - 23:02 72 comments\nރައީސް އަބްދުﷲ ޔާމީންގެ ފަހަތްޕުޅުގައި އޮތީ މޮޅަށް ކުޅޭ ޓީމު ކަމަށާއި އިދިކޮޅު ޓީމު މޮޅުވާން ޖެހޭނީ ކުޅެގެން ކަމަށް ވިދާޅުވެ ރައްޔިތުންގެ މަޖިލީހުގެ ރައީސް އަބްދުﷲ މަސީހު އިދިކޮޅު ފަރާތްތަކަށް މިރޭ ވަރަށް ބޮޑަށް ފާޑު ވިދާޅުވެއްޖެ އެވެ.\nފުވައްމުލަކުގައި ޕީޕީއެމުން ބޭއްވި ޖަލްސާގައި ވާހަކަ ދައްކަވަމުން މަސީހު ވިދާޅުވީ ކޮންމެ ދުވަހަކު ވެސް ސިޔާސީ ދަނޑުގައި ކުޅެގެން މޮޅުވަނީ ރައީސް އަބްދުﷲ ޔާމީންގެ ޓީމު ކަމަށެވެ. އަދި 2018ގައި ރިޔާސީ ތަށި ލިބިވަޑައިގަންނަވާނީ ރައީސް ޔާމީނަށް ކަމަށް އޭނާ ވިދާޅުވި އެވެ.\nފުޓްބޯޅަ މެޗެއްގައި ހިނގާ ކަންކަމުން މިސާލު ނަންގަވަމުން މަސީހު ވިދާޅުވި ގޮތުގައި އިދިކޮޅު ބޭފުޅުންނަށް ބޯޅަ ނުލިބުމުން، މަސައްކަތް ކުރައްވަނީ "ދަތިއަޅުވައި ވައްޓާލައިގެން" ބޯޅަ ހޯދުމަށެވެ. އަދި ކުޅިވަރުގެ ރޫހާ އެއްގޮތަށް އިދިކޮޅު ބޭފުޅުން ކުޅުއްވަން މަސައްކަތް ނުކުރައްވާ ކަމަށް އޭނާ ވިދާޅުވި އެވެ.\n"އިދިކޮޅު އެއްވެސް ބޭފުޅަކަށް ހިފަހައްޓާނުލެވިގެން މިދަނީ. ނުހިފެހެއްޓޭތީ މި ހަދާ ގޮތަކީ އަޅުގަނޑުމެން ބޯޅަ ހިފަހައިގެން ދާއިރު ސޯޓު ބާލަން އުޅެނީ. އަޅުގަނޑުމެންގެ ޖާޒީ ބާލަން އުޅެނީ، އެހެނެއް މޮޅެއް ނުވާނެ، މޮޅުވާން ޖެހޭނީ ކުޅެގެން،" މަސީހް ވިދާޅުވި އެވެ.\nމަސީހު ވިދާޅުވީ ސަރުކާރު ހިނގަމުން ދަނީ ބޭރުގެ ނުފޫޒުތަކުން އެއްކިބާވެގެން ކަމަށާއި ރައީސް ޔާމީން ފަސް އަހަރުގެ ދައުރު ފުރިހަމަ ކުރައްވާނެ ކަމަށެވެ. ސަރުކާރު ވައްޓާލުމަށް ބަޔަކު މަސައްކަތްކުރަމުން ދިޔަ ނަމަވެސް އެކަން ކާމިޔާބު ނުވާނެ ކަމަށް މަސީހު ވިދާޅުވި އެވެ.\nމި ޖަލްސާގައި ވާހަކަ ދައްކަވަމުން ޑިފެންސް މިނިސްޓަރު އާދަމް ޝަރީފް ވިދާޅުވީ ބަޣާވާތަކުން ސަރުކާރު ބަދަލު ކުރަން ކުރާ މަސައްކަތްތަކާ ދެކޮޅަށް، ހުރި ހުރިހާ ވަސީލަތްތަކެއް ބޭނުންކުރާނެ ކަމަށެވެ.\nމިނިސްޓަރު ވިދާޅުވި ގޮތުގައި ވެރިކަމެއް ބަދަލުކުރަން ބޭނުންވެއްޖެނަމަ، އެކަން ކުރަން ޖެހޭނީ ރައްޔިތުން މަޖިލީހުން ވޯޓު ނަގައިގެންނެވެ. އެ ނޫން ގޮތަކަށް ވެރިކަން ބަދަލުކުރުމަކީ ބަޣާވާތް ކުރުން ކަމަށާއި ސަލާމަތީ ބާރުތަކުން އެކަމަށް ފުރުސަތު ނުދޭނެ ކަމަށް އޭނާ ވިދާޅުވި އެވެ.\n"އަޅުގަނޑުމެން ވަރަށް ރަނގަޅަށް މި ދަނީ ސިޔާސީ މަސްރަހުގައި ކަންތައް ހިނގަމުންދާ ގޮތް ވަރަށް ރަނގަޅަށް ބަލަމުން، އަސްކަރިއްޔާ އާއި ސަރުކާރުގެ ބާރުތައް ހުރި ހުރިހާ މުއައްސަސާއެއް ގުޅި މިއޮތީ ލާމެހިފައި، އަސްކަރިއްޔާގެ ބާރުތަކުން ސަރުކާރު ބަދަލުކުރުމަށް ފުރުސަތެއް ނުދޭނަން،" އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ފުވައްމުލައް އިދިކޮޅު ފަރާތްތައް އަބްދުﷲ މަސީހް މުހައްމަދު މޯލްޑިވްސް ޔުނައިޓެޑް އޮޕޮޒިޝަން


Resorteh Hadhaane Falheh Dhinumah Gasim Edhihjje ރިިސޯޓެއް ހަދާނެ ފަޅެއް ދިނުމަށް ގާސިމް އެދިއްޖެ – Huvadhoo News Resorteh Hadhaane Falheh Dhinumah Gasim Edhihjje Huvadhoo News\nރިިސޯޓެއް ހަދާނެ ފަޅެއް ދިނުމަށް ގާސިމް އެދިއްޖެ\nރިސޯޓެއް ހެދުމަށް މީގެ ކުރިން ދޫކޮށްފައިވާ ތ. އެލާ ސަރުކާރަށް ނަގާފައިވާތީވެ ބަދަލުގައި އެހެން ރަށެއް ދިނުމަށް އެދި ވިލާ ކުންފުންނީގެ ޗެއާރމަން ގާސިމް އިބްރާހިމް، ޓޫރިޒަމް މިނިސްޓްރީއަށް ސިޓީއެއް ފުނުވައިފިއެވެ.\nގާސިމް އިބްރާހިމް މިނިސްޓަރ މައުސޫމް އަށް ފުނުވި ސިޓީ އާންމު ވެފައިވާއިރު މިސިޓީ އަކީ ސައްހަ އެއްޗެކަން ގާސިމް ވަނީ ކަށަވަރުކޮށްދެއްވާފައެވެ.\nކައިރި ސަރަހައްދަކުން ރިޒޯޓެއް ތަރައްގީ ކުރުމަށް ކުރިން ހުށައަޅާފައިވާ ތ.ކަނިމީދޫ އާއި ތ.ކަޅުފަހަލަފުށި ދެވެން ނެތް ކަމަށް ސަރުކާރުން އަންގާފައިވާ ކަމަށާއި، އެހެން ކަމުން އެ ސަރަހައްދުގައި ރިޒޯޓެއް ތަރައްގީ ކުރެވެން ނެތް ކަމަށް ވިލާ ކުންފުނިން ވަނީ ބުނެފައެވެ. އެހެން ކަމުން އދ.ފެންފުށީގެ ހުޅަނގު އުތުރު ފަޅުން ބިން ހިއްކައިގެން ރިސޯޓެއް ތަރައްގީ ކުރުމަށްޓަކައި އެފަޅު ހަމަޖައްސަވައި ދިނުމަށް ގާސިމް ވަނީ އެދިވަޑައިގެންފައެވެ.\nގާސިމް ވަނީ އެއްބަސްވުމުގެ މުއްދަތު 99 އަހަރަށް ހަމަޖެއްސުމަށް އެދިފައެވެ. މި ގޮތަށް ހަމަޖެއްސުމަށް އެދުނު ސަބަބު ސާފުކޮށްދެއްވާ ވިދާޅުވީ އެތާގައި ރިސޯޓެއް ހެދުމަށްވުރެ ފަޅު ހިއްކައިގެން ރިސޯޓެއް ހެދުމަށް ބޮޑެތި ހަރަދުތަކާއި ގިނަ މަސައްކަތްތަކެއް ކުރަންޖެހޭނެތީ ކަމުގައެވެ.\nތ. އެލާ ސަރުކާރަށް ނަގާފައި ވަނީ ވޭމަންޑޫ-ކިނިބިދޫ ކޯޒްވޭގެ ތެރެއަށް އެރަށް ވަންނާތީވެ ކަމަށް ވަނީ ބެލެވިފައެވެ. ވޭމަންޑޫ ކިނބިދޫ ކޯޒްވޭ އަކުން ގުޅުވާލުމަކީ ރައީސް ސޯލިހުގެ ރިޔާސީ ވައުދުފުޅެކެވެ.\nޤާރޫން ގެ ދަހިވެތިކަން އެބަހުރި


ޕްރޮޖެކްޓް އޮފިސަރގެ މަޤާމަށް މީހަކު ހޯދުން\nމިއިދާރާގެ ނަމްބަރ: IUL) 352-A/2019/16) ) ( ޖުލައި 2019) އިޢުލާނަށް އެއްވެސް ފަރާތަކުން ވަޒީފާ ލިބުންއެދި ހުށަހަޅާފައިނުވާތީ، މިމަޤާމަށް މީހަކު ހޯދުމަށް 02 ވަނަ ފަހަރަށް އިޢުލާން ކުރަމެވެ.\nއަރިއަތޮޅު ދެކުނުބުރީ ދަނގެތީ ކައުންސިލްގެ އިދާރާ، އދ. ދަނގެތި\n-/700ރ (ހަތްސަތޭކަ ރުފިޔާ)\nސިވިލް ސަރވިސްގެ މުއައްޒަފުންނަށް ހަމަޖެހިފައިވާ އުޞޫލުން އިތުރުގަޑީގެ ފައިސާ. (މީގެއިތުރުން މަޤާމަށް އިތުރު ޢިނާޔަތެއް ކަނޑައަޅާފައިވާނަމަ އެ ޢިނާޔަތްތައް)\nތަރައްޤީގެ މަޝްރޫޢުތަކާއި އެކިޕްރޮޖެކްޓްގެ މަސައްކަތްތައް، ކަނޑައެޅި ހަމަޖެހިފައިވާ ގޮތުގެ މަތިން ހިންގުމާއި ބެލެހެއްޓުން.\nޢިމާރާތްކުރުމުގެ ހުއްދަ ދިނުމުގެ ކަންތައްތައް ހިންގުމާއި ބެލެހެއްޓުން.\nފަތުރުވެރިކަމާއިގެސްޓްހައުސްއާއި ގުޅުންހުރި މަސައްކަތްތައް ހިންގައި ބެލެހެއްޓުން.\nމަޝްވެރިކަމާއި، ދަނޑުވެރިކަމުގެ މަސައްކަތްތައް ހިންގައި ބެލެހެއްޓުން.\nބިދޭސީންނާއި ގުޅުންހުރި މަސައްކަތްތައް ހިންގައި ބެލެހެއްޓުން.\nބަނދަރާއި ގުޅުންހުރި މަސައްކަތްތައް ބެލެހެއްޓުން.\nގުޅުންހުރި މަސައްކަތްތަކުގެ ލިޔުންތަކާއި، ރިޕޯޓްތައް ލިޔެ ތައްޔާރުކުރުމާއި ފައިލްކުރުން\nކައުންސިލްގެ ބެލުމުގެ ދަށުގައިވާ ޢިމާރާތްތަކާއި ތަންތަނުގެ މެއިންޓަނަންސް ކަންތައްތައް ރިޕޯޓްކޮށް ކުރުވުން.\nއެކިއެކި ސާރވޭތަކުގެ މަސައްކަތްތައް ބެލެހެއްޓުން.\nޕްރޮޖެކްޓް މެނޭޖްމަންޓް ނުވަތަ ބިޒްނަސް މެނޭޖްމަންޓް ނުވަތަ ބިޒްނަސް އެޑްމިނިސްޓްރޭޝަން ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން\n1- ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށްއެދޭ ފޯމް. (މި ފޯމް ސިވިލް ސަރވިސް ކޮމިޝަންގެ ވެބްސައިޓުން އަދި މި އިދާރާގެ ކައުންޓަރުން ލިބެން ހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 31 ޖުލައި 2019 ވާ ބުދަ ދުވަހުގެ 12:00 ގެ ކުރިން، އަރިއަތޮޅު ދެކުނުބުރީ ދަނގެތީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) އަދި ފެކްސް 6680533 މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އަދި ޕްރެޒެންޓޭޝަން އޮންނާނީ، 2019 އޯގަސްޓް 1 އާ6އާއި ދެމެދު ދަނގެތީ ކައުންސިލްގެ އިދާރާގައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ 6680888 ނަންބަރު ފޯނާއިއެވެ. ފެކްސް ނަންބަރަކީ 6680533 އެވެ. އީމެލް ކުރާނީ [email protected] އަށެވެ.\n- ީPDF Iulaan


America sifain Iraq gai 2,200 ah madhu kuranee\nއެމެރިކާގެ ސިފައިން އިރާގުގައި 2،200 އަށް މަދު ކުރަނީ\nއެމެރިކާ ސިފައިން އިރާގުގައި ހަރަކާތްތެރި ވަނީ: ސިފައިންގެ އަދަދު ވަނީ މަދު ކުރަން ނިންމާފައިި\nއިރާގުގައިތިބި އެމެރިކާގެ ސިފައިންގެ އަދަދު މަދުކުރަން ނިންމައި އެމެރިކާ ސަރުކާރުން ރަސްމީކޮށް އިއުލާން ކޮށްފި އެވެ. އެމެރިކާގެ ސެންޓްރަލް ކޮމާންޑުން ބުނި ގޮތުގައި މިހާރު އިރާގުގައި ތިބި އެމެރިކާގެ 5،200 ސިފައިންގެ ތެރެއިން 3،000 ސިފައިން މި މަހުގެ ތެރޭގައި މަދު ކުރާނެ އެވެ.\nމިއީ ވަރަށް ކުރީއްސުރެ ވެސް އުންމީދު ކުރަމުން އައި ކަމެކެވެ. މި ނިންމުގެ ތެރޭގައި އަފްޣާނިސްތާނުގައި ތިބި ސިފައިން މަދު ކުރުން ވެސް ހިމެނެ އެވެ.\nސެންޓްރަލް ކޮމާންޑުގެ ވެރިޔާ، މެރިން ޖެނެރަލް ފްރޭންކް މެކެންޒީ އިރާގަށް ކުރެއްވި ދަތުރުފުޅެއްގެ ތެރޭގައި ވިދާޅުވީ މިހާރު ވެސް އިރާގު ގެ ސިފައިންނަށް ތަމްރީނުތައް ދެމުން ދަނީ އެމީހުންގެ ގާބިލްކަން އިތުރުކޮށް އެމެރިކާގެ ސިފައިންގެ މައްޗައް ބަރޯސާވުން ކުޑަކޮށް އެމެރިކާ ސިފައިން އިރާގުން މަދު ކުރުމުގެ ބޭނުމުގައި ކަމަށެވެ. އިރާގު ސިފައިންނަށް މިހާރު އައިއެސްއައިއެސްއާ ކުރިމަަތިލުމުގެ ފުރިހަމަ ގާބިލްކަން ލިބި ގައުމުގެ އިސްތިގްލާލު ހިމާޔަތް ކުރެވޭނެ ކަމަށް ވެސް އޭނާ ވިދާޅުވި އެެވެ.\nމިދިޔަ ޖޫން މަހު އެމެރިކާ އާއި އިރާގުން އެއްބަސްވެފައި ވަނީ އަވަސް މުއްދަަަަަތެއްގެ ތެރޭގައި އިރާގުގައި ތިބި އެމެރިކާގެ ސިފައިންގެ އަދަދު މަދު ކުރުމަށެވެ. އަދި އިރާގުގައި ދާއިމީ ކޮށް އެމެރިކާގެ މިލިޓަރީ ބޭހެއް ގާއިމް ކުރުމާއި ސިފައިން ބޭތިއްބުމުގެ ވިސްނުމެއް އެމެރިކާ ސަރުކާރުން ނުގެންގުޅޭނެކަން ވެސް ހާމަކޮށްފައި ވެއެވެ.\nއިރާގުގައި އެމެރިކާ ސިފައިންގެ ބޮޑު ފައުޖެއް ތިބީ އިސްލާމީ ހަރުކަށި ފިކުރުގެ އައިއެސްއައިއެސް އާއި ހަނގުރާމަ ކުރާށެވެ. ނަމަވެސް އިރާގު ސިފައިން މިހާރު ވަނީ އެމިހުން އަމިއްލައަށް އައިއެސްއައިއެސްގެ ހަނގުރާމަވެރިންނާއި ކުރިމަތިލުމުގެ ގާބިލްކަން އެމެރިކާގެ ސިފައިންގެ ތަމްރީނުތަކުން ހާސިލްކޮށްފަ އެވެ.\nއިރާގުގައި ތިބި އެމެރިކާގެ ސިފައިންގެ އަދަދު މަދުކުރުމުން ބާކީ ތިބި ސިފައިންގެ މަސައްކަތަކަށް ވާނީ އައިއެސްއައިއެސް އާއި ދެކޮޅަށް އިރާގު ސިފައިން ހިންގާ އޮޕަރޭޝަންތައް ކުރިއަށް ގެންދިއުމަށް އިރާގު ސިފައިންނަށް އިރުޝާދު ދިނުމާއި އެހީތެރިވެ ދިނުމެވެ.\nއެމެރިކާ ސިފައިން އިރާގަށް ފުރަތަަމަ އެރީ 2003 ގަ އެވެ. އަދި އިރާގުން ފޭބީ 2011 އިގަ އެވެ. ދެވަނަ ފަހަރަށް އެރީ އައިއެސްއައިއެސް އިން އިރާގަށް އަރައި އެ ގައުމުގެ ބޮޑުބަޔަކަށް އަތްގަދަ ކުރުމާއި ގުޅިގެންނެވެ.


LIVE: Raajjey Ge Haalath Rangalhu, India Ge Haalath Control In Nattaalafai - Vaguthu\nރާއްޖޭގެ ހާލަތު ރަނގަޅު، އިންޑިއާ ކޮންޓްރޯލުން ނައްޓާލާފައި!\nމިއަދު އިރުއޮއްސި 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި އިތުރު 85 މީހަކު ރާއްޖެ އިން ކޮވިޑް-19 އަށް ފައްސިވެއްޖެ\nBREAKING NEWS: Miadhu Covid Ah Fassivee 85 Meehun https://t.co/oUwS2s1zeK\n— Vaguthu Online (@VaguthuOnline) April 14, 2021\nCovid In Rakkatherive, Chutty Ah Gina Bayaku Dhaan Beynun Vefaivaa Gibraltar!https://t.co/efvz5RR9Oo\nޗައިނާ އާއި ރަޝިއާއިން ގައުމުތަކަށް ވެކްސިން ހަދިޔާކުރާތީ އެމެރިކާ ކަންބޮޑުވޭ.\nRussia Aai China In Gaumuthakah Vaccine Hadhiyaa Kuraathee America Kanboduvey https://t.co/CLAnl8kcda\nކޮވިޑް-19 އިން ރައްކާތެރިވުމަށް އެސްޓްރާޒެނެކާ އާއި އޮކްސްފޯޑް ޔުނިވަސިޓީ ގުޅިގެން އުފެއްދާފައިވާ ކޮވިޝީލްޑް ވެކްސިން ބޭނުން ކުރުން ޑެންމާކުން ހުއްޓާލައިފި\nBREAKING | Denmark In AstraZeneca Vaccine Beynun Kurun Huhtaalaifihttps://t.co/bS7YkJPBcX\nއިންޑިއާގެ ހަރިޑްވާރް ސިޓީ ގައި ބޭއްވި ކަމްބް މެލާ މަހާސިންތާގައި ބައިވެރިވި މީހުންގެ ތެރޭގައި ކޮވިޑް-19 ފެތުރިއްޖެ.\nIndia Gai Budhu Dheenuge Meehun Beyvvi Mahaasintha Akun Covid Fethurijjehttps://t.co/kRJiQpGJQM\nކޮންޓްރޯލް ވުމެއް ނެތި އަދިވެސް ހަލުވިކަމާއި އެކު ފެތުރެމުން އަންނަ ކޮވިޑް-19ގެ ޝިކާރަ އަކަށްވެ ޕޮލޭންޑުން އިތުރު 903 މީހަކު މަރުވެއްޖެ.\nBREAKING | Covid-19: Poland In Ithuru 803 Meehaku Maruvejjehttps://t.co/2L3fVVqRQd\nތ. އޮމަދޫއިން ކޮވިޑް-19 އަށް މީހަކު ފައްސިވުމާއި ގުޅިގެން އެރަށަށް އަރާ ފޭވުން މަނާ ކޮށްފި\nBREAKING | Omadhoo In Meehaku Fassive, Rashah Araa Feybun Manaa Koffihttps://t.co/cdnQmruXg9\nކޮވިޑް-19 އިން ދިފާއުވުމަށް އެމެރިކާއިން އުފައްދާފައިވާ ޖޯންސަން އެންޑް ޖޯންސަން ވެކްސިން ދިން އެގައުމުގެ މީހަކު މަރުވެއްޖެ\nJohnson And Johnson Vaccine Dhin Meehaku Maruvejjehttps://t.co/hNac6IbFIs\nތ. ކިނބިދޫން އިތުރު ހަތް މީހަކު ކޮވިޑް-19 އަށް ފައްސިވެއްޖެެ.\nBREAKING | Kinbidhoo In Ithuru7Meehaku Covid Ah Fassi Vejjehttps://t.co/1vl9JjvknO\nBREAKING | Covid-19: Brazil In Ithuru 3600 Maruhttps://t.co/NtQ6mBvdBe\n— Vaguthu Online (@VaguthuOnline) April 13, 2021\nއެމެރިކާއިން އިތުރު 185,248 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 1,026 މީހަކު މަރުވެއްޖެ. އެޤައުމުން މިހާތަނަށް ޖުމްލަ 13,871,321 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 172,115 މީހަކު ވަނީ މަރުވެފައި.\nބްރެޒިލް އިން އިތުރު 80,157 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 3,687 މީހަކު މަރުވެއްޖެ. އެޤައުމުން މިހާތަނަށް ޖުމްލަ 13,601,566 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 358,718 މީހަކު ވަނީ މަރުވެފައި.\nއެމެރިކާއިން އިތުރު 74,687 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 802 މީހަކު މަރުވެއްޖެ. އެޤައުމުން މިހާތަނަށް ޖުމްލަ 32,066,528 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 577,163 މީހަކު ވަނީ މަރުވެފައި.\nތުރުކީން އިތުރު 59,187 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 273 މީހަކު މަރުވެއްޖެ. އެޤައުމުން މިހާތަނަށް ޖުމްލަ 3,962,760 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 34,455 މީހަކު ވަނީ މަރުވެފައި.\nފްރާންސުން އިތުރު 39,113 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 345 މީހަކު މަރުވެއްޖެ. އެޤައުމުން މިހާތަނަށް ޖުމްލަ 5,106,329 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 99,480 މީހަކު ވަނީ މަރުވެފައި.\nއާޖެންޓީނާ އިން އިތުރު 27,001 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 217 މީހަކު މަރުވެއްޖެ. އެޤައުމުން މިހާތަނަށް ޖުމްލަ 2,579,000 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 58,174 މީހަކު ވަނީ މަރުވެފައި.\nއީރާނުން އިތުރު 24,760 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 291 މީހަކު މަރުވެއްޖެ. އެޤައުމުން މިހާތަނަށް ޖުމްލަ 2,118,212 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 65,055 މީހަކު ވަނީ މަރުވެފައި.\nކޮލަމްބިއާ އިން އިތުރު 16,377 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 326 މީހަކު މަރުވެއްޖެ. އެޤައުމުން މިހާތަނަށް ޖުމްލަ 2,569,314 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 66,482 މީހަކު ވަނީ މަރުވެފައި.\nއިޓަލީން އިތުރު 13,447 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 476 މީހަކު މަރުވެއްޖެ. އެޤައުމުން މިހާތަނަށް ޖުމްލަ 3,793,033 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 115,088 މީހަކު ވަނީ މަރުވެފައި.\nޕޮލޭންޑުން އިތުރު 13,227 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 644 މީހަކު މަރުވެއްޖެ. އެޤައުމުން މިހާތަނަށް ޖުމްލަ 2,599,850 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 59,126 މީހަކު ވަނީ މަރުވެފައި.\nޔޫކްރޭނުން އިތުރު 11,680 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 457 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1,872,785 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 37,758 މީހަކު ވަނީ މަރުވެފައި.\nޖަރުމަންވިލާތުން އިތުރު 10,772 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 298 މީހަކު މަރުވެއްޖެ. އެޤައުމުން މިހާތަނަށް ޖުމްލަ 3,031,836 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 79,408 މީހަކު ވަނީ މަރުވެފައި.\nފިލިޕީންސުން އިތުރު 8,571 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 137 މީހަކު މަރުވެއްޖެ. އެޤައުމުން މިހާތަނަށް ޖުމްލަ 884,783 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 15,286 މީހަކު ވަނީ މަރުވެފައި.\nއިރާގުން އިތުރު 8,179 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 39 މީހަކު މަރުވެއްޖެ. އެޤައުމުން މިހާތަނަށް ޖުމްލަ 941,078 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 14,796 މީހަކު ވަނީ މަރުވެފައި.\nރަޝިޔާ އިން އިތުރު 8,173 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 338 މީހަކު މަރުވެއްޖެ. އެޤައުމުން މިހާތަނަށް ޖުމްލަ 4,657,883 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 103,601 މީހަކު ވަނީ މަރުވެފައި.\nނެދަލޭންޑްސް އިން އިތުރު 6,685 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 31 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1,364,025 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 16,822 މީހަކު ވަނީ މަރުވެފައި.\nކެނެޑާއިން އިތުރު 6,672 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 34 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1,077,688 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 23,390 މީހަކު ވަނީ މަރުވެފައި.\nޕެރޫ އިން އިތުރު 6,387 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 259 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1,659,707 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 55,489 މީހަކު ވަނީ މަރުވެފައި.\nސްޕެއިން އިން އިތުރު 6,292 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 100 މީހަކު މަރުވެއްޖެ. އެޤައުމުން މިހާތަނަށް ޖުމްލަ 3,376,548 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 76,625 މީހަކު ވަނީ މަރުވެފައި.\nބަންގްލަދޭޝް އިން އިތުރު 6028 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 69 މީހަކު މަރުވެއްޖެ. އެޤައުމުން މިހާތަނަށް ޖުމްލަ 697,985 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 9,891 މީހަކު ވަނީ މަރުވެފައި.\nModerna Vaccine Jehumun,6Mahaai Hamayah Covid In Rahkaatheri Kohdhey Kamah Dhakkaifihttps://t.co/rJcjbDsmzk\nCovid-19: America In Bali Jehunu Meehun Ge Adhadhu 32 Million Ahhttps://t.co/97Vs4QYLSn\nCovid-19: Adhadhu Thah Madhuvanee Furabandhu Ge Sababun, Vaccine Dheythee Eh Noon - Borishttps://t.co/fMLwru0Rve\nBREAKING | Covid-19: India In Record Adhadhakah Meehun Fassive, Ithuru 1000 Ahvure Gina Maruhttps://t.co/eC3VDpe1cI\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދު ވަރަށް ބޮޑަށް އިތުރުވެ، މިދިޔަ މަހު ކަންބޮޑުވުންތައް އިންތިހާއަށް ދިޔަ ނަމަވެސް މިހާރު އަދަދުތައް އަންނަނީ މަދުވަމުންނެވެ. ކޮވިޑަށް ފައްސިވާ މީހުންގެ އަދަދު މިއަދު ވަނީ ފާއިތުވި ތިން މަސް ދުވަހުގެ ތެރޭގައި ދަށަށް ނުދާ މިންވަރަށް ދަށަށް ގޮސްފައެވެ.\nމިއަދު ރާއްޖެ އިން ކޮވިޑަށް ފައްސިވީ 58 މީހުންނެވެ. މިއަދު ކޮވިޑަށް ޓެސްޓް ކޮށްފައި ވަނީ 2645 މީހުންނެވެ.\nމިއަދު މާލެ އިން ކޮވިޑަށް ފައްސިވީ 36 މީހުންނެވެ. އަތޮޅުތެރޭގައި މީހުން ދިރިއުޅޭ ރަށްތަކުން 11 މީހުން އަދި ރިސޯޓްތަކުން އިތުރު 11 މީހުން މިއަދު ކޮވިޑަށް ފައްސިވިއެވެ. ކޮވިޑް ޖެހިގެން ހޮސްޕިޓަލްގައި އެޑްމިޓް ކޮށްފައިވާ މީހުންގެ އަދަދު މިއަދު ވަނީ 62 އަށް މަދުވެފައެވެ.\nމިއަދަކީ ޖަނަވަރީ މަހުގެ 21 ވަނަ ދުވަހަށް ފަހު ރާއްޖެ އިން އެންމެ މަދުއަދަދެއްގެ މީހުން ކޮވިޑް-19 އަށް ފައްސިވި ދުވަހެވެ.\nރާއްޖޭގެ ހާލަތު ރަނގަޅުވަމުން އަންނައިރު ރާއްޖެ އާއި އެންމެ ކައިރީގައި އޮތް އެއްގައުމު ކަމަށްވާ އިންޑިއާގެ ހާލަތު އަންނަނީ ދުވަހަކަށްވުރެ ދުވަހެއް ގޯސްވަމުންނެވެ. މިއަދު އިންޑިއާ އިން ކޮވިޑަށް ފައްސިވި މީހުންގެ އަދަދު ވަނީ ދެލައްކަ އާއި ކައިރިކޮށްފައެވެ.\nBREAKING NEWS: Control Eh Nethi India Ge Maharashtra Ga Covid Fethureythee Harukashifiyavalhuthah Alhaifi https://t.co/hqAJ0wvyUX\nBREAKING NEWS: Miadhu Covid Ah Fassivee 58 Meehun https://t.co/cdKODd1TiX\nއޭޕްރީލް 14, 2021 00:53\nއަދި މާ ރަނގަލު ވާނެ ޓެސްޓް ކުރާ އަދަދު މަދު ކޮށްލީމަ.\nއޭޕްރީލް 14, 2021 12:42\nމި މީހުންގެ އަނގަ ވިހަ ހައްތަހާވެސް


ރައީސުލްޖުމްހޫރިއްޔާ މުޙަންމަދު ނަޝީދު، ދިވެހިރާއްޖޭގެ އަޑު މެދުވެރިކުރައްވައި ދެއްވި ދެވަނަ ރޭޑިއޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު، ދިވެހިރާއްޖޭގެ އަޑު މެދުވެރިކުރައްވައި ދެއްވި ދެވަނަ ރޭޑިއޯ ޚިޠާބު\n12 ޖޫން 2009، ރިފަރެންސް: PRO/RMN/2009/201\nމިއަދަކީ 12 ޖޫން 2009 ވީ ހުކުރު ދުވަސް. އަޅުގަނޑު އަނެއްކާވެސް ތިޔަބޭފުޅުންނާ، ރާއްޖޭގެ ލޮބުވެތި ރައްޔިތުންނާ މި ބައްދަލުކޮށްލީ، މިހުކުރު ދުވަހު އަޅުގަނޑުގެ ހިތުގެ ތެރޭގައި ހުރި ބައެއް ވާހަކަ ތިޔަބޭފުޅުންނާއެކު ޙިއްޞާ ކޮށްލުމަށްޓަކައި.\nއެންމެ ފުރަތަމަވެސް ދަންނަވަން އޮތް ވާހަކައަކީ، އަންޓާރީސް ބޭންޑް. އެއީ، އެނގިވަޑައިގަންނަވާނެ، 1980އިގެ ތެރޭގައި ވަރަށް މަޝްހޫރުވެގެން އައި ދިވެހި މިޔުޒިކީ ފަންނާނުންގެ ބޭންޑެއް. އެ ބޭންޑް މިހާރު އަންނަނީ އަލުން އަނބުރާ ސްޓޭޖަށް ނުކުތުމަށް ތައްޔާރުވަމުން. އަޅުގަނޑު މި އުންމީދު ކުރަނީ، ހުރިހާ ބޭފުޅުންނަށްވެސް ޖުލައި 26ގެ އުފާތަކާ އެކީގައި އަދި ޙަފްލާތަކުގެ ތެރޭގައި، މިބޭންޑްގެ މިޔުޒިކް އަނެއްކާވެސް އަލުން އަނބުރާ އަޅުގަނޑުމެންނަށް އަޑުއިވިގެންދާނެ ކަމަށް. އެއީ، ޒަމާންވީ އަޅުގަނޑުމެންގެ ތަރިން. އެއީ، މި ރާއްޖެއަށް މިޒަމާނުގެ މިޔުޒިކާއިގެން އެންމެ ފުރަތަމަ ހަމަ ނުކުންނެވި ބޭފުޅުންގެ އަޑު. އެބޭފުޅުންގެ މިޔުޒިކް. އަޅުގަނޑަށް ޔަޤީން ހުރިހާ ބޭފުޅުންވެސް މި މިޔުޒިކް އަޑު އައްސަވާހިތްވާނެ.\nމިމަހުގެ 13 ވަނަ ދުވަހު، އެއީ، މާދަމާ އަޅުގަނޑު އެބަ ފުރަން ސްވިޑްންއަށް. ސްވިޑްންއަށް އަޅުގަނޑު މިދާ ދަތުރަކީ، ސްވިޑްންގެ ކުރީގެ ޚާރިޖީ ވަޒީރު އަނާ ލިންދް، އެބޭފުޅާވަނީ ސްވިޑްންގައި މީގެ ދެތިން ހަތަރު އަހަރެއް ކުރީގައި އަވަހާރަކޮށްލެވިފައި. ސްވިޑްންގެ ރަސްގެފާނު، އެބޭފުޅާގެ ހަނދާނުގައި ކޮންމެ އަހަރަކުވެސް އަރުވާ އެބަ އެވޯޑެއް. މި އެވޯޑަކީ، އިންސާނީ ޙައްޤުތަކަށާއި އަދި މޫސުމަށް އަންނަ ބަދަލު، ދުނިޔެއަށް ފާހަގަކޮށްދޭ ފަރާތްތައް، އެ ރަސްގެފާނަށް ފެނިވަޑައިގަންނަވާ ގޮތުގައި ފާހަގަކޮށްދޭ ފަރާތަކަށް އަރުވާ އެވޯޑެއް. މި އެވޯޑާ ގުޅިގެން ފައިސާގެ އިނާމެއްވެސް ލިބޭ. އިރާދަކުރައްވައިގެން، މިފަހަރު އެވޯޑު މިލިބެނީ ދިވެހިރާއްޖެއަށް، އަޅުގަނޑަށް. އަޅުގަނޑު ސްވިޑްންގެ ރަސްގެފާނުގެ ދަޢުވަތަކަށް މިދަނީ މިދެންނެވި އިނާމު ބަލާ. މިއީ އަޅުގަނޑަށް ވަރަށްބޮޑު އުފަލެއް ލިބޭ ކަމެއް. އަޅުގަނޑުގެ ނަޒަރުގައި، މި އެވޯޑު މިލިބެނީ ދިވެހިރާއްޖެއަށް. ރާއްޖޭގެ ރައްޔިތުން، ޚާއްޞަކޮށް، މިދިޔަ ހަތަރު ފަސް އަހަރެއްގެ ތެރޭގައި ދައްކައިދީފި، ދިވެހިންނަށް ޞުލްޙަވެރިކަމާއެކީގައި ޑިމޮކްރަސީގެ މަގަށް އެނބުރެވިދާނެކަން. އެހެންވީމާ، އަޅުގަނޑު ދެކޭގޮތުގައި، އަޅުގަނޑަށް ލިބޭ އިނާމަކީ، އަޅުގަނޑުމެން ރާއްޖޭގެ އަޅުގަނޑުމެން ހުރިހާ ރައްޔިތުންނަށް ލިބޭ އިނާމެއް. އަޅުގަނޑު އުންމީދު ކުރަނީ، ހުރިހާ ރައްޔިތުންވެސް މި އުފަލުގައި ބައިވެރިވެވަޑައިގަންނަވާނެ ކަމަށް.\nމިނިވަން މުސްތަޤިއްލު ބައެއް ކޮމިޝަންތަކަށް ކުރިމަތިލުމުގެ ފުރްޞަތު، މިދިޔަ ބުދަ ދުވަހުވަނީ ހަމަވެފައި. ހަމަވިއިރު ވަރަށްގިނަ ފަރާތްތަކުން މިވަނީ މިކަމަށް ކުރިމަތިލާފައި. އެނގިވަޑައިގަންނަވާނެ، މިހާރުގެ އިޞްލާޙު ކުރެވިފައިވާ ޤާނޫނުއަސާސީގެ ދަށުން އެކުލަވާލަންއެބަޖެހޭ އިލެކްޝަންސް ކޮމިޝަނަކާއި، އެންޓި-ކޮރަޕްޝަން ކޮމިޝަނަކާއި، އަދި ޕްރޮސެކިއުޓަރ ޖެނެރަލެއް. މިއިން ކޮންމެ ކޮމިޝަނަކަށްވެސް ބޭފުޅުންގެ ނަންތައް، ރައްޔިތުންގެ މަޖިލީހަށް ހުށަހަޅަން މިޖެހެނީ ރައީސުލްޖުމްހޫރިއްޔާއަށް، އަޅުގަނޑަށް. އެހެންވީމާ، އަޅުގަނޑުމެން ރައީސުލްޖުމްހޫރިއްޔާގެ އޮފީހުން ވާނީ އިޢްލާނެއް ކޮށްފައި. މި ކޮމިޝަންތަކުގައި ބައިވެރިވެވަޑައިގަންނަވަން ބޭނުންވެލައްވާ ބޭފުޅުންގެ ޝައުޤުވެރިކަން މިއޮފީހަށް ހާމަކޮށްދިނުމަށް، އެކަމުގެ އިޢްލާނެއް ވާނީ ކުރެވިފައި. މި އިޢްލާނަށް އިޖާބަ ދެއްވައި، 130 ފަރާތަކުން ނަން މިއޮފީހަށް ފޮނުއްވާފައި އެބަވޭ. އިލެކްޝަންސް ކޮމިޝަނަށް 56 ފަރާތަކުން އެދިފައި އެބަވޭ. އޭގެތެރޭގައި، އަންހެން ބޭފުޅަކަށް ހިމެނިވަޑައިގަންނަވަނީ، ހަމަ އެންމެ ބޭފުޅެއް. އެންޓި-ކޮރަޕްޝަން ކޮމިޝަނަށް 72 ފަރާތް. އޭގެތެރޭގައި4އަންހެން ބޭފުޅުން. ޕްރޮސެކިއުޓަރ ޖެނެރަލްގެ މަގާމަށް ކުރިމަތިލައްވާފައިވަނީ ދެފަރާތް. އިރާދަކުރެއްވިއްޔާ، މިފެށޭ ހަފްތާގެ ތެރޭގައި، އެބޭފުޅުންގެ ނަންތައް އަޅުގަނޑު ރައްޔިތުންގެ މަޖިލީހަށް ފޮނުވާނަން.\nމިހަފްތާގެ ތެރޭގައި، ޚާއްޞަކޮށް، މިދިޔަ ހަފްތާގެ ތެރޭގައި، އަދި ކުރިއަށް މިއޮތް ހަފްތާގައި، ސަރުކާރުން ހިންގާ ބައެއް ކަންތައްތަކުގެ ތެރޭގައި، ޚާއްޞަ އަހަންމިއްޔަތުކަމެއްދޭނެ ކަމަކީ، ސަރުކާރަށް ލިބެންޖެހޭ ފައިސާ އެއީ، މިދިޔަ އަހަރު ދުވަހު، ޚާއްޞަ ގޮތެއްގައި އަޅުގަނޑު ދަންނަވާނީ، މިސަރުކާރު، ސަރުކާރު ހިންގުމާ ޙަވާލުވީ ދުވަހު މި ދައުލަތަށް، މި ސަރުކާރަށް ލިބެން އޮތް ކަމަށް ހިސާބުތަކުން ފެންނާން ހުރި ފައިސާ. އެފައިސާގެ ޢަދަދު އެބަ އެއްބިލިއަން ރުފިޔާއަށްވުރެ ގިނަވޭ. އޭގެތެރޭގައި އެކިގޮތްގޮތުން، ޓޫރިޒަމްގެ ދާއިރާއިން ލިބެންޖެހޭ ޓެކްސާއި، ރިޒޯޓްތަކުގެ ކުލީގެ ގޮތުގައި ދައުލަތަށް ލިބެންޖެހޭ އެއްބިލިއަނަށްވުރެ ގިނަ ރުފިޔާ އެބަވޭ. އެކިއެކި ރޯޔަލްޓީގެ ގޮތުގައި ދައުލަތަށް ލިބެންޖެހޭ 12.9 މިލިއަން ރުފިޔާ އެބަވޭ. އަދި އެހެންވެސް ކުލީގެ ގޮތުގައި ލިބެން އެބަޖެހޭ 16 މިލިއަން ރުފިޔާއެއް. ކަސްޓަމްސްއަށް ލިބެން އެބަޖެހޭ 116 މިލިއަން ރުފިޔާއެއް. އެހެންވީމާ، މިފައިސާ އަނބުރާ ހޯދުމަކީ، އަޅުގަނޑު ހިތުން ސަރުކާރުގެ ވާޖިބެއް. ސަރުކާރުން އިރާދަކުރެއްވިއްޔާ، ކުރިއަށް މިއޮތް ހަފްތާތަކުގެ ތެރޭގައި، މި މަސައްކަތް ފަށައިގެން ކުރިއަށް ގެންދާނަން.\nއެނގިވަޑައިގަންނަވާނެ، މި ސަރުކާރުގެ މާލީ ސިޔާސަތު އަދި އޭގެ އިތުރުން އިޤްތިޞާދީ ސިޔާސަތާއި، ރައްޔިތުންނަށް ޚިދްމަތް ފޯރުކޮށްދިނުމުގައި، ސަރުކާރުން ގެންގުޅޭ ސިޔާސަތަކީ އަދި ޢަމަލުކުރާ ތަންފީޒު ކުރުމަށް މަސައްކަތް ކުރެވެމުންމިދާ ސިޔާސަތަކީ، ސަރުކާރާއި އަމިއްލަ ފަރާތްތަކާ ގުޅިގެން، ރައްޔިތުންނަށް ޚިދްމަތްތަކެއްދޭން މިވަނީ ނިމިފައި. އެއީ، މި ސަރުކާރުގެ ކޯޕަރަޓައިޒޭޝަން. މީގެތެރޭގައި، ތިންގޮތަކަށް މިކަން ކުރަން ސަރުކާރަށް މިވަނީ ވިސްނިފައި. ފުރަތަމަ މިދަންނަވަނީ، މިހާރު ސަރުކާރުގެ ސަތޭކަ ޕަސެންޓް ޙިއްޞާވާ ކުންފުނިތަކުގެ ޙިއްޞާ، އަމިއްލަ ފަރާތްތަކަށް ދޫކުރުން. އެއީ މިސާލަކަށް، ސްޓެލްކޯ އަދި އެމް.ޑަބްލިޔޫ.އެސް.ސީ ފަދަ ކުންފުނިތައް. އެ ކުންފުނިތަކުގެ ޙިއްޞާ، އަމިއްލަ ފަރާތްތަކަށް ދޫކޮށްލުން.\nއޭގެއިތުރުން އަލަށް ޚިދްމަތްތަކެއް ދޭންވެގެން ސަރުކާރުން އުފެއްދި ކުންފުނިތައް. އެއީ، މިސާލަކަށް ޔޫޓިލިޓީ ކުންފުނިތައް. މި ކުންފުނިތަކުގެވެސް ޙިއްޞާ، އަމިއްލަ ފަރާތްތަކަށް ގަނެވޭގޮތަށް، އަމިއްލަ ފަރާތްތަކަށް މިލްކު ކުރެވޭގޮތަށް ސަރުކާރުން މަސައްކަތް ކުރަމުން މިދަނީ. އަދި ސަރުކާރުގެ ކުންފުނިތަކުގެ އިތުރުން، ސީދާ ސަރުކާރުން ހިންގާ ބައެއް ބާވަތުގެ މަސައްކަތްތައް، އެއީ، ހޮސްޕިޓަލާއި، މަދަރުސާ އާ، މިކަންކަން ހިންގުމުގައިވެސް އަމިއްލަ ފަރާތްތަކުގެ ދައުރު އޮންނަ ގޮތަށް ކަންކުރުން އެއީ، ސަރުކާރުގެ މާލީ ސިޔާސަތަކީ، ވިސްނުމަކީ. މިމަސައްކަތް ކުރަން ރޭވިފައިވާ ގޮތް، ދެން އަޅުގަނޑު ކުޑަކޮށް ހަމަ ދަންނަވާލާނަން.\nއަޅުގަނޑުމެން އެންމެ ފުރަތަމަ، މިބާވަތުގެ މަސައްކަތްތަކުގައި ބައިވެރިވުމަށް ޝައުޤުވެރިކަން ހުރި ފަރާތްތައް ހޯދުމަށް ސަރުކާރުންވާނީ އިޢްލާނު ކޮށްފައި. އެއަށްފަހު، އެފަރާތްތައް ބަލައި، އޭގެތެރެއިން ރަނގަޅު ފަރާތްތަކަށް ޕްރޮޕޯޒަލް ހުށަހަޅަންވާނީ ދަޢުވަތު އެރުވިފައި. އަދި ފަރާތްތަކުން ޕްރޮޕޯޒަލް ހުށަހެޅުއްވީމާ، އެ ޕްރޮޕޯޒަލްތައް ބަލައި، އެ އޮންނަ މިންގަނޑުތަކަކަށް ބަލައި، އެކަމަށް އެންމެ ރަނގަޅު އެކަށީގެންވާ ޤާބިލް ފަރާތަކާ ސަރުކާރުން އެމަސައްކަތްތައް ޙަވާލު ކުރާނަން.\nއެގޮތުން، މިސާލަކަށް، ކަރަންޓް، ފެން، ނަރުދަމާފަދަ އަސާސީ ޚިދްމަތްތައްދޭން އުފެއްދި ޔުޓިލިޓީ ކުންފުނިތަކަށް އިންވެސްޓަރުން ހޯދުމަށްޓަކައި ކުރާ މަސައްކަތްތަކަށް މިއަދު އަޅުގަނޑު ހަމަ ކުޑަ އެއްޗެއް ދަންނަވާލާނަން. ޝައުޤުވެރިކަން ހޯދުމަށް ހުރި ފަރާތްތައް ހޯދުމަށް ސަރުކާރުން އިޢްލާނު ކުރެވުނީ2ފެބްރުއަރީ. 12 ފަރާތަކުން ޝައުޤުވެރިކަން ހާމަކޮށްފައިވޭ. އަދި މީގެތެރޭގައި، ދިވެހިންގެ ތިން ފަރާތަކުންވެސް އެދިފައިވޭ.2ޖޫންގައި ޕްރޮޕޯޒަލް ހުށަހަޅަން އެދި ސަރުކާރުން މިހާރުވަނީ ރިކްއެސްޓް ފޮރ ޕްރޮޕޯޒަލް ނުވަތަ އާރު.އެފް.ޕީ، އެފަރާތްތަކަށް ފޮނުވިފައި. އެއަށްފަހު، އެފަރާތްތަކުން ބިޑް ހުށަހަޅާނީ. އެ ބިޑް ހުށަހަޅަން މިޖެހެނީ 31 ޖުލައި 2009 ވަނަ ދުވަހުގެ ކުރިން. ބިޑް ހުށަހެޅުމަށްފަހު، އެ ބިޑް ބަލައި، މިކަން ކާމިޔާބުކުރާ ފަރާތުން އިޢާދަކުރަނިވި ހަކަތަ، އަދި އެހެން އާ ޓެކްނޯލޮޖީތައް އަޅުގަނޑުމެން މިދެކެނީ، ރާއްޖެއަށް ގެންނާނެ ކަމަށް، ތަޢާރުފު ކުރާނެ ކަމަށް. އަދި ޚިދްމަތްތައް އަގުހެޔޮގޮތަކަށް، ތިމާވެށްޓާ ރަޙްމަތްތެރި ގޮތަކަށް ފޯރުކޮށްދޭނެ ކަމަށް. އޭގެއިތުރުން، ސަރުކާރުން ކަނޑައަޅާފައި ހުންނަ ގަވާއިދުތަކަށް ޙުރްމަތްތެރިކޮށް މިފަރާތްތަކުން ހިތަންޖެހޭނެ. އެއީ، އެންވަޔަރަންމަންޓްގެ ގަވާއިދުތައް. އަދި އެހެންވެސް އެނަރޖީ އޮތޯރިޓީގެ ގަވާއިދުތަކާއި އަދި މިނޫންވެސް ފީ ކަނޑައެޅުމާ މިބާވަތުގެ ހުރިހާ ގަވާއިދަކަށް މި ކުންފުނިތަކުން އިޙްތިރާމް ކުރަން ޖެހޭނެ.\nސަރުކާރުގެ އަނެއް ވަރަށްބޮޑު އަމާޒަކީ،7ޕްރޮވިންސްގައި 7000 ގެ ޢިމާރާތް ކުރުން. އެކަމުގެ ތަފްޞީލުވެސް އަޅުގަނޑު ކުޑަކޮށް ދަންނަވާލާނަން. ޝައުޤު ހުރި ފަރާތްތައް ހޯދުމަށް ސަރުކާރުން އިޢްލާނު ކުރީ 14 ޖަނަވަރީ 2009 ގައި. އެއަށްފަހު މިހާރު 22 ފަރާތަކުން މިވަނީ ޝައުޤުވެރިކަން ހާމަކޮށް، ސަރުކާރަށް ހުށަހަޅާފައި. މީގެތެރޭގައި، ދިވެހިންގެ7ފަރާތް އެދިފައިވޭ. 8 ޖޫންގައި މިހާރު މިވަނީ ބިޑްތައް ހުށަހެޅުމަށް ދަޢުވަތު ދެވިފައި. އެއާ ގުޅޭ ބިޑް ޑޮކިއުމަންޓްތައް އެފަރާތްތަކަށް މިހާރު ފޮނުވިފައިވަނީ. އެފަރާތްތަކުން ބިޑް ހުށަހެޅުމުގެ މުއްދަތު ހަމަވަނީ 10 އޯގަސްޓްގައި. އެއާއެކީގައި މިގޮތުން ބިޑް ކާމިޔާބު ކުރާ ފަރާތްތަކަށް އެރަށްތަކުގެ ލޭންޑް ޔޫސްޑް ޕްލޭނާ އެއްގޮތަށް، ރައްޔިތުންނަށް ފައިދާހުރި ގޮތަކަށް ސަރުކާރުން ކަނޑައަޅާ މިންގަނޑުތަކަކަށް ގެދޮރު ބިނާކުރުމުގެ ޕްރޮގްރާމް ފެށިގެންދާނީ.\nފެނާއި ނަރުދަމާއާއި މަގާއި ބަނދަރު ހެދުންފަދަ ރައްޔިތުންނަށް ކޮންމެހެން ބޭނުންވާ ޚިދްމަތްތަކުގެ މަސައްކަތް، ސަރުކާރުގެ ދާއިރާތަކުން ގެންދަވާނީ ކުރައްވަމުން. އަޅުގަޑުމެން ހަމަ އަނެއްކާވެސް ތަކުރާރުކޮށް ދަންނަވާލަން ބޭނުމީ، މި ސަރުކާރު ދެމި މިއޮންނަނީ އެންމެ ބޭނުމަކަށޭ. އެއީ، ވަޢުދު ފުއްދުމަށޭ. ސަރުކާރުންވާނީ ރައްޔިތުންނަށް ވަޢުދުތަކެއްވެފައި. އިރާދަކުރެއްވިއްޔާ، އަޅުގަނޑުމެން ރައްޔިތުންނަށް އެ ވަޢުދުތައް ފުއްދައިދޭނަން.\nއެންމެ ބޭފުޅުންނަށްވެސް އާދީއްތަ ދުވަހާ ދިމާވާއިރުގައި، އަލުން އަނބުރާ ދަރިވަރުން މަދަރުސާއަށް އެބަ ދާންޖެހޭ. އަޅުގަނޑަށް ޔަޤީން، އާ ޓާރމެއް ފެށޭއިރުގައި، އެ ޓާރމާ ކުރިމަތިލުމަށް، ހުރިހާ ދަރިވަރުންވެސް، ހުރިހާ މައިންބަފައިންވެސް ވަރަށް ބޮޑަށް ތައްޔާރުވަމުންދާނީ.\nހަމައެއާއެކީގައި، ދެން ފާހަގަކޮށްލަން އޮތް ވާހަކައަކީ، ހުޅަނގުގެ ވިއްސާރައާއި ގަދަ އަޅުގަނޑުމެންނާ މި ކުރިމަތިލަނީ. މި މޫސުމުގައި އޮޑިފަހަރު، ފަރަށް އެރުމާއި، ބެހިގެން ދިޔުމާއި، ގަދައިގައި ޖެހުމާ މިބާވަތުގެ ޚަބަރުތައް އަޅުގަނޑުމެންނަށް އިވޭނެ. އުދަވެސް އަރާ ޚަބަރުތައް އަޅުގަނޑުމެންނަށް އެނގޭނެ. ސަރުކާރުން އަދި އަމިއްލަ ފަރާތްތަކުންވެސް މިކަންކަމަށް ޚާއްޞަ ސަމާލުކަމެއް ދެއްވުމަކީ ކޮންމެހެން ބޭނުންތެރި ކަމެއް.\nއަޅުގަނޑުގެ އުންމީދަކީ، އަޅުގަނޑުގެ ދުޢާއަކީ، އަޅުގަނޑުމެންނަށް މިއަދަށްވުރެ އަދި މާ ފާގަތި މާދަމައެއް ލިބުން. އަޅުގަނޑުގެ ދުޢާއަކީ، އަޅުގަނޑުމެން އެންމެންނަށްވެސް ދެދުނިޔޭގެ ބާއްޖަވެރިކަން ލިބުން.\nوالحمد للّـه. ވަރަށްބޮޑަށް ޝުކުރިއްޔާ! السّـلام عليـكم


Velana airport gai 120,000 tonne ge cargo ah khidhumai dhevey terminal eh ge masakkai fashaifi | Mihaaru\nއެއާޕޯޓުގެ އާ ކާގޯ ކޮމްޕްލެކްސް އިމާރާތުގެ ބިންގާ އިކޮނޮމިކް މިނިސްޓަރު މިއަދު ހަވީރު އަޅުއްވައިދެއްވަނީ. ފޮޓޯ: އެމްއޭސީއެލް\nވެލާނާ އެއާޕޯޓުގައި 120،000 ޓަނުގެ ކާގޯއަށް ޚިދުމަތް ދެވޭ ޓާމިނަލެއްގެ މަސައްކަތް ފަށައިފި\n31 ޖެނުއަރީ 2018 - 19:264comments\nވެލާނާ އިންޓަނޭޝަނަލް އެއާޕޯޓު (ވީއައިއޭ) ގައި 120،000 ޓަނުގެ ކާގޯއަށް ޚިދުމަތް ދެވޭ ޓާމިނަލެއް ހަދަން މިއަދު ބިންގާ އަޅައިފި އެވެ.\nއެއާޕޯޓުގައި ހުންނަ މޯލްޑިވްސް އިންފްލައިޓް ކޭޓަރިން (އެމްއައިސީ) ގެ އުތުރުން އޮންނަ ބިމުގައި ހަތަރު ބުރިއަށް ހަދާ އާ ކާގޯ ޓާމިނަލްގައި ކުރިއާ ޚިލާފަށް ކާގޯ ކްރޭންތަކެއް ހުންނާނެ އެވެ. އަދި ތިން ބައެއް އެކުލެވޭ އެ އިމާރާތުގައި 12،000 އަކަމީޓަރު ހުރެ އެވެ.\nވެލާނާ އެއާޕޯޓުގައި މިހާރު ހުންނަ ކާގޯ ޓާމިނަލްގައި ޚިދުމަތް ދެވެނީ 50،000 ޓަނުގެ ކާގޯއަށެވެ.\nރާއްޖޭގެ މައި އެއާޕޯޓުގެ ދެވަނަ ރަންވޭގެ މަސައްކަތް ވެސް ކުރާ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އާ ހަވާލުކޮށްގެން ހަދާ ކާގޯ ޓާމިނަލްގެ ބިންގާ އަޅުއްވައި ދެއްވީ އިކޮނޮމިކް މިނިސްޓަރު މުހައްމަދު ސައީދާއި ބީޔޫސީޖީގެ ޖެނެރަލް މެނޭޖަރު ލީ ސުން އާއި މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ މެނޭޖިން ޑިރެކްޓަރު އާދިލް މޫސާ އެވެ.\nމިއަދުގެ ރަސްމިއްޔާތުގައި ވާހަކަ ދައްކަވަމުން އިކޮނޮމިކް މިނިސްޓަރު ސައީދު ވިދާޅުވީ އެއާޕޯޓް ތަރައްގީކޮށް ނިމޭއިރު އެތަނަށް އަންނަ ކާގޯ ވެސް އިތުރުވެގެން ދާނެ ކަމަށެވެ.\nއެއާޕޯޓުގެ އާ ކާގޯ ކޮމްޕްލެކްސް އިމާރާތުގެ ބިންގާ އެޅުމުގެ ރަސްމިއްތާތުގައި އިކޮނޮމިކް މިނިސްޓަރު މުހައްމަދު ސައީދު ވާހަކަދައްކަވަނީ. ފޮޓޯ: އެމްއޭސީއެލް\n"އެއާޕޯޓުގެ ދެވަނަ ރަންވޭއަކާއި ކެޕޭސިޓީ މިހާރަށް ވުރެ އެތައް ގުނައެއް ބޮޑުވެގެން އަންނައިރު ކާގޯގެ ދައުރު ވަރަށް ބޮޑުވާނެ. މިހާރު ޖައްސާ މަތިންދާބޯޓަށް ވުރެ އެތައް ގުނައެއް އިތުރުވެގެން ދާނެ. އަދި އެ މަތިންދާބޯޓުތަކުން ހަމައެކަނި އުފުލާނީ ޕެސެންޖަރުންނެއް ނޫން. ވަރަށް ގިނަ އަދަދަކަށް ކާގޯ ދިވެހިރާއްޖެއަށް އުފުލާނެ މުސްތަގުބަލުގައި،" މިނިސްޓަރު ވިދާޅުވި އެވެ.\nވެލާނާ އިންޓަނޭޝަނަލް އެއާޕޯޓްގެ އާ ކާގޯ ޓާމިނަލްގެ ކުރެހުމެއް\nސައީދު ވިދާޅުވިގޮތުގައި، ވެލާނާ އެއާޕޯޓަށް ދެ ވައްތަރެއްގެ ކާގޯ އުފުލާ ކަމަށް އަންދާޒާ ކުރެވެ އެވެ. އަދި ކުރިއަށް އޮތްތަނުގައި އެތައް ގުނައެއްގެ ކާގޯ އިތުރުވެގެން ދާނެ ކަމަށް ވެސް މިނިސްޓަރު ވިދާޅުވި އެވެ.\nއެމްއޭސީއެލްގެ މެނޭޖިން ޑިރެކްޓަރު އާދިލް ވިދާޅުވީ ވެލާނާ އެއާޕޯޓުގައި މިހާރު ހުރި ކާގޯ ޓާމިަނަލަކީ އެފަދަ ޓާމިނަލެއްގެ ސިފައިގައި ތައްޔާރު ކޮށްފައިވާ ތަނެއް ނޫން ކަމަށެވެ.\n"އެހެންވެ އެތަނުގައި އެންމެ ފުރިހަމަ ޚިދުމަތެއް ނުދެވުމަކީ އެކަށީގެންވާ ކަމެއް. ޚާއްސަކޮށް ތަނުގެ ޖާގައިގެ ދަތިކަމާއި ބައެއް ކަހަލަ އިކުއިޕްމަންޓްތައް ގާއިމުވެފައި ނުވާކަން ފާހަގަކުރަން،" އޭނާ ވިދާޅުވި އެވެ.\nއާދިލް ވިދާޅުވީ އެއާޕޯޓުގެ އާ ކާގޯ ޓާމިނަލަށް ޚިދުމަތް ދިނުމަށް ޚާއްސަ ޖެޓީއެއް ހަދައި އެ ޖެޓީގައި ކްރޭންތައް ހަރުކުރާނެ ކަމަށެވެ. އަދި އެތަނުން ޚިދުމަތް ހޯދާ ހުރިހާ ފަރާތްތަކަށް ޖާގަ ލިބޭނެ ކަމަށް ވެސް އޭނާ ވިދާޅުވި އެވެ.\nމިދިޔަ ހަތަރު އަހަރުގެ ތަފާސްހިސާބުތަކަށް އަލިއަޅުވާލައްވަމުން އާދިލް ވިދާޅުވީ ކާގޯ އިންޑަސްޓްރީ ވަރަށް ބޮޑަށް ކުރިއަރާފައިވާ ކަމަށެވެ. އަދި އެ ޚިދުމަތުން ލިބުނު އާމްދަނީ 2013 ން ފެށިގެން މިހާތަނަށް 300 ޕަސެންޓް އިތުރުވެފައިވާ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް އެމްއޭސީއެލް އިކޮނޮމިކް މިނިސްޓަރު ވެލާނާ އިންޓަނޭޝަނަލް އެއާޕޯޓް މެމްބަރު މުހައްމަދު ސައީދު (މާވަށް) އާދިލް މޫސާ\nސައުދީ ފަންޑުގެ މަޝްރޫއުތަކާ ބެހޭ މަޝްވަރާކޮށްފި\nވެލާނާ އެއާޕޯޓުގައި ހަތަރު ފްރެންޗައިސެއް ހުޅުވައިފި


vnews - TATA flat thah viki husvejje: HDC\nޓާޓާ ފްލެޓްތައް ވިކި ހުސްވެއްޖެ: އެޗްޑީސީ\nޓާޓާ ފްލެޓްތައް -- ވީފައިލް ފޮޓޯ\nއިންޑިއާގެ ޓާޓާ ކުންފުނިން މާލޭގައި އިމާރާތްކޮށްފައިވާ ފްލެޓްތަކުގެ ތެރެއިން ނުވިކި ހުރި ފްލެޓްތައް ވިއްކަން ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން ދެވަނަ ފަހަރަށް ހުޅުވާލުމުން ހުރިހާ ފްލެޓެއް ވިކި ހުސްވެފައިވާ ކަމަށް އެޗްޑީސީން ބުނެފި އެވެ.\nއެޗްޑީސީން އިއްޔެ ކޮށްފައިވާ އިއުލާނެއްގައި ބުނެފައިވަނީ ދެވަނަ ފަހަރަށް ވިއްކަން ހުޅުވާލި ފްލެޓް ގަންނަން ހުށަހެޅި ފަރާތްތަކުގެ ތެރެއިން ސައްހަ ލިޔެކިޔުންތައް ހުށަހެޅި ފަރާތްތަކާއި ގުޅިގެން ފްލެޓް ވިއްކުމުގެ ހުރިހާ ކަމެއް އެޗްޑީސީން ކުރިއަށް ގެންދާނެ ކަމަށެވެ.\nއެޗްޑީސީން މިދިޔަ އަންގާރަ ދުވަހު އިއުލާންކޮށްފައިވަނީ މީގެ ކުރިން ވިއްކަން އިއުލާންކުރި 161 ފްލެޓްގެ ތެރެއިން އެހާތަނަށް ނުވިކި ހުރި 47 ފްލެޓް ވިއްކުމަށެވެ. އެއީ ގާކޮށިގައި ހަދާފައިވާ 37 ފްލެޓާއި، އަރަބިއްޔާ ސުކޫލު ކުރިން ހުރި ބިމުގައި ހަދާފައިވާ 10 ފްލެޓެވެ.\nފްލެޓް ވިއްކާފައިވަނީ އުމުރުން 21 އަހަރުވެފައިވާ ދިވެހިންގެ ތެރެއިން އެއްފަހަރާ ދެ މިލިއަން ރުފިޔާ ދެއްކުމުގެ ތަނަވަސްކަން ހުރި ފަރާތްތަކަށެވެ. ފްލެޓް ގަންނަން ހުށަހަޅާ ފަރާތަކީ ޓާޓާގެ ފްލެޓެއް މީގެކުރިން ގަނެފައިވާ ފަރާތަކަށް ވެގެން ނުވާނެ ކަމަށްވެސް އެޗްޑީސީން ޝަރުތުކޮށްފައިވެ އެވެ.\nފްލެޓް ގަންނަން ހުޅުވާލީ އެޗްޑީސީން މިކަމަށް ހާއްސަކޮށްގެން ހަދާފައިވާ އޮންލައިން ޕޯޓަލް މެދުވެރިކޮށެވެ. ފްލެޓް ގަންނަން ހުށަހެޅި ފަރާތްތަކަށް ފައިސާ ހަމަޖެހިފައިވާ ކަމުގެ ލިޔުން ހުށަހަޅަން ފަސް ދުވަސް ދީފައިވެ އެވެ.\nޓާޓާ އިން އިމާރާތްކޮށްފައިވާ 264 ފްލެޓުގެ ތެރެއިން ނުވިކިހުރި 105 ފްލެޓު ގަތުމަށް އެޗްޑީސީން އެންމެ ފުރަތަަމަ ހުޅުވާލީ މިދިޔަ ޖެނުއަރީ މަހުގެ 31 ވަނަ ދުވަހު އެވެ.\nޓާޓާ ފްލެޓް ލިބުނު މީހުންނަށް އެމްޑީޕީގެ ސަރުކާރުގެ ދުވަސްވަރު ހަވާލުކުރި ލިޔުމުގައިވާ ގޮތުން އެމީހުން އެތަނުގެ ކުއްޔަށް މަހަކު ދައްކަންޖެހެނީ 9،725 ރުފިޔާ އެވެ. ނަމަވެސް މިސަރުކާރު ވެރިކަމާ ހަވާލުވެ ޓާޓާ ފްލެޓް ލިބުނު މީހުންނަށް 2016 ވަނަ އަހަރުގެ މާޗު މަހު ފޮނުވި ސިޓީއެއްގައި ވަނީ ކޮންމެ އެޕާޓްމަންޓަކަށް މަހަކު 33،000 ރުފިޔާ ދެއްކުމަށް އަންގާފަ އެވެ. އެހެންކަމުން އޭރު ފްލެޓް ލިބުނު މީހުންގެ ތެރެއިން ބައެއް މީހުންނަށް އެ އަދަދު ދެއްކޭނެ ގޮތް ނުވުމުން އެމީހުންގެ އަތުން ފްލެޓްތައް ނަގާ ސަރުކާރުން މި ފްލެޓްތައް ވިއްކާލަން ހުޅުވާލީ އެވެ.